ഒടുവില് പാക്കിസ്താൻ കരഞ്ഞ് കാലുപിടിച്ചു; വെടി നിര്‍ത്തല് ലംഘിച്ചപ്പോള് സൈന്യത്തിന്റെ മാരക പ്രഹരം | Pak Troops Forced To "Plead For Ceasefire" After We Retaliated, Says BSF - Malayalam Oneindia\nPublished: May 20 2018, 15:56 [IST]\nദില്ലി: അതിര്‍ത്തിയില് പാകിസ്താന് വെടി നിര്‍ത്തല് ലംഘിക്കുന്നത് പുതിയ സംഭവം ഒന്നും അല്ല. പലപ്പോഴും ഇന്ത്യ നല്ല തിരിച്ചടിയും നല്‍കാറുണ്ട്. എന്തായാലും അടുത്തിടെയായി അതിര്‍ത്തിയില് നിന്ന് അത്തരം വാര്‍ത്തകള് അധികമൊന്നും വരുന്നുണ്ടായിരുന്നില്ല.\nഅതിനിടയില് ആണ് അതിര്‍ത്തിയില് പാകിസ്താന് വീണ്ടും വെടിനിര്‍ത്തല് ലംഘിച്ചത്. ഇത്തവണ അതി ശക്തമായ തിരിച്ചടി തന്നെ ആയിരുന്നു അതിര്‍ത്തി രക്ഷ സേനെ (ബിഎസ്എഫ്) നല്‍കിയത്. ഒടുവില് ഇന്ത്യയുടെ തിരിച്ചടി അവസാനിപ്പിക്കാന് വേണ്ടി പാകിസ്താന് അപേക്ഷിക്കേണ്ടി വന്നു എന്നാണ് റിപ്പോര്‍ട്ടുകള്.\nജമ്മുവില് അന്താരാഷ്ട്ര അതിര്‍ത്തിയില് ആയിരുന്നു പാകിസ്താന് അനാവശ്യ പ്രകോപനം സൃഷ്ടിച്ചത്. മൂന്ന് ദിവസമായി തുടര്‍ന്ന പ്രകോപനത്തിന് ഇന്ത്യ തക്ക മറുപടി കൊടുത്തപ്പോള് ആണ് അഭ്യര്‍ത്ഥനയുമായി അവര് രംഗത്ത് വന്നത്.\nകഴിഞ്ഞ കുറച്ച് ദിവസങ്ങളായി ഇന്ത്യന് അതിര്‍ത്തിയിലേക്ക് പാകിസ്താന് റേഞ്ചേഴ്‌സ് അതി ശക്തമായ ഷെല്ലിങ് ആയിരുന്നു നടത്തി വന്നിരുന്നത്. പ്രകോപനങ്ങള് ഒന്നും ഇല്ലാതെ ആയിരുന്നു പാകിസ്താന് ആക്രമണം എന്നാണ് ബിഎസ്എഫ് അവകാശപ്പെടുന്നത്. അന്താരാഷ്ട്ര അതിര്‍ത്തിയില് വെടിനിര്‍ത്തല് കരാര് നിലനില്‍ക്കവെ ആയിരുന്നു പാകിസ്താന്റെ ആക്രമണം.\nസാധാരണ ഗതിയില് പാകിസ്താന് ആക്രമണങ്ങള് ഇന്ത്യ തിരിച്ചടി നല്‍കാറുണ്ട്. എന്നാല് ഇത്തവണ കനത്ത തിരിച്ചടി തന്നെയാണ് നല്‍കിയത് എന്നാണ് ബിഎസ്എഫ് അവകാശപ്പെടുന്നത്. പാക് അതിര്‍ത്തിയിലെ ബങ്കറുകള്‍ക്ക് നേര്‍ക്ക് ഇന്ത്യ നടത്തിയ ആക്രമണത്തില് അവര്‍ക്ക് വലിയ നാശനഷ്ടങ്ങള് ഉണ്ടായതായാണ് റിപ്പോര്‍ട്ടുകള്.\nപാകിസ്താന്റെ അതിര്‍ത്തി കാക്കുന്ന പാക് റേഞ്ചഴ്‌സ് എന്നറിയപ്പെടുന്ന പാരാമിലിട്ടറി വിഭാഗം ആയിരുന്നു ഇന്ത്യക്ക് നേരെ ആക്രമണം നടത്തിയത്. തിരിച്ചടി രൂക്ഷമായപ്പോള് ജമ്മുവിലെ ബിഎസ്എഫ് യൂണിറ്റിലെ പാക് പട്ടാളം ബന്ധപ്പെടുകയായിരുന്നു. ആക്രമണം നിര്‍ത്തിവയ്ക്കണം എന്ന അപേക്ഷ ഇന്ത്യ സ്വീകരിക്കുകയും ചെയ്തു.\nപാക് സൈന്യത്തിന് നേര്‍ക്ക് ബിഎസ്എഫ് നടത്തിയ ആക്രമണത്തിന്റെ വീഡിയോയും പുറത്ത് വിട്ടിട്ടുണ്ട്. ഒരു പാകിസ്താന് ബങ്കറിന് നേര്‍ക്ക് തൊടുത്തുവിട്ട റോക്കറ്റ് ലക്ഷ്യസ്ഥാനത്ത് പതിക്കുന്നതിന്റെ വീഡിയോ ആണിത്. വലിയ പൊട്ടിത്തെറി നടക്കുന്നതിന്റേയും പാക് ബങ്കര് തകരുന്നതിന്റേയും ദൃശ്യങ്ങള് ഉള്‍പ്പെടെയാണ് പുറത്ത് വിട്ടിട്ടുള്ളത്.\nകഴിഞ്ഞ ദിവസങ്ങളില് പാകിസ്താന് നടത്തിയ ആക്രമണത്തില് ഒരു ഇന്ത്യന് സൈനികന് കൊല്ലപ്പെട്ടിരുന്നു. ജമ്മുവിലെ അര്‍ണിയ സെക്ടറില് ബിഎസ്എഫ് ജവാന് ആയ സിതാറാം ഉപാധ്യായ് ആണ് കൊല്ലപ്പെട്ടത്. മറ്റൊരു ജവാന് പരിക്കേല്‍ക്കുകയും ചെയ്തിരുന്നു. കഴിഞ്ഞ ആഴ്ചയില് ദേവേന്ദ്രന് സിങ് എന്ന മറ്റൊരു ബിഎസ്എഫ് ജവാനും പാക് ആക്രമണത്തില് കൊല്ലപ്പെട്ടിരുന്നു.\nindia pakistan boarder bsf ceasefire jammu ഇന്ത്യ പാകിസ്താന് അതിര്‍ത്തി ബിഎസ്എഫ് വെടിനിര്‍ത്തല് ജമ്മു\nPakistani forces were forced to "plead for ceasefire" after Indian troops retaliated forcefully to heavy shelling and firing from across the border, the Border Security Force (BSF) said today.\nStory first published: Sunday, May 20, 2018, 15:56 [IST]


“ആശങ്കകൾ അകറ്റുന്ന എഴുത്തുകാർ ആകുക” ക്രൈസ്തവ ബോധിയുടെ മാധ്യമ ശില്പശാലയ്ക്ക് തുടക്കമായി – KE™\nLast updated Aug 4, 2020 369\nനവ എഴുത്തുകാർക്കായി സംഘടിപ്പിക്കുന്ന ഓൺലൈൻ വെബ്ബിനാറിന് തുടക്കമായി.3ദിവസത്തെ ശില്പശാല ഗുഡ്ന്യൂസ് പത്രാധിപൻ സി വി മാത്യു ഉദ്ഘാടനം ചെയ്തു. നല്ല എഴുത്തുകൾക്കും, എഴുത്തുകാർക്കും മരണമില്ല എന്ന ഓർമ്മപ്പെടുത്തലോടെയാണ് മാധ്യമ ശില്പശാലയ്ക്ക് തുടക്കം കുറിച്ചത്. അനുഗ്രഹീത എഴുത്തുകാരൻ പാസ്റ്റർ ജെയിംസ് ജോർജ് അധ്യക്ഷനായിരുന്നു.\n‘ആശയവിനിമയത്തിലെ ക്രിസ്തീയ തത്വങ്ങൾ’ എന്ന വിഷയത്തെ ആസ്പദമാക്കി എഴുത്തുകാരനും പ്രഭാഷകനുമായ പാസ്റ്റർ വി പി ഫിലിപ്പ് ക്ലാസുകൾ നയിച്ചു. ഭൂമിയിൽ നിറഞ്ഞുനിന്ന ഇരുട്ടിനെ നീക്കി വെളിച്ചം പകർന്ന ദൈവീക വാക്കുകൾ പോലെ വെളിച്ചത്തിന്റെ വക്താക്കളായി എഴുത്തുകാർ മാറട്ടെയെന്ന് വി പി ഓർമ്മപ്പെടുത്തി. ഇരുപത്തിയൊന്നാം നൂറ്റാണ്ടിലെ ആശങ്കകളെ അതിർത്തി കടത്താൻ നവ മാധ്യമ പ്രവർത്തകർക്ക് സാധിക്കട്ടെ എന്നും അദ്ദേഹം ആശംസിച്ചു.\nമൂന്നു ദിവസത്തെ മാധ്യമ ശില്പശാലയിൽ എഴുത്തിന്റെ വ്യത്യസ്ത മേഖലകൾ ഉൾപ്പെടുത്തി വരും ദിവസങ്ങളിൽ ക്ലാസ്സുകൾ തുടരും. മാധ്യമപ്രവർത്തനത്തെ ആസ്പദമാക്കി ബ്രദർ ഷാജൺ ജോൺ ഇടയ്ക്കാട്, ഫീച്ചർ എഴുത്തുമായി ബന്ധപ്പെട്ട് ബ്രദർ ഷിബു മുള്ളങ്കാട്ടിൽ എന്നിവർ അടുത്ത ദിവസങ്ങളിൽ ക്ലാസുകൾ നയിക്കും.\nസൂം പ്ലാറ്റ്ഫോമിലൂടെ നടത്തപ്പെടുന്ന ഈ സെമിനാറിൽ പങ്കെടുക്കുന്നവർക്ക് സർട്ടിഫിക്കറ്റുകൾ നൽകുമെന്നും സംഘാടകർ അറിയിച്ചു. മാധ്യമരംഗത്തും, എഴുത്തു രംഗത്തും മികവ് തെളിയിച്ച പ്രഗൽഭരുടെ കൂട്ടായ്മയാണ് ക്രൈസ്തവ ബോധി. ബ്രദർ ഷാജൺ ജോൺ ഇടയ്ക്കാട്, ബ്ലസിൻ ജോൺ മലയിൽ എന്നിവരാണ് ഈ ഓൺലൈൻ വെബ്ബിനാറിന്റെ കോ-ഓർഡിനേറ്റേഴ്‌സ്.


റൗഡി ബേബിക്ക് ചുവടുവെച്ച് ഉപ്പും മുളകിലെ വെള്ളിമൂങ്ങ ലച്ചുവും സാനിയയും; ഡാന്‍സ് വീഡിയോ..Malayali Life | The Largest Malayalam Online Lifestyle Portal\nറൗഡി ബേബിക്ക് ചുവടുവെച്ച് ഉപ്പും മുളകിലെ വെള്ളി...\nSaturday6July 2019 03:23:00 PM\nഫ്‌ളവേഴ്‌സില് സംപ്രേക്ഷണം ചെയ്യുന്ന ഉപ്പും മുളകുമെന്ന ജനപ്രിയ പരമ്പരയിലൂടെ പ്രേക്ഷകരുടെ പ്രിയപ്പെട്ട താരമായി മാറിയ അഭിനേത്രിയാണ് ജൂഹി റുസ്തഗി. ഉപ്പും മുളകിലെ ബാലു-നീലു ദമ്പതികളുടെ മകള് ലച്ചുവെന്ന കഥാപാത്രം വളരെ പെട്ടെന്നാണ് പ്രേക്ഷക മനസ് കീഴടക്കിയത്. പുത്തന് ആശയങ്ങളുമായെത്തുന്ന ലച്ചുവിന്റെ പല പ്ലാനുകളും ചീറ്റിപ്പോവാറുമുണ്ട്.എന്നാല് കവിതയെഴുത്തും പാട്ടും ഡാന്‍സുമൊക്കെ തനിക്ക് വഴങ്ങുമെന്ന് തെളിയിച്ച് മുന്നേറുകയാണ് ജൂഹി.ഇപ്പോഴിതാ സാനിയ ഇയ്യപ്പനൊപ്പമുള്ള ജൂഹിയുടെ നൃത്ത വീഡിയോ വൈറലായിക്കൊണ്ടിരിക്കുകയാണ്.\nഉപ്പും മുളകും ടീമാണ് ലച്ചുവിന്റെ ഡാന്‍സ് വീഡിയോ പങ്കുവെച്ച് എത്തിയത്. റൗഡി ബേബിക്കൊപ്പം മത്സരിച്ച് ചുവട് വെക്കുകയായിരുന്നു ഇരുവരും. എല്ല കാര്യത്തിലും ലച്ചു കിടുവാണെന്നാണ് ആരാധകര് പറയുന്നത്. നിരവധി പേരാണ് വീഡിയോയ്ക്ക് കീഴില് കമന്റുകളുമായി എത്തിയിട്ടുള്ളത്. നൃത്തത്തിലും മികവുണ്ട് തനിക്കെന്ന് തെളിയിച്ച് ലച്ചു നേരത്തെ എത്തിയിരുന്നു. നീണ്ട നാളത്തെ ഇടവേളയ്ക്ക് ശേഷമാണ് താന് വീണ്ടും ചിലങ്കയണിഞ്ഞതെന്നും ലച്ചു പറഞ്ഞിരുന്നു. അതിന് പിന്നാലെയാണ് സാനിയ ഇയ്യപ്പനൊപ്പമുള്ള നൃത്ത വീഡിയോ പുറത്ത് വരുന്നതും പിന്നീട് അത് വൈറലാകുന്നതും.\nസമൂഹ മാധ്യമങ്ങളില് ജൂഹി പങ്കുവെക്കുന്ന ചിത്രങ്ങള്‍ക്കും വീഡിയോകള്‍ക്കും മികച്ച പ്രതികരണങ്ങളാണ് ലഭിക്കുന്നത്. ഉപ്പും മുളകിന് പ്രേക്ഷക മനസുകളെ എത്രത്തോളം സ്വാധീനിക്കാന് കഴിഞ്ഞു എന്നുള്ളത് വ്യക്തമാക്കുന്നതാണ് പരമ്പരയിലെ താരങ്ങള്‍ക്ക് ലഭിക്കുന്ന പിന്തുണ. അതിനുള്ള കാരണം ഉപ്പും മുളകും ടീം ആണ് , ഒരു പരമ്പര എന്നതിലുപരി അടുത്ത വീട്ടിലെ കുടുംബം എന്ന രീതിയില് പ്രേക്ഷകരെ കൊണ്ട് തോന്നിപ്പിക്കാന് പരമ്പരയ്ക്ക് സാധിച്ചിട്ടുണ്ട്.\nRead more topics: # uppum mulakum,# juhi rustagi,# saniya iyappan,# dance video,# ജൂഹി റുസ്തഗി,# സാനിയ ഇയ്യപ്പന്\njuhi rustagi dance with saniya iyappan


മാണിയുടെ പിന്‍ഗാമി മാത്രം മതിയെന്ന്, പാലാ കഴിഞ്ഞാല് 'പാലം' വലിയും ഉറപ്പ് ! - Express Kerala\nമാണിയുടെ പിന്‍ഗാമി മാത്രം മതിയെന്ന്, പാലാ കഴിഞ്ഞാല് ‘പാലം’ വലിയും ഉറപ്പ് !\nKerala Politics Special View September 19, 2019 | Published by : Political Reporter\nപാലാ തെരഞ്ഞെടുപ്പ് കഴിഞ്ഞാല് ജോസഫിന് യുഡിഎഫ് നേതൃത്വത്തിലുള്ള ‘പാലം’ തകര്‍ക്കുക തന്നെ ചെയ്യുമെന്ന് ജോസ്.കെ.മാണി വിഭാഗം.\nസ്ഥാനാര്‍ത്ഥി ജോസ് ടോമിന്റെ പ്രചരണത്തിന് അവസാന നിമിഷം പി.ജെ.ജോസഫ് വന്നത് കൊണ്ട് ഒരു ഗുണവും കിട്ടില്ലന്ന വിമര്‍ശനവും പാര്‍ട്ടി നേതൃത്വത്തിലുണ്ട്. കോണ്‍ഗ്രസ്സ് നേതൃത്വം മുന്‍കൈ എടുത്താണ് ജോസഫിനെ ഇപ്പോള് രംഗത്തിറക്കിയിരിക്കുന്നത്. കേരള കോണ്‍ഗ്രസ്സിലെ ഭിന്നത ഇടതുപക്ഷവും എന്.ഡി.എയും പ്രചരണ വിഷയമാക്കിയ സാഹചര്യത്തിലായിരുന്നു ഈ നീക്കം. ജോസ് ടോം, ജോസഫിനെ സന്ദര്‍ശിച്ചത് പോലും കോണ്‍ഗ്രസ്സ് സമ്മര്‍ദ്ദത്തെ തുടര്‍ന്നായിരുന്നു. തെരഞ്ഞെടുപ്പ് സമയത്ത് വിട്ട് വീഴ്ചക്ക് ജോസ്.കെ മാണിയും തയ്യാറാവുകയായിരുന്നു.\nജോസഫിന്റെ പ്രചരണ യോഗങ്ങളില് അണികള് ബഹളമുണ്ടാക്കാതെ നോക്കണമെന്ന് ജോസ്.കെ.മാണി പക്ഷത്തോട് യു.ഡി.എഫ് നേതാക്കള് ആവശ്യപ്പെട്ടിട്ടുണ്ട്. എന്നാല് ഇത് എത്രമാത്രം പ്രായോഗികമാകും എന്ന കാര്യത്തില് കോണ്‍ഗ്രസ്സ് നേതൃത്വത്തിന് തന്നെ ആശങ്കയുണ്ട്. ജോസഫിന് കയ്യടിക്കാന് എന്ത് തന്നെ ആയാലും തങ്ങളെ കിട്ടില്ലന്ന നിലപാടിലാണ് ജോസ്.കെ.മാണി വിഭാഗം അണികള്. രണ്ടില ചിഹ്നം പോലും നല്‍കാതെ കെ.എം.മാണിയുടെ പാര്‍ട്ടിയെ പ്രതിസന്ധിയിലാക്കിയതിനോട് പൊറുക്കാന് ഇവരാരുംതന്നെ തയ്യാറല്ല. ഉള്ളവോട്ട് ഇല്ലാതാക്കാനേ കരിങ്കാലികളുടെ സാന്നിധ്യം വഴിവയ്ക്കൂ എന്ന നിലപാടിലാണ് ജോസ്.കെ.മാണി വിഭാഗം അണികള്.\nമുതിര്‍ന്ന കോണ്‍ഗ്രസ്സ് നേതാക്കള് ജോസഫിനോട് കാണിച്ച അനുകമ്പയാണ് ജോസഫിന്റെ ഇപ്പോഴത്തെ പടിവാശിക്ക് കാരണമെന്നാണ് രാഷ്ട്രീയ നിരീക്ഷകരും ചൂണ്ടിക്കാട്ടുന്നത്. യു.ഡി.എഫില് നിന്നും പുറത്ത് പോകേണ്ട സാഹചര്യം ഉണ്ടാകുമെന്ന് കോണ്‍ഗ്രസ്സ് നേതാക്കള് അറിയിച്ചിരുന്നെങ്കില് ജോസഫ് അടങ്ങുമായിരുന്നുവെന്നാണ് ഇവരുടെ വാദം. ഇടതുപക്ഷത്തേക്ക് വിശ്വസിച്ച് ഒരിക്കലും ജോസഫിനെ അടുപ്പിക്കില്ലന്ന് തന്നെയാണ് രാഷ്ട്രീയ നിരീക്ഷകര് വിലയിരുത്തുന്നത്.\nകോണ്‍ഗ്രസ്സ് നേതൃത്വം ജോസഫിന് നല്‍കുന്ന പരിഗണന പാലാ തെരഞ്ഞെടുപ്പ് കഴിഞ്ഞിട്ടും ആവര്‍ത്തിച്ചാല് അത് യു.ഡി.എഫില് വലിയ പൊട്ടിത്തെറിക്ക് തന്നെ ഇടയാക്കാനാണ് സാധ്യത. ഇക്കാര്യത്തില് കോണ്‍ഗ്രസ്സ് നേതൃത്വത്തിന് മാത്രമല്ല മുസ്ലീം ലീഗിനും വലിയ ആശങ്കയാണുള്ളത്. കേരള കോണ്‍ഗ്രസ്സില്ലാതെ കേരള ഭരണം പിടിക്കാന് കഴിയില്ലന്നാണ് ലീഗ് വിലയിരുത്തല്. ജോസ്.കെ മാണി വിഭാഗത്തിനാണ് ജനസ്വാധീനമെന്നും ജോസഫ് പ്രശ്‌നങ്ങള് ഉണ്ടാക്കുകയാണെന്നുമുള്ള വികാരം ലീഗ് നേതൃത്വത്തിനുമുണ്ട്. ഉമ്മന് ചാണ്ടി അടക്കമുള്ള നേതാക്കളുടെ ഇടപെടലിനെ തുടര്‍ന്നാണ് ഇക്കാര്യത്തില് ലീഗ് തല്‍ക്കാലം പ്രതികരിക്കാതിരിക്കുന്നത്. എന്നാല് ഇനിയും ജോസഫ് പിടിവാശി തുടര്‍ന്നാല് ജോസ് കെ മാണി വിഭാഗത്തിനൊപ്പം നില്‍ക്കാനാണ് ലീഗ് തീരുമാനം.\nഇരു വിഭാഗവും രണ്ട് പാര്‍ട്ടികളായി യു.ഡി.എഫില് നില്‍ക്കുന്നതിനെ ലീഗ് എതിര്‍ക്കില്ലങ്കിലും അതിനായി സീറ്റുകളില് വിട്ടു വീഴ്ച ചെയ്യുന്നതിനോട് യോജിക്കുകയില്ല. ജോസ്.കെ മാണി വിഭാഗവും ഈ നിലപാട് സ്വീകരിച്ചാല് വരുന്ന തെരഞ്ഞെടുപ്പുകളില് ജോസഫ് വിഭാഗത്തിന് കോണ്‍ഗ്രസ്സ് സീറ്റുകള് വിട്ടു നല്‍കേണ്ടി വരും. ഇക്കാര്യത്തെകുറിച്ച് ചിന്തിക്കാന് പോലും കോണ്‍ഗ്രസിലെ ഗ്രുപ്പ് മാനേജര്‍മാര്‍ക്ക് കഴിയുകയില്ല.\nപി.ജെ ജോസഫ് പ്രതിനിധീകരിക്കുന്ന തൊടുപുഴ, മോന്‍സ് ജോസഫിന്റെ കടുത്തുരുത്തി, സി.എഫ് തോമസ് പ്രതിനിധീകരിക്കുന്ന ചങ്ങനാശ്ശേരി എന്നിവയാണ് ജോസഫ് വിഭാഗം എം.എല്.എമാര് പ്രതിനിധീകരിക്കുന്ന മണ്ഡലങ്ങങ്ങള്. പാര്‍ട്ടി പിളര്‍ന്നാല് ഈ സീറ്റുകളും കോതമംഗലം സീറ്റും ലഭിക്കണമെന്ന നിലപാടില് ഉറച്ച് നില്‍ക്കാനാണ് ജോസഫ് വിഭാഗത്തിന്റെ തീരുമാനം. എന്നാല് ഇക്കാര്യത്തില് ഒരു വിട്ടു വീഴ്ചക്കും ജോസ്.കെ മാണി വിഭാഗം തയ്യാറല്ല. പ്രത്യേകിച്ച് ചങ്ങനാശ്ശേരിയുടെ കാര്യത്തില് ചിന്തിക്കുക പോലും വേണ്ടന്നാണ് അവരുടെ നിലപാട്. മാണിയുടെ വിശ്വസ്തനായ സി.എഫ് തോമസ് എം.എല്.എ കൂറ് മാറി ജോസഫ് വിഭാഗത്തിനൊപ്പം ചേര്‍ന്നതാണ് പകക്ക് പ്രധാന കാരണം.\nപാലായില് ജോസഫ് പാലം വലിച്ചാലും ഒരു ചുക്കും സംഭവിക്കാന് പോകുന്നില്ലന്ന ആത്മവിശ്വാസത്തിലാണ് ജോസ്.കെ മാണി വിഭാഗം. യു.ഡി.എഫ് സ്ഥാനാര്‍ത്ഥി വിജയിച്ചാലും പരാജയപ്പെട്ടാലും അത് ഗുണമാക്കി മാറ്റാനുള്ള നീക്കമാണ് കേരള കോണ്‍ഗ്രസ്സിലെ ജോസ്.കെ വിഭാഗം ഇപ്പോള് നടത്തുന്നത്. പാലായില് ഇത്തവണ തോറ്റാല് 54 വര്‍ഷമായി പാലായെ പ്രതിനിധീകരിക്കുന്ന മാണിയുടെ കുടുംബത്തെ തഴഞ്ഞതാണ് മണ്ഡലം കൈവിട്ടു പോകാന് കാരണമെന്ന നിലപാടായിരിക്കും ജോസ്.കെ.മാണി വിഭാഗം സ്വീകരിക്കുക.\nഅതേസമയം വലിയ ഭൂരിപക്ഷത്തിന് സ്ഥാനാര്‍ത്ഥി ജോസ് ടോം പുലിക്കുന്നേല് വിജയിക്കുമെന്ന് തന്നെയാണ് ജോസ്.കെ മാണി വിഭാഗം ഉറച്ച് വിശ്വസിക്കുന്നത്. അങ്ങനെ വന്നാല് ചിഹ്നം പോലും നിഷേധിച്ച് കരിങ്കാലി പണിയെടുത്ത ജോസഫിനെ പാര്‍ട്ടിയില് നിന്നും മുന്നണിയില് നിന്നും പുറത്താക്കാന് സമ്മര്‍ദ്ദം ശക്തമാക്കും. ജോസഫും ജോസ് കെ മാണിയും ഒരുമിച്ച് യു.ഡി.എഫില് ഉണ്ടാകില്ലന്ന് കോണ്‍ഗ്രസ്സ് നേതൃത്വത്തെ ഇതിനകം തന്നെ ജോസ്.കെ മാണി വിഭാഗം അറിയിച്ചിട്ടുണ്ട്.\nനിഷ ജോസ്.കെ മാണിയെ സ്ഥാനാര്‍ത്ഥിയാക്കാനുള്ള നീക്കം ജോസഫ് ഇടപെട്ട് പൊളിച്ചതില് വലിയ രോഷം ഈ വിഭാഗത്തില് നിലവിലുണ്ട്. നിഷയുടെ പേര് വെട്ടാന് ചരട് വലിച്ച കോണ്‍ഗ്രസ്സ് നേതാക്കളെയും ജോസ്.കെ മാണി വിഭാഗം ഹിറ്റ് ലിസ്റ്റില്‍പ്പെടുത്തിയിട്ടുണ്ട്.അടുത്ത പൊതു തെരഞ്ഞെടുപ്പില് ഇവര്‍ക്ക് മറുപടി നല്‍കാനാണ് നേതൃത്വത്തിന്റെ തീരുമാനം.\nപാലായില് ജോസ് ടോം വിജയിച്ചാല് യു.ഡി.എഫില് ജോസ്.കെ മാണി വിഭാഗത്തിന്റെ സമ്മര്‍ദ്ദത്തിനാണ് ശക്തി കൂടുക. രണ്ടില ചിഹ്‌നം കൈവിട്ടിട്ടും ജയിക്കാന് കഴിയുന്നത് ഈ വിഭാഗത്തിന്റെ ആത്മവിശ്വാസമാണ് വര്‍ദ്ധിപ്പിക്കുക.


വെള്ളാപ്പള്ളിയുടെ ചിട്ടിക്കമ്പനിയുടെ വെബ്‌സൈറ്റ് ബെൽചിറ്റ്‌സ് പ്രവർത്തനം നിലച്ചു; കൈരളി വാർത്തയെ തുടർന്ന് തിരിച്ചു വന്നു – Kairali News | Kairali News Live\nതിരുവനന്തപുരം: എസ്എൻഡിപി യോഗം ജനറൽ സെക്രട്ടറി വെള്ളാപ്പള്ളി നടേശന്റെ കുടുംബം വക ചിട്ടിക്കമ്പനി ബെൽചിറ്റ്‌സിന്റെ വെബ്‌സൈറ്റ് വീണ്ടും പ്രത്യക്ഷമായി. സൈറ്റ് പ്രവർത്തനം നിലച്ചതിനെ തുടർന്ന് കൈരളി പീപ്പിൾ വാർത്ത നൽകിയിരുന്നു. അതിന് പിന്നാലെയാണ് വീണ്ടും സൈറ്റ് ലഭ്യമായി തുടങ്ങിയത്. ബെൽചിറ്റ്‌സ് ഡോട് കോം എന്ന ഡൊമൈനിലുണ്ടായിരുന്ന വെബ്‌സൈറ്റ് ബാൻഡ് വിഡ്ത് പരിധി കവിഞ്ഞു എന്നാണ് നേരത്തെ ലഭിച്ചിരുന്ന അറിയിപ്പ്. എന്നാൽ, നടത്തിപ്പുകാർക്ക് വെബ്‌സൈറ്റ് അപ്രത്യക്ഷമാക്കാനും കഴിയും.\nബെല്‍ചിറ്റ്‌സിനെതിരായ ഓഡിറ്ററുടെ കണ്ടെത്തലുകള് കഴിഞ്ഞദിവസം പീപ്പിള് ടിവി പുറത്തുകൊണ്ടുവന്നിരുന്നു. കഴിഞ്ഞ സാമ്പത്തിക വര്‍ഷം കമ്പനി 22 കോടി രൂപ പലര്‍ക്കായി രേഖയില്ലാതെ വിതരണം ചെയ്തു എന്നാണ് കണ്ടെത്തല്. സ്ഥാപനം ചിട്ടിനിയമം ലംഘിക്കുന്നു എന്ന ഗുരുതരമായ പരാമര്‍ശവും ഓഡിറ്റര് നടത്തിയിട്ടുണ്ട്.\nഅമ്പതിനായിരം രൂപ മുതല് പത്തുലക്ഷം രൂപ വരെയുള്ള കുറികളാണ് കമ്പനി നടത്തുന്നതെന്നത് അടക്കമുള്ള പരാമര്‍ശങ്ങള് സൈറ്റില് ഉണ്ടായിരുന്നു. അതേസമയം, കുറിയില് ചേര്‍ന്ന് ഈടു നല്‍കിയാല് ആറു മാസത്തിനകം പത്തുകോടി രൂപവരെ നല്‍കാമെന്നു കമ്പനിയുടെ മാനേജര് ടെലിഫോണിലൂടെ വാഗ്ദാനം ചെയ്യുന്നതു പീപ്പിള് പുറത്തുകൊണ്ടുവന്നിരുന്നു. ഈ സാഹചര്യത്തില് കമ്പനിയുടെ വെബ്‌സൈറ്റ് അപ്രത്യക്ഷമായത് ദുരൂഹത വളര്‍ത്തുന്നു.\nTags: bell chitsbellchits.comVellappalli Nadeshan


ഡി ലിറ്റിനെ യുവെന്റസ് സ്വന്തമാക്കിയത് ‘വെറും’ 580 കോടി രൂപയ്ക്ക് | Kairali News | kairalinewsonline.com\nമത്തേയൂസ് ഡി ലിറ്റ് ഇനി യുവെന്റസിന് സ്വന്തം. നെതര്‍ലന്‍ഡ്‌സിന്റെ സൂപ്പര് ഡിഫന്‍ഡറും ഡച്ച് ഫുട്ബോള് ക്ലബ് അയാക്സിന്റെ നായകനുമായ 19 കാരന് ഡി ലിറ്റിനെ യുവെന്റസ് സ്വന്തമാക്കിയത് 580 കോടിയോളം രൂപയ്ക്ക് . അഞ്ച് വര്‍ഷത്തെ കരാറാണ് കൗമാരതാരം ഒപ്പുവെച്ചിരിക്കുന്നത്. ഇതോടെ ഫുട്‌ബോള് ട്രാന്‍സ്ഫര് വിപണിയില് ലോകത്തെ ഏറ്റവും വിലപിടിപ്പുള്ള പ്രതിരോധ താരം ഇനി ഡി ലിറ്റ് ആയിരിക്കും. നെതര്‍ലന്‍ഡ്സിലെ സഹതാരമായ വിര്‍ജില് വാന് ഡികിന്റെ റെക്കോഡാണ് ഡി ലിറ്റ് മറികടന്നത്. കാലാവധി തീരും മുന്‍പു ഡി ലിറ്റിനെ സ്വന്തമാക്കണമെങ്കില് മറ്റു ടീമുകള് യുവെയ്ക്ക്, ഇരട്ടിവിലയായ 15 കോടി യൂറോ (ഏകദേശം 1160 കോടി രൂപ) നല്‍കണം.\nയൂറോപ്യന് ഫുട്‌ബോളിലെ ഏറ്റവും മികച്ച ഡിഫന്‍ഡര്‍മാരില് ഒരാളായാണു ഡി ലിറ്റ് വിലയിരുത്തപ്പെടുന്നത്. കഴിഞ്ഞ യുവേഫ ചാംപ്യന്‍സ് ലീഗിന്റെ സെമി വരെയെത്തിയ അയാക്‌സിന്റെ മുന്നേറ്റത്തില് ഏറ്റവും നിര്‍ണായകമായത്3ഗോള് നേടിയ ഡി ലിറ്റിന്റെ പ്രകടനമാണ്.\nപിന്നാലെ യുവതാരത്തിനായി മാഞ്ചസ്റ്റര് യുണൈറ്റഡ്, ബാഴ്സലോണ, പി.എസ്.ജി ടീമുകള് രംഗത്തെത്തുകയും ചെയ്തു. സഹതാരം 22കാരന് ഫ്രാങ്കി ഡി യോങിനു പിന്നാലെ ഡി ലിറ്റും ബാര്‍സിലോനയിലേക്കു ചേക്കേറുമെന്ന് അഭ്യൂഹങ്ങള് ഉണ്ടായിരുന്നെങ്കിലും യുവെയ്‌ക്കൊപ്പം പോകാനായിരുന്നു ഡി ലിറ്റിന്റെ തീരുമാനം.\nഇക്കഴിഞ്ഞ യുവേഫ നാഷണ്‍സ് ലീഗ് ഫൈനലിനിടെ യുവന്റസ് സൂപ്പര് താരം ക്രിസ്റ്റിയാനോ റൊണാള്‍ഡോ ഡി ലിറ്റിനെ ഇറ്റലിയിലേക്കു ക്ഷണിച്ചിരുന്നുവെന്നും പറയുന്നുണ്ട്. ഫൈനലിന് ശേഷം റൊണാള്‍ഡോ യുവന്റസിലേക്ക് വരുമോ എന്ന് ചോദിച്ചതായി ഡി ലിറ്റ് തന്നെ നേരത്തെ വെളിപ്പെടുത്തിയിരുന്നു. ഫൈനല് വിജയിച്ച് പോര്‍ച്ചുഗല് കപ്പ് ഉയര്‍ത്തിയ സമയത്തായിരുന്നു ചോദ്യം. തന്നോട് റൊണാള്‍ഡോ ട്യൂറിനിലേക്ക് വരുന്നോ എന്ന് ചോദിച്ചു. ആദ്യം എനിക്ക് മനസ്സിലായില്ല എന്നും പിന്നീട് മനസിലായെങ്കിലും ഞാന് ചിരിക്കുക മാത്രമേ ചെയ്തുള്ളൂ; ഉത്തരമൊന്നും പറഞ്ഞില്ല”- ഡി ലിറ്റ് പറഞ്ഞു.\nയുവന്റസിന്റെ ഏറ്റവും വില പിടിപ്പുള്ള മൂന്നാമത്തെ ട്രാന്‍സ്ഫര് കൂടിയാണിത്. 2018-ല് റയല് മാഡ്രിഡില് നിന്ന് ക്രിസ്റ്റ്യാനോ റൊണാള്‍ഡോ, 2016-ല് നാപ്പോളിയില് നിന്ന് ഗോണ്‍സാലോ ഹിഗ്വെയ്ന് എന്നിവരെ വാങ്ങിയപ്പോഴായിരുന്നു ഇതിനേക്കാള് കൂടുതല് പണം യുവന്റസ് മുടക്കിയിത്. അര്‍ജന്റീനയുടെ ക്രിസ്റ്റ്യന് റൊമേരോ (ജിനോവയില്‍നിന്ന്), ഇറ്റാലിയുടെ ലൂക്ക പെല്ലെഗ്രിനി (റോമയില്‍നിന്ന്) എന്നീ ഡിഫന്‍ഡര്‍മാരയും യുവെ വന് തുക മുടക്കി ഈ സീസണില് ടീമിലെത്തിച്ചിട്ടുണ്ട്.\nഅയാക്‌സ് താരം ഡി ലിറ്റിനെ പി എസ് ജി വാങ്ങില്ല എന്ന് ക്ലബ് നേരത്തെ തന്നെ അറിയിച്ചു.ഡി ലിറ്റ് മികച്ച താരമൊക്കെ ആണെങ്കിലും ഇപ്പോള് അത്രയും വലിയ തുക ഒരു താരത്തിനായി ചിലവഴിക്കാന് പറ്റിയ അവസ്ഥ ക്ലബിനില്ലെന്ന് ക്ലബ് സ്‌പോര്‍ടിംഗ് ഡയറക്ടര് ലിയനാര്‍ഡോ പറഞ്ഞിരുന്നു.ക്ലബിന്റെ ആരാധകരും ക്ലബും ക്ഷമ കാണിക്കേണ്ട സമയമാണിതെന്നും പി എസ് ജി പറഞ്ഞു. ഇതോടെയാണ് ഡി ലിറ്റ് യുവന്റസിലേക്ക് എത്തുമെന്ന് ഉറപ്പായതും. നേരത്തെ ബാഴ്‌സലോണയും ഡി ലിറ്റിനെ സ്വന്തമാക്കില്ല എന്ന് അറിയിച്ചിരുന്നു.\nഅതേസമയം ഡി ലിറ്റിനെ കൂടെ യുവന്റസ് സ്വന്തമാക്കിയാല് പിന്നെ ഇറ്റാലിയന് ലീഗ് നടത്തേണ്ട കാര്യമില്ലെന്നായിരുന്നു മുന് റയല് മാഡ്രിഡ് പരിശീലകന് ഫാബിയോ കപെല്ലോ വാര്‍ത്തയോട് പ്രതികരിച്ചത്. ഡി ലിറ്റ് കൂടെ വന്നാല് പിന്നെ അടുത്ത സീസണില് ഇറ്റലിയില് കിരീട പോരാട്ടമേ ഉണ്ടാകില്ല. ഡി ലിറ്റിന്റെ സാന്നിദ്ധ്യം യുവന്റസിനെ ചാമ്ബ്യന്മാരാക്കും. അതുകൊണ്ട് ഈ സീസണ് ഉപേക്ഷിച്ച് അതിന്റെ അപ്പുറത്തെ സീസണ് നോക്കിയാല് മതി.മാത്രമല്ല ഡിലിറ്റ് ഗംഭീര താരമാണ്. ഡി ലിറ്റ് ഉണ്ടെങ്കില് ഫുള്‍ബാക്കുകള്‍ക്ക് ധൈര്യത്തില് മുന്നേറാന് കഴിയുമെന്നും അയാക്‌സില് നടത്തിയതൊക്കെ യുവന്റസിലും ഡി ലിറ്റ് ആവര്‍ത്തിക്കുമെന്നും കപ്പെല്ലോ പറഞ്ഞു.\nTags: ayaksade ligtFootballNetherlandsyuvents


രണ്‍വീര്-അനുഷ്‌ക പ്രണയം തകര്‍ന്നു\nകാല്‍മുട്ടിന് പരിക്ക്: യു.എസ് ഓപ്പണില് നദാല് കളിക്കില്ല\nThursday 16th August 2012 10:19am\nThursday 16th August 2012 10:06am\nമുംബൈ: ബോളിവുഡ് ഏറെയാഘോഷിച്ച രണ്‍വീര് സിങ്- അനുഷ്‌ക ശര്‍മ പ്രണയം തകര്‍ന്നതായി റിപ്പോര്‍ട്ട്. തുറന്ന് സമ്മതിച്ചിരുന്നില്ലെങ്കിലും മൂന്ന് വര്‍ഷമായി നീണ്ട ഇവരുടെ പ്രണയം ബോളിവുഡില് പാട്ടായിരുന്നു. ഇരുവരും അകലാനുണ്ടായ കാരണം വ്യക്തമല്ല.\nബാന്റ് ബജാ ബാരാത് എന്ന ചിത്രത്തിനുശേഷമാണ് ഇവരുടെ പ്രണയകഥ ബോളിവുഡില് പരക്കാന് തുടങ്ങിയത്. അതിനുശേഷം നിരവധിയിടങ്ങളില് ഇവര് ഒരുമിച്ച് പ്രത്യക്ഷപ്പെട്ടത് ബോളിവുഡിലെ പാപ്പരാസികള് ആഘോഷമാക്കിയിരുന്നു. ഇടയ്ക്ക് രണ്‍വീര് സൊണാക്ഷി സിന്‍ഹയുമായി അടുക്കാന് തുടങ്ങിയത് ഇവരുടെ ബന്ധത്തില് വിള്ളല് വീഴ്ത്തിയിരുന്നു. എന്നാല് ആ പ്രതിസന്ധിയെ ഇരുവരും എളുപ്പം മറികടയ്ക്കുകയും ബന്ധം തുടരുകയും ചെയ്തു.\nഅടുത്തിടെയാണ് ഇരുവരും പാരീസില് നീണ്ട വെക്കേഷന് ആഘോഷിച്ചത്. ഇതിനിടയ്ക്ക് എന്താണ് സംഭവിച്ചതെന്ന് ആര്‍ക്കും വ്യക്തമല്ല.\nഅനുഷ്‌കയെ ഡേറ്റ് ചെയ്യുന്നില്ലെന്നും തങ്ങള് വേര്‍പിരിഞ്ഞെന്നും രണ്‍വീര് വ്യക്തമാക്കിയതായാണ് അദ്ദേഹവുമായി അടുത്തവൃത്തങ്ങള് പറയുന്നത്. താനിപ്പോള് സിംഗിളാണെന്നും രണ്‍വീര് അറിയിച്ചതായാണ് വിവരം.\nകഴിഞ്ഞയാഴ്ചയാണ് ഇരുവരും തമ്മില് പിരിഞ്ഞതെന്നാണ് രണ്‍വീറിന്റെ സുഹൃത്ത് പറയുന്നത്. അവര്‍ക്ക് രണ്ട് പേര്‍ക്കും മാത്രം അറിയാവുന്ന കാരണമാണ് പിന്നില്. പ്രണയം തകര്‍ന്ന രണ്‍വീര് സുഹൃത്തുക്കളെയെല്ലാം അറിയിച്ചപ്പോള് അനുഷ്‌ക അടുത്ത ബന്ധം പുലര്‍ത്തുന്നവരുമായി മാത്രമാണ് ഇക്കാര്യം പങ്കുവെച്ചതെന്നും അദ്ദേഹം പറഞ്ഞു.\n'എന്റെ വ്യക്തി സ്വാതന്ത്ര്യത്തെ എത്രനിസാരമായാണ് നിങ്ങള് കണ്ടത്' തന്റെ വ്യാജ അഭിമുഖം പ്രസിദ്ധീകരിച്ച മാധ്യമത്തിനെതിരെ പൊട്ടിത്തെറിച്ച് അനുഷ്‌ക\nFriday 9th March 2018 3:42pm


kottayam murder investigation update കോട്ടയത്ത് മധ്യവയസ്‌കയെ കൊലപ്പെടുത്തിയ സംഭവം; അന്വേഷണം ബന്ധുക്കളിലേക്കും\nകോട്ടയത്ത് മധ്യവയസ്‌കയെ കൊലപ്പെടുത്തിയ സംഭവം; അന്വേഷണം ബന്ധുക്കളിലേക്കും\nകോട്ടയം വേളൂരിൽ മധ്യവയസ്‌കയെ കൊലപ്പെടുത്തിയ സംഭവത്തിൽ അന്വേഷണം ബന്ധുക്കളിലേക്കും. വീടും സാഹചര്യങ്ങളും അടുത്തറിയാവുന്നവരാണ് കൊലയ്ക്ക് പിന്നിലെന്ന് നിഗമനം. ജില്ലാ പൊലീസ് മേധാവിയുടെ നേതൃത്വത്തിൽ അന്വേഷണസംഘം വിപുലീകരിച്ചു. സാമ്പത്തിക ഇടപാടുകൾ ഉൾപ്പെടെ പരിശോധിക്കുന്നുണ്ട്.\nRead Also: കോട്ടയത്ത് മധ്യവയസ്ക കൊല്ലപ്പെട്ട സംഭവം; പ്രതി രക്ഷപ്പെടുന്ന സിസിടിവി ദൃശ്യങ്ങൾ ട്വന്റിഫോറിന്\nമോഷ്ടിക്കപ്പെട്ട കാർ, പ്രതികൾ എന്നിവ സംബന്ധിച്ച സൂചനകൾ ഇതുവരെ ലഭ്യമായിട്ടില്ല. കുമരകം ഭാഗത്തേക്ക് പോയ വാഹനം കണ്ടെത്താൻ മാത്രം പ്രത്യേക സംഘമുണ്ട്. കുടുംബത്തിൽ പ്രശ്നങ്ങള് ഉണ്ടായിരുന്നോ എന്ന കാര്യം പരിശോധിച്ചുവരികയാണ്. സാമ്പത്തിക ഇടപാടുകളുടെ നിരീക്ഷണം തുടരുന്നു. വീടിൻ്റെ വാതിൽ തകർക്കാതെ ആക്രമണം നടത്തിയതിനാൽ ബന്ധുക്കളോ പരിചയക്കാരോ പിന്നിലുണ്ടോ എന്നാണ് സംശയം. കൊല്ലപ്പെട്ട ഷീബയുടേയും, ചികിത്സയിലുള്ള സാലിയുടെയും മൊബൈൽ ഫോൺ വിവരങ്ങൾ പരിശോധിക്കുകയാണ്. വീടിനു സമീപത്ത് നിന്ന് ലഭിച്ച ഫോണിൽ നിന്ന് തെളിവുകൾ കണ്ടെത്താനും ശ്രമമുണ്ട്. മെഡിക്കൽ കോളജിൽ ചികിത്സയിലുള്ള ഷീബയുടെ ഭർത്താവ് സാലിയുടെ നില ഗുരുതരമായി തുടരുകയാണ്. പ്രതികൾ രക്ഷപ്പെട്ട വാഹനം വൈക്കം മേഖല വരെ എത്തിയതിന് തെളിവുണ്ട്. കാർ കണ്ടെത്താൻ പൊലീസ് ലുക്കൗട്ട് നോട്ടീസ് ഇറക്കി.\nRead Also: കോട്ടയത്ത് സ്ത്രീ തലയ്ക്കടിയേറ്റ് മരിച്ചു; ഭർത്താവ് ഗുരുതരാവസ്ഥയിൽ\nകഴിഞ്ഞ ദിവസമാണ് കോട്ടയത്ത് 55 കാരി ഷീബയെ മരിച്ചനിലയിൽ കണ്ടെത്തിയത്. ഭർത്താവ് മുഹമ്മദ് സാലി ഗുരുതരാവസ്ഥയിൽ കോട്ടയം മെഡിക്കൽ കോളജ് ആശുപത്രിയിലാണ്. വീടിനുള്ളിൽ ഷീബയേയും സാലിയേയും കെട്ടിയിട്ട നിലയിലായിരുന്നു. സാലിയെ കോട്ടയം മെഡിക്കൽ കോളജ് ആശുപത്രിയിൽ പ്രവേശിപ്പിച്ചു. വീടിനുള്ളിൽ പാചക വാതക സിലിണ്ടർ തുറന്നുവിട്ട നിലയിലായിരുന്നു. സംഭവത്തിൽ പ്രതി രക്ഷപ്പെടുന്ന ദൃശ്യങ്ങൾ ട്വന്റിഫോറിന് ലഭിച്ചിരുന്നു. വീട്ടിൽ നിന്ന് മോഷ്ടിച്ച കാറിൽ കുമരകം ഭാഗത്തേയ്ക്ക് പോകുന്ന സിസിടിവി ദൃശ്യങ്ങളാണ് പുറത്തുവന്നത്.\nStory Highlights: kottayam murder investigation update\nRead more on: investigation | kottayam | murder


വീഡിയോ കോൾ ചെയ്ത് പെൺകുട്ടിയുടെ നഗ്നതാ പ്രദർശനം; ബ്ളാക് മെയിലിംഗ്: നടൻ അനീഷ് രവി | PravasiExpress\nHome Movies Malayalam വീഡിയോ കോൾ ചെയ്ത് പെൺകുട്ടിയുടെ നഗ്നതാ പ്രദർശനം; ബ്ളാക് മെയിലിംഗ്: നടൻ അനീഷ് രവി\nതിരുവനന്തപുരം∙ വിഡിയോ കോൾ വിളിച്ച ശേഷം ഭീഷണിപ്പെടുത്തി പണം തട്ടുന്ന സംഘം വ്യാപകം. ഇത്തരം ഒട്ടേറെ കേസുകൾ റിപ്പോർട്ട് ചെയ്യുമ്പോൾ തന്റെ സഹപ്രവർത്തകന് നേരിട്ട അനുഭവം കൂടി വ്യക്തമാക്കുകയാണ് നടൻ അനീഷ് രവി. ഫെയ്സ്ബുക് ലൈവിലെത്തിയാണ് താരം ഇക്കാര്യം പറഞ്ഞത്.\nഫോണിൽ സേവ് ചെയ്യാത്ത ഒരു നമ്പറിൽ നിന്നാണ് ആർട് ഡയറക്ടർ കൂടിയായ അനിലിന് വിഡിയോ കോൾ വരുന്നത്. കോൾ എടുത്തപ്പോൾ ഒരു പെൺകുട്ടി സംസാരിക്കുന്നു. പിന്നീട് അവർ സ്വയം വസ്ത്രം മാറ്റുകയാണ്. ഉടൻ കോൾ കട്ട് ചെയ്തെങ്കിലും പിന്നീട് ഇതിന്റെ സ്ക്രീൻ റെക്കോർഡും മറ്റ് വിഡിയോകളും എഡിറ്റ് ചെയ്ത് കയറ്റിയ ശേഷം ഒരു വിഡിയോ അയച്ചുതരികയായിരുന്നു.\n11,500 രൂപ െകാടുത്തില്ലെങ്കിൽ ഇത് യൂട്യൂബിൽ അപ്‌ലോഡ് ചെയ്യും എന്നാണ് ഭീഷണി. ഇത്തരം ഭീഷണിക്ക് ഇരയായ ഒട്ടേറെ പേർ സിനിമാമേഖലയിൽ തന്നെയുണ്ടെന്ന് താരം വ്യക്തമാക്കുന്നു. ദയവായി അറിയാത്ത നമ്പറുകളിൽനിന്നും വരുന്ന വിഡിയോ കോൾ എടുക്കരുതെന്ന് അഭ്യർഥിച്ച് െകാണ്ടാണ് അദ്ദേഹം വിഡിയോ അവസാനിപ്പിക്കുന്നത്.\nPrevious articleയു.എൽ. സ്പേസ് ക്ലബ്ബ് ബഹിരാകാശവാരാഘോഷം: സ്കൂളുകളുടെ രജിസ്റ്റ്രേഷൻ തുടങ്ങി\nNext articleകാത്തിരിക്കുക – നിങ്ങൾ ക്യൂവിലാണ്


അസമില് പുരട്ടുചികിത്സ മതിയാവില്ല | Madhyamam | Latest Malayalam News, Kerala News, Gulf News, Sports News, National and International News, Malayalam movie reviews\nഅസമില് പുരട്ടുചികിത്സ മതിയാവില്ല\nPublished on Mon, 07/30/2012 - 08:44 ( 42 weeks4days ago) (+)(-) Font Size\nവംശീയകലാപം കത്തിയാളിയ അസമില് ആശ്വാസവുമായി ഒടുവില് പ്രധാനമന്ത്രി എത്തി. സംസ്ഥാനത്തുനിന്നുള്ള രാജ്യസഭാംഗം കൂടിയായ മന്‍മോഹന്‍സിങ് അഭയാര്‍ഥി ക്യാമ്പുകള് സന്ദര്‍ശിച്ചും വിവിധ സംഘടനാനേതാക്കളുമായി ആശയവിനിമയം നടത്തിയും സ്ഥിതിഗതികള് നേരിട്ടു വിലയിരുത്തി. ദുരിതാശ്വാസത്തിനായി 300 കോടിയുടെ പദ്ധതി പ്രഖ്യാപിച്ചു. കൊല്ലപ്പെട്ടവരുടെ ആശ്രിതര്‍ക്ക് പ്രധാനമന്ത്രിയുടെ സഹായനിധിയില് നിന്ന് രണ്ടുലക്ഷം രൂപയും പരിക്കേറ്റവര്‍ക്കും, വീടും സ്വത്തും നഷ്ടപ്പെട്ടവര്‍ക്കും വേറെയും ആശ്വാസധനവും വാഗ്ദാനം ചെയ്തു. നിഷ്പക്ഷ അന്വേഷണം നടത്തി കുറ്റവാളികളെ ശിക്ഷിക്കുമെന്ന് ഉറപ്പുനല്‍കി. കലാപം രാജ്യമുഖത്തേറ്റ കറുത്ത പാടാണെന്നും വംശഹത്യക്ക് അന്ത്യം കുറിച്ചുകൊണ്ട് ഒരു രാജ്യം ഒരു ജനത എന്ന സങ്കല്‍പം ഉയര്‍ത്തിപ്പിടിക്കുമെന്നും പ്രധാനമന്ത്രി പ്രസ്താവിച്ചു.\nലോവര് അസമിലെ ബോഡോ സ്വയംഭരണപ്രദേശത്തിന്‍െറ പരിധിയിലുള്ള കൊക്രജര് പ്രവിശ്യയില് കഴിഞ്ഞ പത്തുനാള് കത്തിയാളി 60 പേരുടെ ജീവനെടുത്ത കലാപത്തിന്‍െറ കെടുതികള് ഭീകരമാണ്. കഴിഞ്ഞദിവസം അസം ഡി.ജി.പി ജെ.എന്. ചൗധരി നടത്തിയ ഔദ്യാഗിക വെളിപ്പെടുത്തല് അനുസരിച്ച് 3.78 ലക്ഷം ആളുകളാണ് അഭയാര്‍ഥി ക്യാമ്പുകളിലുള്ളത്. 14,400 മുസ്ലിം വീട്ടുകാര് കുടിയൊഴിപ്പിക്കപ്പെട്ടിരിക്കുന്നു. 235 ക്യാമ്പുകള് മുസ്ലിംകള്‍ക്കും 75 എണ്ണം ബോഡോകള്‍ക്കുമായി തുറന്നിരിക്കുന്നു. ട്രെയിന് ഗതാഗതം മുടങ്ങിയതോടെ വടക്കുകിഴക്കന് സംസ്ഥാനങ്ങള്‍ക്ക് രാജ്യവുമായുള്ള ബന്ധംതന്നെ മുറിഞ്ഞിരിക്കുന്നു. അഭയാര്‍ഥിക്യാമ്പുകളിലെ സ്ഥിതി അത്യന്തം ശോചനീയമാണെന്ന് അവിടം സന്ദര്‍ശിച്ച മാധ്യമപ്രവര്‍ത്തകര് പറയുന്നു. പ്രധാനമന്ത്രിക്ക് കാര്യം നേര്‍ക്കുനേര് ബോധ്യപ്പെട്ടതിന്‍െറ അടിസ്ഥാനത്തില്‍കൂടിയാണ് ഇത്രയും തുക അടിയന്തരമായി പ്രഖ്യാപിച്ചതും സ്ഥിതിഗതികള് നിയന്ത്രണാധീനമാക്കാന് അര്‍ധസേനയെയും സൈന്യത്തെയും വേണ്ടതോതില് വിന്യസിക്കാന് ഏര്‍പ്പാടാക്കിയതും. ആദ്യദിനങ്ങളില് നിഷ്ക്രിയനായിരുന്ന് സ്വന്തം കേന്ദ്രഗവണ്‍മെന്‍റിന്‍െറ തന്നെ വിമര്‍ശം വിളിച്ചുവരുത്തിയ മുഖ്യമന്ത്രി തരുണ് ഗൊഗോയ് ഉറക്കം വിട്ടുണര്‍ന്നിരിക്കുന്നു. വരുംദിനങ്ങളില് കേന്ദ്ര ആഭ്യന്തരമന്ത്രി പി. ചിദംബരവും സംസ്ഥാനത്തെത്തും.\nകലാപത്തിന്‍െറ മുറിവുണക്കാനുള്ള ഈ യത്നങ്ങളെല്ലാം ആശ്വാസകരവും സ്വാഗതം ചെയ്യപ്പെടേണ്ടതും തന്നെ. എന്നാല്, റമദാന് നോമ്പിന്‍െറയും അസമില് പുതിയ വിളവു തുടങ്ങുന്നതിന്‍െറയും ശുഭകാലത്ത് ഒരു ജനതയുടെ ജീവനും ജീവിതവും തകര്‍ത്തുകളഞ്ഞ ഈ തീക്കളിക്ക് തുടക്കത്തിലേ മണ്ണെറിയാന്, അല്ലെങ്കില് മാസങ്ങള്‍ക്കു മുമ്പേ എരിഞ്ഞുകൊണ്ടിരുന്ന കനലുകള്‍ക്ക് വെള്ളമൊഴിക്കാന് ശ്രമിച്ചിരുന്നെങ്കില് ഇക്കണ്ട ദുരന്തമെല്ലാം ഒഴിവാക്കാമായിരുന്നു. എന്നാല്, സ്വതന്ത്ര ഇന്ത്യയില് വംശീയകലാപങ്ങള് കൈയബദ്ധമല്ല, കരുതിക്കൂട്ടി ആവര്‍ത്തിക്കപ്പെട്ടുകൊണ്ടേയിരിക്കുന്നതാണ്. വംശവെറിയും അധീശത്വമോഹവും സമം ചേര്‍ത്ത ചോരക്കൊതിയില്‍നിന്ന് ഉടലെടുക്കുന്ന കലാപങ്ങള് ആസൂത്രിതമായാണ് ആവിഷ്കരിക്കപ്പെടുന്നത്. അതിലേറെ ഗര്‍ഹണീയമാണ് അതിനുനേരെ ഭരണകൂടം സ്വീകരിക്കുന്ന സമീപനം. അവിടെയും സംഭവിക്കുന്നത് കൈപ്പിഴയല്ല, ബോധപൂര്‍വവും നിഗൂഢവുമായ അശ്രദ്ധയും അലംഭാവവുമാണ്. ഇതെപ്പോഴും എവിടെയും ഒരുപോലെയാണ്. സ്ഥലവും കഥാപാത്രങ്ങളും മാത്രം മാറുന്നു എന്നുമാത്രം.\nമേയ് 30ന് ഒരു മുസ്ലിം തൊഴിലാളി കൊല്ലപ്പെട്ടതോടെ പുകഞ്ഞു തുടങ്ങിയതാണ് കൊക്രജര്. പിന്നീട് ജൂലൈ ആറിന് ഓള് ബോഡോലാന്‍ഡ് മൈനോറിറ്റി സ്റ്റുഡന്‍റ്സ് യൂനിയന്, ഓള് അസം മൈനോറിറ്റി സ്റ്റുഡന്‍റ്സ് യൂനിയന് എന്നീ ന്യൂനപക്ഷ സംഘടനകളുടെ നേതാക്കള് വെടിയേറ്റുമരിച്ചു. ക്രമസമാധാനം വഷളാവുന്നതുകണ്ടിട്ടും സര്‍ക്കാര് അനങ്ങിയില്ല. തൊട്ടടുത്ത ദിനങ്ങളില്‍തന്നെ തിരിച്ചടിയെന്നോണം നാലു ബോഡോകള് ന്യൂനപക്ഷവിഭാഗക്കാരുടെ കൊലവെറിക്കിരയായി. തുടര്‍ന്ന് കലാപം കത്തിയാളി. ജൂലൈ 19ന്‍െറ സംഘര്‍ഷമെങ്കിലും മുളയില് നുള്ളാമായിരുന്നു. പക്ഷേ, സംസ്ഥാന ഭരണകൂടം വെച്ചുതാമസിപ്പിച്ചു. അസമും കേന്ദ്രവും ഭരിക്കുന്ന സര്‍ക്കാറുകള് ഒന്നായിട്ടും കലാപം കത്തുമ്പോള് കുശുമ്പും കുന്നായ്മയും പറഞ്ഞു തീര്‍ക്കുന്ന തിരക്കിലായി മുഖ്യമന്ത്രി തരുണ് ഗൊഗോയിയും കേന്ദ്രവും. സംഘര്‍ഷം സംബന്ധിച്ച് ഇന്‍റലിജന്‍സ് റിപ്പോര്‍ട്ട് കിട്ടിയില്ലെന്ന തമാശയാണ് ഗൊഗോയ് ആദ്യം പറഞ്ഞത്. താനിരിക്കുന്ന തറയുടെ ചൂടറിയാത്തയാളല്ല ഊഴം പലതായി അസം ഭരിക്കുന്ന ഗൊഗോയ്. ബോഡോ കലാപകാരികള്‍ക്ക് പരിമിത അധികാരം നല്‍കി ഒരു വിധം മെരുക്കിയെടുത്ത് സ്വയംഭരണം അവര്‍ക്ക് സമ്മാനിക്കുമ്പോഴും പഴയ ക്ഷത്രിയ ശാത്രവവീര്യം അവരില്‍നിന്നു കുറ്റിയറ്റു പോയിട്ടില്ലെന്നു മറ്റാരേക്കാളും അറിയുന്നതും അസം മുഖ്യനുതന്നെ. എന്നിരിക്കെ അദ്ദേഹം കേന്ദ്രത്തില്‍നിന്നുള്ള വെളിപാടിനും സഹായത്തിനുമായി കാത്തുനിന്നു എന്നുപറയുമ്പോള് അതില് ചില വെളിവില്ലായ്മകളുണ്ട്. കേന്ദ്രത്തിലുള്ളവരും അവരെക്കൊണ്ടാവുന്ന കാലവിളംബം വരുത്തി. അവിടെ കിട്ടിയ അപേക്ഷയിന്മേല് തീരുമാനമെടുക്കാന് പിന്നെയും രണ്ടുനാള്. സംഘര്‍ഷം വ്യാപിച്ചുകൊണ്ടിരുന്ന ചിറാങ്, ഗോളപാറ, കൊക്രജര് ജില്ലകള്‍ക്കു ചാരെയാണ് തേജ്പൂര് കേന്ദ്രമായ കൗണ്ടര് ഇന്‍സര്‍ജന്‍സി സേന തമ്പടിച്ചിരിക്കുന്നത്. എന്നാല്, അവര്‍ക്ക് ഇളകണമെങ്കില് കേന്ദ്ര പ്രതിരോധമന്ത്രാലയത്തിന്‍െറ ഉത്തരവു വേണം. ആ ഉത്തരവിനാണ് രണ്ടുനാള് എടുത്തത്.\nബോഡോലാന്‍ഡ് ടെറിട്ടോറിയല് കൗണ്‍സില് ഭരിക്കുന്ന കൊക്രജര് പ്രവിശ്യയിലെ ബോഡോ ഭൂരിപക്ഷജില്ലകളില് ബോഡോകളും ബംഗാളി സംസാരിക്കുന്ന മുസ്ലിംകളും തമ്മില് എന്നും സ്പര്‍ധയിലാണ്. ബംഗാളി സംസാരിക്കുന്നവരെ മുഴുവന് ബംഗ്ളാദേശി കുടിയേറ്റക്കാരായാണ് മറ്റു പ്രദേശവാസികള് കാണുന്നത്. ഈ അപരവത്കരണം നേര്‍പ്പിച്ച് ക്രമത്തില് ഇല്ലാതാക്കുകയും മുമ്പ് പശ്ചിമബംഗാളില് നിന്നു കുടിയേറിവന്ന ബംഗാളി സംസാരിക്കുന്നവര്‍ക്ക് കൃത്യമായ മേല്‍വിലാസവും പുനരധിവാസവും ഒരുക്കിക്കൊടുക്കുകയുമാണ് സംസ്ഥാനവും കേന്ദ്രവും ഭരിക്കുന്നവര് ചെയ്യേണ്ടത്. എന്നാല്, അസമിലെ പ്രശ്നത്തെ വേരില് ചെന്നു പഠിച്ചാലറിയാം, ഈ വംശീയപ്രശ്നം ഇല്ലാതാക്കാനല്ല, അത് മൂര്‍ച്ഛിപ്പിച്ച് മുതല്‍ക്കൂട്ടാനുള്ള ശ്രമമാണ് ഓരോ രാഷ്ട്രീയപാര്‍ട്ടിയും നടത്തുന്നത്. ന്യൂനപക്ഷക്ഷേമം പറഞ്ഞു രംഗത്തുവന്ന സംഘടനകള് പോലും ഇതില്‍നിന്നു മാറിനിന്നിട്ടില്ല. ഇപ്പോള് കൊക്രജറില് പരിമിതഭരണം ലഭിച്ച ബോഡോകള് അവരുടെ പഴയ ടൈഗര്‍സേനയിലുള്ളവരെയാണ് പൊലീസിലും സെക്യൂരിറ്റി സംവിധാനത്തിലുമൊക്കെ പുനരധിവസിപ്പിച്ചിരിക്കുന്നത്. സര്‍ക്കാര്‍സേനയിലിരുന്ന് പഴയ മിലീഷ്യ കളിക്കുന്ന ഇവര് സ്ഥിതിഗതികള് വഷളാക്കുന്നുമുണ്ട്. ഈ വക യാഥാര്‍ഥ്യങ്ങളെ അഭിമുഖീകരിക്കാതെ ഒഴിഞ്ഞു മാറുന്നിടത്തോളം അസമില് കഥ തുടരും. കലാപം നക്കിത്തുടക്കുന്നവര്‍ക്കുള്ള സാന്ത്വനസ്പര്‍ശമോ പുരട്ടുചികിത്സയോ അല്ല, പ്രശ്നങ്ങളുടെ മര്‍മമറിഞ്ഞുള്ള പരിഹാരക്രിയയാണ് വംശവെറിയെ പ്രതിരോധിക്കാനുള്ള മാര്‍ഗം. അതിനുള്ള ത്രാണിയാണ് ഭരണകൂടം പ്രകടിപ്പിക്കേണ്ടത്.


പൂനെ: സമീപകാലത്ത് ഇന്ത്യ ഏറ്റുവാങ്ങിയതില് ഏറ്റവും നാണം കെട്ട തോല്‍വിയായിരുന്നു ഇന്ന് പൂനെയില് ഓസ്‌ട്രേലിയയോട് നേരിട്ടത്. 333 റണ്‍സിന്റെ കനത്ത തോല്‍വി ഏറ്റുവാങ്ങിയ ടീമിന്റെ നിലവാരത്തെ ടീം നായകന് വിരാട് കോഹ്‌ലി വിമര്‍ശിച്ച് രംഗത്തെത്തിയിരിക്കുകയാണ്. കഴിഞ്ഞ രണ്ട് വര്‍ഷത്തിനിടെ ടീം പുറത്തെടുത്ത ഏറ്റവും മോശം ബാറ്റിംഗ് പ്രകടനമായിരുന്നു പൂനേയിലതെന്നായിരുന്നു വിരാടിന്റെ വിമര്‍ശനം.\nAlso Read: ചെങ്കൊടിയുടെ കീഴില് അനശ്വരയ്ക്ക് അന്ത്യവിശ്രമം; സംസ്‌കരിക്കാന് ഒരു തരി മണ്ണില്ലാ, പാര്‍ട്ടി ഓഫീസില് ഇടമൊരുക്കി സി.പി.ഐ.എം\nവിരാടിന്റെ വാക്കുകള് അക്ഷരം പ്രതി ശരിയായിരുന്നു. പൊരുതാന് പോയിട്ട് നിലയുറപ്പിക്കാന് പോലും കഴിയാതെയാണ് ഇന്ത്യന് താരങ്ങള് ഇന്ന് ഓസീസിന്റെ ഒകീഫിനും ലയണിനും മുന്നില് വീണത്. ഇതോടെ പരമ്പരയില് 0-1 ന് ഓസ്‌ട്രേലിയ മുന്നിലെത്തുകയും ചെയ്തു.\n19 തുടര്‍വിജയങ്ങളുമായി മുന്നേറിയ ഇന്ത്യയുടെ കുതിപ്പിനാണ് ഓസീസ് ഇന്ന് വിരാമമിട്ടത്. 107 റണ്‍സ് മാത്രമായിരുന്നു ഇന്ത്യയ്ക്ക് നേടാന് സാധിച്ചത്.\n‘ നമ്മുടെ കളി മോശമായിരുന്നു. അവര് ശരിക്കും നമ്മളെ നന്നായി പഠിച്ച് കളിച്ചു എന്നുവേണം പറയാന്. കഴിഞ്ഞ രണ്ട് വര്‍ഷത്തിനിടെ പുറത്തെടുത്ത ഏറ്റവും മോശം പ്രകടനം എന്നു തന്നെ ഇതിനെ വിലയിരുത്താന്. മൂന്ന് ദിവസത്തില് ഒരിക്കല് പോലും നമുക്ക് നന്നായി കളിക്കാന് സാധിച്ചില്ല. ‘ വിരാട് പറയുന്നു.\nസാഹചര്യങ്ങളെ മുതലെടുക്കുന്നതിലും ഓസീസുകാര് മുന്നിട്ടു നിന്നുരുവെന്ന് ഇന്ത്യന് നായകന് സമ്മതിക്കുന്നുണ്ട്. മത്സരത്തിലുട നീളം ഇന്ത്യയെ സമ്മര്‍ദ്ദത്തിലാക്കാനും അവര്‍ക്ക് സാധിച്ചുവെന്നും വിരാട് പറഞ്ഞു.\nഎതിര്‍ടീമിന്റെ പ്രകടനത്തെ പുകഴ്ത്താനും വിരാട് മറന്നില്ല. അടുത്ത മത്സരത്തില് ടീം തിരികെ വരുമെന്നു തന്നെയാണ് വിശ്വാസമുണ്ടെന്നും വിരാട് പറയുന്നു. ആരാധകരുടെ പിന്തുണയുണ്ടാകുമെന്നാണ് കരുതുന്നതെന്നും താരം പറഞ്ഞു.


ജസ്റ്റിസ് ലോയ കേസ്: ഹര്‍ജി പരിഗണിക്കുന്നത് സുപ്രീംകോടതി മാറ്റിവച്ചു-Judge Loya death case: The Sc adjourned the hearing on two petitions seeking an independent probe | Indian Express Malayalam\njudge loya death case the sc adjourned the hearing on two petitions seeking an independent probe\nജസ്റ്റിസ് ലോയ കേസ്: ഹര്‍ജി പരിഗണിക്കുന്നത് സുപ്രീംകോടതി മാറ്റിവച്ചു\nസുപ്രീംകോടതി മുതിര്‍ന്ന അഭിഭാഷകന് പ്രശാന്ത് ഭൂഷണ് മെഡിക്കല് കോഴ വിഷയത്തില് ചീഫ് ജസ്റ്റിസ് ദീപക് മിശ്രയ്‌ക്കെതിരെ വീണ്ടും പരാതി നല്‍കി. ആര്‍എസ്എസ് അധികാരികളെ ഉപയോഗിച്ച് സര്‍ക്കാര് നീതിന്യായ വകുപ്പിനെ ആക്രമിക്കുകയാണെന്ന് കോണ്‍ഗ്രസ് ആരോപിച്ചു.\nJanuary 16, 2018 1:33:55 pm\nന്യൂഡല്‍ഹി: സൊഹറാബ്ദീന് വ്യാജ ഏറ്റുമുട്ടല് കേസിലെ ജഡ്ജിയായിരുന്ന ജസ്റ്റിസ് ലോയയുടെ മരണത്തില് സ്വതന്ത്രാന്വേഷണം നടത്തണമെന്നാവശ്യപ്പെട്ട് നല്‍കിയ ഹര്‍ജിയില് വാദം കേള്‍ക്കുന്നത് സുപ്രീംകോടതി മാറ്റിവച്ചു. വാദം കേള്‍ക്കാനുള്ള അടുത്ത തീയതി ഏതാണെന്ന് കോടതി വ്യക്തമാക്കിയില്ല.\nകഴിഞ്ഞ വ്യാഴാഴ്ചയാണ് സുപ്രീംകോടതിയില് ഹര്‍ജി ഫയല് ചെയ്തത്. കേസ് പരിഗണിക്കാന് ജസ്റ്റിസ് അരുണ് മിശ്ര, ജസ്റ്റിസ് മോഹന് എം ശന്തനഗൗഡര് എന്നിവരടങ്ങുന്ന ബെഞ്ചിനെ ചീഫ് ജസ്റ്റിസ് നിയോഗിച്ചു. ജനുവരി 15ന് മുമ്പായി പ്രതികരണമറിയിക്കാന് മഹാരാഷ്ട്ര സര്‍ക്കാരിനോട് ബെഞ്ച് ആവശ്യപ്പെട്ടിരുന്നു. മഹാരാഷ്ട്ര സര്‍ക്കാരിന് വേണ്ടി മുതിര്‍ന്ന അഭിഭാഷകന് ഹരീഷ് സാല്‍വേയാണ് കോടതിയില് ഹാജരായത്. എന്നാല് കേസ് പരിഗണിക്കുന്നത് സുപ്രീംകോടതി ഒരാഴ്ചത്തേക്കു മാറ്റിവയ്ക്കുകയായിരുന്നു.\nമഹാരാഷ്ട്ര സര്‍ക്കാരിനു വേണ്ടി കോടതിയില് ഹാജരാ ഹരീഷ് സാല്‍വെ പോസ്റ്റ്‌മോര്‍ട്ടം റിപ്പോര്‍ട്ട് ഉള്‍പ്പെടെ ലോയയുടെ മരണവുമായി ബന്ധപ്പെട്ട രേഖകള് സുപ്രീംകോടതിയില് സമര്‍പ്പിച്ചു. ഈ രേഖകള് ഹര്‍ജിക്കാരെ കാണിക്കണമെന്ന് ജസ്റ്റിസ് അരുണ് മിശ്ര നിരീക്ഷിച്ചു.\nമഹാരാഷ്ട്രയിലെ മാധ്യമപ്രവര്‍ത്തകന് ബി.ആര്.ലോണെ, കോണ്‍ഗ്രസ് നേതാവ് തെഹ്‌സീന് പൂനാവാല എന്നിവരാണ് ഹര്‍ഹിക്കാര്. കേസില് ന്യായവും സ്വതന്ത്രവുമായ അന്വേഷണം വേണമെന്നാണ് ലോണെ ഹര്‍ജിയില് ആവശ്യപ്പെടുന്നത്. ജസ്റ്റിസ് ലോയയുടെ മരണം ചോദ്യംചെയ്യപ്പെടേണ്ടതും, ദുരൂഹവും, വൈരുദ്ധ്യം നിറഞ്ഞതുമാണെന്ന് പൂനാവാല ഹര്‍ജിയില് പറയുന്നു.\nഅതേസമയം, ആര്‍എസ്എസ് അധികാരികളെ ഉപയോഗിച്ച് സര്‍ക്കാര് നീതിന്യായ വകുപ്പിനെ ആക്രമിക്കുകയാണെന്ന് കോണ്‍ഗ്രസ് ആരോപിച്ചു. കഴിഞ്ഞദിവസം നാല് ജഡ്ജിമാര്‍ക്കുമെതിരെ ആര്‍എസ്എസ് പരാമര്‍ശം നടത്തിയിരുന്നു. കൂടാതെ സുപ്രീംകോടതി മുതിര്‍ന്ന അഭിഭാഷകന് പ്രശാന്ത് ഭൂഷണ് മെഡിക്കല് കോഴ വിഷയത്തില് ചീഫ് ജസ്റ്റിസ് ദീപക് മിശ്രയ്‌ക്കെതിരെ വീണ്ടും പരാതി നല്‍കിയിട്ടുണ്ട്. പരാതിയുടെ പകര്‍പ്പ്, ജഡ്ജിമാരായ ജെ.ചെലമേശ്വര്, ആര്.ഗൊഗോയ്, കുര്യന് ജോസഫ്, എം.ബി.ലോകുര് എന്നിവര്‍ക്കും കൈമാറി.\nകഴിഞ്ഞയാഴ്ചയാണ് സുപ്രീംകോടതി ചീഫ് ജസ്റ്റിസിനെതിരേ നാല് മുതിര്‍ന്ന ജഡ്ജിമാര് പരസ്യപ്രതികരണം നടത്തിയത്. ഇത്തരമൊരു പ്രതികരണത്തിന്റെ കാരണങ്ങളില് ഒന്ന് ലോയ കേസാണ്. ചില കേസുകള് ചീഫ് ജസ്റ്റിസ് തനിക്ക് ഇഷ്ടമുള്ള ബെഞ്ചിന് നല്‍കുന്നുവെന്നായിരുന്നു ജഡ്ജിമാരുടെ ആരോപണം.\nWeb Title: Judge loya death case the sc adjourned the hearing on two petitions seeking an independent probe\nമുംബൈ ഭീകരാക്രമണത്തെ അതിജീവിച്ച മോഷെ9വർഷങ്ങൾക്കുശേഷം മുംബൈയിലെത്തി


കോഴിക്കോട് വന് കുഴല്‍പ്പണ വേട്ട | Police seized pipeline money,2arrested - Malayalam Oneindia\nകോഴിക്കോട് വന് കുഴല്‍പ്പണ വേട്ട\nകോഴിക്കോട്: പോലീസ് നടത്തിയ കുഴല്‍പ്പണ വേട്ടയില് ഏതാണ്ട് 10 ലക്ഷത്തോളം രൂപയുടെ അനധികൃതപണം കണ്ടെത്തി. സംഭവവുമായി ബന്ധപ്പെട്ട് രണ്ടു യുവാക്കളെ അറസ്റു ചെയ്തിട്ടുണ്ട്.\nമാങ്കാവിലെ കെ.പി. റഷീദ് (33), മുഖദാറിലെ ആഷിഖ് റഹ്മാന് (28) എന്നിവരാണ് പോലീസ് പിടിയിലായത്. ആഗസ്ത് 17-ന് വ്യാഴാഴ്ച രാത്രി തിരുവനന്തപുരത്തുനിന്നും കണ്ണൂരേക്ക് പോവുകയായിരുന്ന കെ.എസ്.ആര്.ടി.സി ബസില് വെച്ചാണ് ഇവര് അറസ്റിലായത്. രണ്ടു പേരും എറണാകുളത്തു വെച്ചാണ് ബസ്സില് കയറിയതെന്ന് പോലീസ് പറഞ്ഞു.\nഅടുത്തിടെ കാസര്‍കോഡു നിന്ന് ഏതാണ്ട് 15 ലക്ഷം രൂപയുടെ കുഴല്‍പ്പണം പോലീസ് പിടിച്ചെടുത്തിരുന്നു.


കോണ്‍ഗ്രസ് ജനാധിപത്യ മര്യാദ ലംഘിക്കുന്നു | BJP attack on the Congress for its negative role - Malayalam Oneindia\n15 min ago വിഎസിന്റേത് വറ്റി വരണ്ട തലയോട്ടി; എന്ത് പരിഷ്ക്കാരമാണ് വരേണ്ടത്? രൂക്ഷ അധിക്ഷേപവുമായി കെ സുധാകരൻ!\nദില്ലി: സര്‍ക്കാരിനെതിരെയുള്ള തെളിയിക്കപ്പെടാത്ത ആരോപണങ്ങളുടെ പേരില് കോണ്‍ഗ്രസ് ജനാധിപത്യ മര്യാദ ലംഘിക്കുകയാണ് ചെയ്യുന്നതെന്ന് ബിജെപിയുടെ പുതിയ ദേശീയപ്രസിഡന്റ് ജന കൃഷ്ണമൂര്‍ത്തി പറഞ്ഞു.\nബിജെപിയോടുള്ള അന്ധമായ വിരോധവും ജനാധിപത്യ സമ്പ്രദായങ്ങളെ ബഹുമാനിക്കാത്ത ഉത്തരവാദത്തമില്ലാത്ത നേതൃത്വവുമാണ് കോണ്‍ഗ്രസിനുള്ളത്. തെഹല്‍കാ റിപ്പോര്‍ട്ടിലെ ഒറ്റ ആരോപണവും തെളിയിക്കപ്പെടാത്തതാണെങ്കിലും അതിന്റെ പേരില് ഒരാഴ്ചയായി പാര്‍ലമെന്റ് നടപടികള് കോണ്‍ഗ്രസ് തടസപ്പെടുത്തുശയാണ്----അദ്ദേഹം പറഞ്ഞു. രണ്ടുദിവസം നീണ്ടുനില്‍ക്കുന്ന ബിജെപി ദേശീയ എക്സിക്യൂട്ടീവ് യോഗം മാര്‍ച്ച് 24 ശനിയാഴ്ച ഉദ്ഘാടനം ചെയ്യുകയായിരുന്നു അദ്ദേഹം.\nപാര്‍ലമെന്റില് പ്രശ്നത്തെ കുറിച്ച് ഒരു സംവാദത്തിന് സര്‍ക്കാര് തയ്യാറാണെങ്കിലും കോണ്‍ഗ്രസ് അതിനൊരുക്കമല്ല. യാതൊരു ചര്‍ച്ചയും കൂടാതെ സര്‍ക്കാര് രാജി വെക്കണമെന്നാണ് അവര് ആവശ്യപ്പെടുന്നത്. ജനാധിപത്യസമ്പ്രദായത്തില് അത്തരമൊരു ആവശ്യത്തിന് എന്ത് സ്ഥാനമാണുള്ളത്.\nകോണ്‍ഗ്രസ് ഭരിക്കുമ്പോള് ഉണ്ടായ അഴിമതി ആരോപണത്തെ കുറിച്ച് അന്നത്തെ പ്രതിപക്ഷം ചര്‍ച്ചയ്ക്കും അന്വേഷണത്തിനും ആവശ്യപ്പെട്ടിരുന്നു. അന്ന് കോണ്‍ഗ്രസ് സര്‍ക്കാര് അതിന് തയ്യാറായില്ല. ഇപ്പോഴാകട്ടെ ഭരണപക്ഷം ചര്‍ച്ചയ്ക്കും സംവാദത്തിനും തയ്യാറാണെങ്കിലും കോണ്‍ഗ്രസ് അതിന് ഒരുക്കമല്ല.\nഎന്‍ഡിഎയിലെ എല്ലാ കക്ഷികളും വാജ്പേയിയുടെ നേതൃത്വത്തിന് കീഴില് ഒറ്റക്കെട്ടായി നില്‍ക്കുമെന്ന് കൃഷ്ണമൂര്‍ത്തി പറഞ്ഞു.\ntrinamul congress samata party jaya jaitly weapons deal operation west end siva sena p s k chaudhary suspension h c pant narendra singh


ഏപ്രില് 18: വി. ഐദെസ്ബാള്‍ഡ് | Catholic Church News Malayalam\nHome Daily Saints ഏപ്രില് 18: വി. ഐദെസ്ബാള്‍ഡ്\nഏപ്രില് 18: വി. ഐദെസ്ബാള്‍ഡ്\nഫ്രാന്‍സിലെ പ്ലാന്‍ഡേഴ്‌സിലെ ഒരു പ്രഭുകുടുംബത്തിലാണ് എദെസ്ബാള്‍ഡ് ജനിച്ചത്. ഡണ്‍ക്കിര്‍ക്കിനു സമീപം സിസ്റ്റേര്‍ഷ്യന് സഭയുമായി ബന്ധപ്പെട്ട ഒരു സന്യാസാശ്രമം സ്ഥിതി ചെയ്തിരുന്നു. അവിടെ ഒരുനാള് വി. വാള്‍ബുര്‍ഗായുടെ ദേവാലയത്തില് നിന്നും ഐദെസ്ബാള്‍ഡ് എന്ന പേരോടു കൂടിയ ഒരു വൈദികന് വന്ന് തനിക്ക് സന്യാസവസ്ത്രം നല്കണമെന്ന് അഭ്യര്‍ത്ഥിച്ചു. ഏറ്റവും വിനീതനും സുശിക്ഷിതനും ആയിരുന്ന വൈദികനോട് ആശ്രമവാസികള്‍ക്ക് പ്രഥമവീക്ഷണത്തില് തന്നെ വളരെ ബഹുമാനം തോന്നി. തന്മൂലം അവര് അദ്ദേഹത്തെ ആശ്രമാംഗമായി സ്വീകരിച്ചു. താമസിയാതെ അദ്ദേഹം അസാധാരണമായ ദൈവഭക്തി, തപോനിഷ്ഠ മുതലായ വിശിഷ്ടഗുണങ്ങളുടെ കേദാരമാണെന്ന് അവര്‍ക്കു ബോധ്യമായി.\nആശ്രമദേവാലയത്തിലെ മുഖ്യഗായകനായിട്ടാണ് ഐദെസ്ബാള്‍ഡ് ആദ്യമായി നിയമിക്കപ്പെട്ടത്. അത് അദ്ദേഹത്തിന് ഏറ്റവും പ്രിയപ്പെട്ട ജോലിയായിരുന്നുതാനും. എന്തുകൊണ്ടെന്നാല് ഗാനശുശ്രൂഷയിലൂടെ അദ്ദേഹം അവാച്യമായ ആത്മനിര്‍വൃതി അനുഭവിച്ചിരുന്നു. കുറെനാള് കഴിഞ്ഞപ്പോള് ആശ്രമാധിപനായി. ഏകദേശം 20 വര്‍ഷത്തോളം അദ്ദേഹം ആബട്ടായി ശുശ്രൂഷ ചെയ്തു.\nദീര്‍ഘവീക്ഷണത്തോടു കൂടി അന്ന് ആസൂത്രണം ചെയ്തു നടപ്പില്‍വരുത്തിയ വിവിധ പ്രവര്‍ത്തനപദ്ധതികളുടെ ഫലമായി ആശ്രമാംഗങ്ങള്‍ക്കും സമീപദേശവാസികള്‍ക്കും ആദ്ധ്യാത്മികവും ഭൗതികവുമായ ധാരാളം നന്മകള് ഉണ്ടായി. 1167-ല് അദ്ദേഹം മരണമടഞ്ഞു. മൃതദേഹം ആശ്രമദേവാലയത്തില് സംസ്‌കരിക്കപ്പെട്ടു. 450 വര്‍ഷം കഴിഞ്ഞ് കല്ലറ തുറന്നുനോക്കിയപ്പോള് മൃതദേഹം അഴുകാതെയിരിക്കുന്നതായി കണ്ടു.\nവിചിന്തനം: ‘എന്റെ ദൈവമേ, എല്ലാ നന്മയുടെയും അടിസ്ഥാനം അങ്ങേ തിരുവിഷ്ടമാണ്. എന്റെ ഹൃദയത്തിന്റെ ആഗ്രഹങ്ങളും പ്രവൃത്തികളും അങ്ങയുടെ തിരുഹിതം മാത്രമായിരിക്കട്ടെ.’


അഴിമതി നിരോധന നിയമത്തിലെ നടപടികൾ പരിഷ്കരിച്ച് കേന്ദ്രസർക്കാർ\nBy : Bureau report September 7, 2021 comments\nമന്ത്രിമാർക്കും പൊതുപ്രവർത്തകർക്കും അനുകൂലമായി അഴിമതി നിരോധന നിയമത്തിലെ നടപടികൾ പരിഷ്കരിച്ച് കേന്ദ്രസർക്കാർ. അന്വേഷണം നടത്താൻ സംസ്ഥാന ഡി.ജി.പി യുടെയും സി.ബി.ഐ ഡയറക്ടറുടെയും അനുമതി ഇനി മുതൽ നിർബന്ധമാണ്. മുതിർന്ന ഉദ്യോഗസ്ഥർക്ക് എതിരായ അന്വേഷണം വേണമോയെന്ന് ഐ.ജി റാങ്കിലുള്ള ഉദ്യോഗസ്ഥനാണ് തീരുമാനിക്കുക. ഇതോടെ പ്രഥമ ദ്യഷ്ട്യാ ഉന്നത ഉദ്യോഗസ്ഥന്റെ നിർദേശവും മേൽ നോട്ടവും അനുസരിച്ച് മാത്രമേ ഇനി മുതൽ കേസ് രജിസ്റ്റർ ചെയ്യാൻ സി.ബി.ഐയും, വിജിലൻസും അടക്കമുള്ള എജൻസികൾക്ക് സാധിക്കു.\nമുപ്പത് വർഷം മുൻപ് അഴിമതി നിരോധന നിയമം രാജ്യത്ത് പ്രാബല്യത്തിൽ വന്നത് വേഗത്തിലും ചരടുകൾ ഇല്ലാതെയും അന്വേഷണം സാധ്യമാക്കുക എന്ന ലക്ഷ്യത്തിന്റെ അടിസ്ഥാനത്തിലാണ്. മൂന്ന് വർഷങ്ങൾക്ക് മുൻപ് അന്വേഷണം നടത്താൻ മുൻ കൂർ അനുമതി വേണം എന്ന വ്യവസ്ഥ നിയമ ഭേഭഗതിയായി വന്നു. ഇത് അഴിമതി നിരോധന നിയമത്തിന്റെ പ്രസ്ക്തി കുറച്ചു എന്ന വിമർശനം ശക്തമാക്കി. ഇതിന് തുടർച്ചയായാണ് വീണ്ടും അന്വേഷണ മാർഗ നിർദേശങ്ങൾ കേന്ദ്രസർക്കാർ പരിഷ്ക്കരിച്ചത്. ഇതോടെ മന്ത്രിമാർക്കും പൊതുപ്രപർത്തകർക്കും അനുകുലമായി അഴിമതി നിരോധന നിയമത്തിലെ വ്യവസ്ഥകൾ പരിഷ്ക്കരിക്കപ്പെടും.\nപ്രഥമ ദ്യഷ്ട്യാ തെളിവുണ്ടെങ്കിലും അന്വേഷണം ആരംഭിക്കാൻ സാധിക്കില്ല എന്ന വിധത്തിൽ ആണ് വ്യവസ്ഥകൾ മാറുന്നത്. അന്വേഷണം ആരംഭിക്കാൻ മുൻകൂർ അനുമതി തേടണം എന്ന വ്യവസ്ഥ ഉന്നത ഉദ്യോഗസ്ഥന്റെ അനുമതിയും നിരീക്ഷണവും എന്ന വിധത്തിൽ മാറും. മന്ത്രിമാർക്കും പൊതുപ്രപർത്തകർക്കും എതിരായി അന്വേഷണം നടത്താൻ സംസ്ഥാന ഡി.ജി.പി യുടെയും സി.ബി.ഐ ഡയറക്ടറുടെയും അനുമതിയാകും ഇനി മുതൽ ഇപ്രകാരം നിർബന്ധം. മുതിർന്ന ഉദ്യോഗസ്ഥർക്ക് എതിരായ അന്വേഷണം വേണമോ എന്ന് തീരുമാനിക്കുക ഐ.ജി റാങ്കിൽ കുറയാത്ത ഉദ്യോഗസ്ഥൻ ആയിരിക്കും. അഴിമതി നിരോധന നിയമത്തിലെ സെക്ഷൻ 17 .എ അനുസരിച്ചുള്ള അന്വേഷണങ്ങളെ അതത് സർക്കാരുകളുടെ സമ്പൂർണ നിയന്ത്രണത്തിൽ ആക്കുന്നതാണ് പുതിയ വ്യവസ്ഥ. സി.ബി.ഐ , സെൻട്രൽ വിജിലൻസ് കമ്മീഷൻ, സംസ്ഥാനങ്ങളിലെ വിജിലൻസ് തുടങ്ങിയ എല്ലാ എജൻസികൾക്കും പുതിയ എസ്.ഒ.പി ബാധകമാണ്.\nStory Highlight: central-govt-anti-corruption-law


ലിജോമോള് ജോസ് (Lijomol Jose): മൂവീസ്, പ്രായം , ജീവചരിത്രം, ഫോട്ടോസ് , അഭിനയിച്ച സിനിമകള്, ചിത്രങ്ങൾ - Filmibeat Malayalam\nCelebs Lijomol Jose\nമഹേഷിന്റെ പ്രതികാരം എന്ന ചിത്രത്തിലൂടെ പ്രേക്ഷകരുടെ മനസ്സില് ഇടം നേടിയ താരമാണ് ലിജോമോള് ജോസ്. ബിസിനസ്സുകാരനായ രാജീവ്, ഫോറസ്റ്റ് ഡിപ്പാര്‍ട്ട്‌മെന്റില് ഉദ്യോഗസ്ഥയായ ലിസമ്മയുടെയും മകളാണ്. ഇടുക്കി മരിയഗിരി ഇം എം എച്ച് എസ് എസ് പീരുമേട്... ReadMore\nമഹേഷിന്റെ പ്രതികാരം എന്ന ചിത്രത്തിലൂടെ പ്രേക്ഷകരുടെ മനസ്സില് ഇടം നേടിയ താരമാണ് ലിജോമോള് ജോസ്. ബിസിനസ്സുകാരനായ രാജീവ്, ഫോറസ്റ്റ് ഡിപ്പാര്‍ട്ട്‌മെന്റില് ഉദ്യോഗസ്ഥയായ ലിസമ്മയുടെയും മകളാണ്. ഇടുക്കി മരിയഗിരി ഇം എം എച്ച് എസ് എസ് പീരുമേട് സക്കൂള്, കൊച്ചി അമൃത സ്‌ക്കൂള് ഓഫ് ആര്‍ട്‌സ് എന്നിവിടങ്ങളിലാണ് പഠിച്ചത്. ജയ്ഹിന്ദ് ടിവിയില് രണ്ടു വര്‍ഷക്കാലം സബ് എഡിറ്ററായി ജോലി ചെയ്തിട്ടുണ്ട്.\nഇക്കാലയളവിലാണ് ദിലീഷ് പോത്തന് സംവിധാനം ചെയ്ത മഹേഷിന്റെ പ്രതികാരം എന്ന ചിത്രത്തില് അഭിനയിക്കുന്നത്. ചിത്രത്തില് സോണിയ എന്ന കഥാപാത്രത്തെയാണ് അവതരിപ്പിച്ചത്. ഈ ചിത്രത്തിനുശേഷം നാദിര്‍ഷാ സംവിധാനം ചെയത്...\nലിജോമോള് ജോസ് അഭിപ്രായം


റൂട്ട്കിറ്റ് - വിക്കിപീഡിയ\n(Rootkit എന്ന താളിൽ നിന്നും തിരിച്ചുവിട്ടതു പ്രകാരം)\nThis article അപൂർണ്ണമാണ്. ദയവായി ഈ താൾ മെച്ചപ്പെടുത്തുകയോ ഇതിലുള്ള പ്രശ്നങ്ങൾ സം‌വാദം താളിൽ രേഖപ്പെടുത്തുകയോ ചെയ്യേണ്ടതാണ്.\nറൂട്ട്കിറ്റ് എന്നത് കമ്പ്യൂട്ടറിലെ ചില പ്രവർത്തനങ്ങൾ (process) ഉപയോക്താവിൽനിന്നു മറച്ചുവെക്കാനും ആ പ്രോഗ്രാമിന് മുൻഗണന നൽകാനും ഉപയോഗിക്കുന്ന ഒരുതരം മാൽവെയർ ആണ്. റൂട്ട്കിറ്റ് എന്ന പേര്, "റൂട്ട്" (യൂണിക്സ് ഒപ്പറേറ്റിംഗ് സിസ്റ്റത്തിൽ ഉയർന്ന അധികാരങ്ങൾ ഉള്ള അക്കൗണ്ടിനു പറയുന്ന പേര്) "കിറ്റ്" (ഒരു പ്രത്യേക പ്രവർത്തനം ചെയ്യാൻ ആവശ്യമായ സോഫ്റ്റ്‌വെയർ ഘടകങ്ങൾ) എന്നീ വാക്കുകളിൽനിന്ന് ഉണ്ടായതാണ്.\nഒരു റൂട്ട്കിറ്റിന്റെ കമ്പ്യൂട്ടറിലുള്ള ഇൻസ്റ്റാളേഷൻ സോഫ്റ്റ്‌വെയർ മുഖേനയോ അല്ലെങ്കിൽ ഹാക്കർ കമ്പ്യൂട്ടറിൽ റൂട്ട് അധികാരം നേടിയതിനുശേഷം നേരിട്ടോ ആണ് ചെയ്യുന്നത്. ഈ അധികാരം നേടുന്നത് ഒരുപക്ഷെ കമ്പ്യൂട്ടറിൽ നേരിട്ട് ഒരു ആക്രമണം നടത്തിയതിന്റെ ഫലമായി ആയിരിക്കാം. (ഒരു സുരക്ഷാ പഴുതിലൂടെയോ, പാസ്സ്‌വേർഡ് ക്രാക്കിംഗ് മുഖേനയോ അല്ലെങ്കിൽ സോഷ്യൽ എഞ്ചിനീയറിംഗ് മുഖേനയോ). ഒരിക്കൽ ഒരു റൂട്ട്കിറ്റ് ഇൻസ്റ്റോൾ ചെയ്തുകഴിഞ്ഞാൽ പിന്നെ ആ നുഴഞ്ഞുകയറ്റം മറച്ചുവെക്കാനും കമ്പ്യൂട്ടറിൽ റൂട്ട് അധികാരം നേടാനും കഴിയും. റൂട്ട് അധികാരം ഉള്ളതുകൊണ്ടുതന്നെ ആ കമ്പ്യൂട്ടറിൽ എന്തുപ്രവർത്തനവും പിന്നീട് റൂട്ട്കിറ്റ് ഉപയോഗിച്ച് ചെയ്യാൻ കഴിയും. ഉദാഹരണത്തിന് കമ്പ്യൂട്ടറിൽ ഉള്ള ഏതൊരു സോഫ്റ്റ്‌വെയറിനും മാറ്റം വരുത്താൻ സാധിക്കും. (ഒളിഞ്ഞിരിക്കുന്ന റൂട്ട്കിറ്റുകൾ കണ്ടെത്താൻ ഉപയോഗിക്കുന്ന സോഫ്റ്റ്‌വെയറുകൾ ഉൾപ്പെടെ).\nഈ കാരണം കൊണ്ടുതന്നെ റൂട്ട്കിറ്റുകൾ കണ്ടെത്തുക എന്നത് വളരെ വിഷമകരമായ ഒരു ജോലി ആണ്. സിഗ്നേച്ചർ സ്കാനിംഗ്, മെമ്മറി ഡംപ് അനാലിസിസ് തുടങ്ങിയ രീതികൾ ഉപയോഗിച്ചാണ് റൂട്ട്കിറ്റുകളെ കണ്ടുപിടിക്കുന്നത്. ചിലപ്പോൾ റൂട്ട്കിറ്റ് കേര്നെലിന്റെ ഉള്ളിലാണ് ഉള്ളതെങ്കിൽ അത് മാറ്റുക എന്നത് വളരെ ശ്രമകരമാണ് അല്ലെങ്കിൽ പ്രായോഗികമായി അസാധ്യമാണ്. മിക്കപ്പോഴും ഒപ്പറേറ്റിംഗ് സിസ്റ്റം വീണ്ടും ഇൻസ്റ്റോൾ ചെയ്യുക എന്നതാണ് ഏക പ്രതിവിധി.\n1986ൽ ആണ് പി സികളെ ലക്ഷ്യമാക്കിയുള്ള ആദ്യ വൈറസ് കണ്ടെത്തിയത്, അതിൽ സ്വയം മറഞ്ഞിരിക്കാനുള്ള സാങ്കേതിക വിദ്യ ഉണ്ടായിരുന്നു. ആ വൈറസ് കമ്പ്യൂട്ടറിന്റെ ബൂട്ട് സെക്ടർ വായിച്ച ശേഷം അത് ഡിസ്കിൽ മറ്റേതെങ്കിലും ഭാഗത്തേക്ക് റീഡയറക്റ്റ് ചെയ്യുകയാണ് ചെയ്തിരുന്നത്.\nആധുനിക റൂട്ട്കിറ്റുകൾ റൂട്ട് അധികാരങ്ങൾ നേടാറില്ല. മറിച്ച് അത് മറ്റൊരു സോഫ്റ്റ്‌വെയർ പേലോഡിനെ കണ്ടെത്താൻ പ്രയാസം ആക്കുകയാണ് ചെയ്യുന്നത്. മിക്ക റൂട്ട്കിറ്റുകളും മാൽവെയറിന്റെ ഗണത്തിലാണ് പെടുത്തിയിട്ടുള്ളത് കാരണം പേലോഡുകൾ മിക്കപ്പോഴും ഹനികരമായിരിക്കും. ഉദാഹരണത്തിന് മിക്ക പേലോഡുകളും പാസ്സ്‌വേർഡുകളും ക്രെഡിറ്റ് കാർഡ് വിവരങ്ങളും മോഷ്ടിക്കാനും അതുപോലെയുള്ള ഉപദ്രവകരമായ പ്രവർത്തനങ്ങൾ ചെയ്യാനും രൂപകൽപ്പന ചെയ്യപ്പെട്ടതയിരിക്കും. പക്ഷെ ചില റൂട്ട്കിറ്റുകൾ ഉപയോക്താക്കൾക്ക് ഉപകാരപ്രദമാണ്. ഉദാഹരണത്തിന് ചില വീഡിയോ ഗെയിമുകളുടെ കാര്യത്തിൽ ഒരു സി ഡി റോം എമുലേഷൻ ഡ്രൈവറിൽ ഒരു റൂട്ട്കിറ്റ് ഉപയോഗിക്കുന്നത് അതിന്റെ ആന്റി പൈറസി സംവിധാനങ്ങളെ മറികടക്കാൻ (ഒരു വ്യാജ സി ഡി ഉപയോഗിച്ച് അത നേരായ രീതിയിൽ വാങ്ങിയതാണെന്ന് തെറ്റിദ്ധരിപ്പിക്കാൻ) ഒരു വ്യക്തിയെ സഹായിച്ചേക്കാം. Lucky Patcher വേരൂന്നാൻ ഇന്റർനെറ്റിൽ ഒരു ദിവസം ഏറ്റവും വിപുലമായ റൂട്ട് അപ്ലിക്കേഷൻ ഒന്നാണ്.\n"https://ml.wikipedia.org/w/index.php?title=റൂട്ട്കിറ്റ്&oldid=2455024" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 05:17, 25 ഡിസംബർ 2016.


നിപായ‌്ക്കെതിരായ കുരിശുയുദ്ധം ശുഭാന്ത്യത്തിലേക്ക‌് ; പരിശോധിച്ചത‌് 36 സാമ്പിളുകൾ | Kerala | Deshabhimani | Saturday Jun 22, 2019\nനിപായ‌്ക്കെതിരായ കുരിശുയുദ്ധം ശുഭാന്ത്യത്തിലേക്ക‌് ; പരിശോധിച്ചത‌് 36 സാമ്പിളുകൾ\nസംസ്ഥാനത്ത‌് നിപാ വൈറസിന്റെ രണ്ടാംവരവും വവ്വാലുകളിലൂടെയാണെന്ന‌് സ്ഥിരീകരിച്ചതോടെ കില്ലർ വൈറസിനെതിരെ സംസ്ഥാന സർക്കാർ നടത്തിയ കുരിശുയുദ്ധത്തിന‌് ശുഭാന്ത്യം. രോഗബാധ തടയാനുള്ള ആസൂത്രിതനീക്കങ്ങളിലെന്നപോലെ നിപാ വൈറസിന്റെ ഉറവിടത്തെക്കുറിച്ചുള്ള സംസ്ഥാന ആരോഗ്യവിഭാഗത്തിന്റെ കണക്കുകൂട്ടലുകളും പിഴച്ചില്ലെന്ന‌് ഇതിൽനിന്ന‌് വ്യക്തമാകുന്നു. മുമ്പ‌് നിപാ ബാധിച്ചിടങ്ങളിലെല്ലാം തുടർച്ചയായി മരണം വിതച്ച ചരിത്രമുള്ളപ്പോൾ, ഒരു ജീവൻപോലും മരണത്തിന‌് വിട്ടുകൊടുക്കാതെ വൈറസിന്റെ രണ്ടാംവരവിനെ പരാജയപ്പെടുത്തി ആരോഗ്യകേരളം പുതിയ ചരിത്രമെഴുതി.\nകഴിഞ്ഞവർഷം കോഴിക്കോട്ട‌് 18 പേരുടെ മരണത്തിനിടയാക്കിയ നിപാ വൈറസ‌് ബാധ ഈ വർഷം സംസ്ഥാനത്ത‌് എവിടെയെങ്കിലും ആവർത്തിക്കുമെന്ന‌് ആരോഗ്യവകുപ്പ‌് കണക്കാക്കിയിരുന്നു. കഴിഞ്ഞവർഷം മെയ‌് മധ്യത്തിലാണ‌് കോഴിക്കോട‌് ചങ്ങോരത്ത‌് പേരാമ്പ്രയിൽ നിപാ ബാധ കണ്ടെത്തിയത‌്. കർശന പ്രതിരോധപ്രവർത്തനങ്ങളിലൂടെയും ബോധവൽക്കരണത്തിലൂടെയും അതിവേഗം രോഗബാധ തടയാനായി. വൈറസ‌് ബാധിച്ച രണ്ടുപേരുടെ ജീവൻ രക്ഷിക്കാനും കഴിഞ്ഞു. രോഗാണുവിന്റെ പ്രാഥമികവാഹകരായ വവ്വാലുകളെ കേന്ദ്രീകരിച്ചുതന്നെയാണ‌് ഉറവിടം കണ്ടെത്താനുള്ള പ്രവർത്തനങ്ങൾ നടത്തിയത‌്. നാഷണൽ ഇൻസ‌്റ്റിറ്റ്യൂട്ട‌് ഓഫ‌് വൈറോളജിയിലെ വിദഗ‌്ധർ കോഴിക്കോട്ട‌് പിടികൂടി പരിശോധിച്ച 22 ശതമാനം വവ്വാലുകളും നിപാ വൈറസ‌് വാഹകരാണെന്നും കണ്ടെത്തി. കോഴിക്കോട്ടെ രോഗബാധ നിയന്ത്രണത്തിലായതുമുതൽ നിപായുടെ രണ്ടാംവരവ‌് പ്രതീക്ഷിച്ചുള്ള പ്രതിരോധപ്രവർത്തനങ്ങളും മുൻകരുതലുകളും സംസ്ഥാന ആരോഗ്യവകുപ്പ‌് ആവിഷ‌്കരിച്ച‌് കഴിഞ്ഞിരുന്നു. വവ്വാലുകളുടെ പ്രജനനകാലമായ മെയ‌്–-ജൂൺ മാസങ്ങളിലാണ‌് ഇവ വൈറസ‌് വാഹകരാകുന്നതെന്ന നിർണായക കണ്ടെത്തലുമുണ്ടായിരുന്നു.\nഅതനുസരിച്ച‌് കഴിഞ്ഞവർഷം നവംബറിൽത്തന്നെ ഇവയ‌്ക്കെതിരെയുള്ള കർമപദ്ധതി ആരോഗ്യവകുപ്പ‌് തയ്യാറാക്കി. ഡിസംബറോടെ സംസ്ഥാനത്തെ സ്വകാര്യ മേഖലയിലുൾപ്പെടെ എല്ലാ ആശുപത്രികൾക്കും ജാഗ്രതാനിർദേശം നൽകി. രോഗാണു നിരീക്ഷണം, ആശുപത്രികളിൽ രോഗാണു സംക്രമണനിയന്ത്രണം, വ്യാപക ബോധവൽക്കരണം എന്നിവ നടപ്പാക്കി. ഇതെല്ലാം ഊർജിതമായി നടന്നുവരുമ്പോഴാണ‌് എറണാകുളം ജില്ലയിൽ ജൂൺ ആദ്യം ഒരാൾക്ക‌് നിപാ രോഗലക്ഷണം സ്ഥിരീകരിച്ചത‌്. തുടർന്ന‌് സംസ്ഥാന ആരോഗ്യവിഭാഗത്തിന്റെ ശ്രദ്ധയാകെ ഇവിടേക്ക‌് കേന്ദ്രീകരിക്കുകയായിരുന്നു. പിന്നീട‌് യുദ്ധകാലസമാനമായ പ്രവർത്തനങ്ങളാണ‌് കേന്ദ്ര ആരോഗ്യവകുപ്പിനെയും വിവിധ ഏജൻസികളെയും സംയോജിപ്പിച്ച‌് സംസ്ഥാന സർക്കാരും ആരോഗ്യവിഭാഗവും നടത്തിയത‌്.\nആരോഗ്യമന്ത്രി കെ കെ ശൈലജയും പ്രിൻസിപ്പൽ സെക്രട്ടറിയും ഉന്നതോദ്യോഗസ്ഥരും എറണാകുളത്ത‌് ക്യാമ്പ‌് ചെയ‌്ത‌് കർമപരിപാടികൾക്ക‌് നേതൃത്വം നേൽകി. കോഴിക്കോട്ടെ പ്രവർത്തനങ്ങൾക്ക‌് നേതൃത്വം നൽകിയ കലക്ടർ യു വി ജോസും മെഡിക്കൽ കോളേജിലെ ഡോക്ടർമാരും മെഡിക്കൽ ഓഫീസർമാരും ഉൾപ്പെടെ വലിയൊരു സംഘംതന്നെ എറണാകുളത്ത‌് പറന്നെത്തി. കലക്ടറേറ്റിൽ സർവസജ്ജമായ കൺട്രോൾ റൂം തുറന്നു. വിവിധതല പ്രവർത്തനങ്ങൾക്കായി 12 ടീമുകളെ അതിവേഗം നിയോഗിച്ചു.\nഎറണാകുളത്തിന‌ുപുറമെ സമീപ ജില്ലകളിലും കർശനനിരീക്ഷണം ഏർപ്പാടാക്കി. പറവൂർ തുരുത്തിപ്പുറം സ്വദേശിയായ നിപാ ബാധിതനുമായി സമ്പർക്കം പുലർത്തിയ 330 പേരുടെ പട്ടിക തയ്യാറാക്കി. ഇവരെ അവരുടെ വീടുകളിൽത്തന്നെ സുരക്ഷിതരായി നിലനിർത്തി ദൈനംദിന ആരോഗ്യനിരീക്ഷണം നടത്തി. ഇതോടൊപ്പം കടുത്ത പനിപോലുള്ള രോഗലക്ഷണങ്ങളുമായി എത്തുന്നവരെ പ്രവേശിപ്പിക്കാൻ കളമശേരിയിലെ ഗവ. മെഡിക്കൽ കോളേജിൽ 30 കിടക്കകളുള്ള ഐസൊലേഷൻ വാർഡ‌് സജ്ജമാക്കി. മെഡിക്കൽ കോളേജുകളിലെയും പ്രധാന ആശുപത്രികളിലെയും ക്ലീനിങ് ജീവനക്കാർക്കും ആംബുലൻസ‌് ഡ്രൈവർമാർക്കും വൈറസിനെ നേരിടാനുള്ള പരിശീലനം നൽകി. കുടുംബശ്രീയുടെയും ആശാ വർക്കർമാരുടെയും നേതൃത്വത്തിൽ വില്ലേജ‌ുതലത്തിലേക്ക‌് പ്രതിരോധപ്രവർത്തനവും ബോധവൽക്കരണവും വ്യാപിപ്പിച്ചതും താഴെത്തട്ടിലും ആരോഗ്യജാഗ്രത ഉണർത്താൻ സഹായിച്ചു. പത്തോളംപേരെ വിവിധ ഘട്ടങ്ങളിൽ ഐസൊലേഷൻ വാർഡുകളിൽ പ്രവേശിപ്പിച്ചെങ്കിലും അവരിലൊന്നും രോഗബാധയുണ്ടായില്ല. രോഗം ബാധിച്ച വിദ്യാർഥിയുടെ ആരോഗ്യനില അനുദിനം മെച്ചപ്പെട്ടതും കേരളത്തിന‌് ആശ്വാസമായി.\nനിപാ രോഗബാധയോട‌് കേരളം ജാഗ്രതയോടെ പോരാടിയ 20 ദിവസങ്ങൾ പിന്നിടുമ്പോഴാണ‌് ഉറവിടം സ്ഥിരീകരിച്ച അറിയിപ്പ‌് എത്തുന്നത‌്. ഇപ്പോഴും ജില്ലയിലെ ജാഗ്രതാപ്രവർത്തനങ്ങൾ അവസാനിപ്പിച്ചിട്ടില്ല. സമ്പർക്കപ്പട്ടികയിൽ ശേഷിക്കുന്നവരുടെ ആരോഗ്യവിവരങ്ങൾ നിരീക്ഷിക്കുന്നുണ്ട‌്. നിശ‌്ചിത കാലയളവിൽ രോഗബാധയുടെ ലക്ഷണങ്ങളൊന്നും കാണിക്കാത്തവരെ പട്ടികയിൽനിന്ന‌് ഒഴിവാക്കുന്നു. 2001 ലും 2007 ലും ബംഗാളിൽ നിപാ ബാധയുണ്ടായപ്പോൾ 50 പേരാണ‌് മരിച്ചത‌്. 2001 ൽ 66 പേർക്ക‌് സിലുഗിരിയിൽ നിപാ സ്ഥിരീകരിച്ചതിൽ 45 പേർ മരിച്ചു. 2007ൽ അഞ്ചുപേരും.\nപരിശോധിച്ചത‌് 36 സാമ്പിളുകൾ\nനിപാ വൈറസ‌് വാഹകർ പഴംതീനി വവ്വാലുകൾ തന്നെയാകുമെന്ന നിഗമനത്തിലാണ‌് ഉറവിടം കണ്ടെത്താനുള്ള പ്രവർത്തനങ്ങൾ പുരോഗമിച്ചത‌്. രോഗബാധയുണ്ടായ വിദ്യാaർഥിയിലേക്ക‌് വൈറസ‌് എത്തിയത‌് പേരയ‌്ക്ക കഴിച്ചതുവഴിയാണെന്ന സംശയം തുടക്കത്തിൽത്തന്നെ ഉണ്ടായിരുന്നു. വവ്വാലുകളിൽനിന്ന‌് പന്നികളിലേക്ക‌് പകർന്ന‌ും രോഗാണു മനുഷ്യരിലേക്കെത്താൻ സാധ്യതയുള്ളതിനാൽ ആ വഴിക്കും അന്വേഷണം നടന്നു.\nവൈറോളജി ഇൻസ‌്റ്റിറ്റ്യൂട്ടിലെ വിദഗ‌്ധർ വനം, മൃഗസംരക്ഷണ വകുപ്പുകളുടെ സഹായത്തോടെ എറണാകുളം, ഇടുക്കി, തൃശൂർ ജില്ലകളിൽ പഴംതീനി വവ്വാലുകൾക്കായി വലവിരിച്ചു. രോഗബാധിതനായ വിദ്യാർഥിയുടെ വീടിരിക്കുന്ന പറവൂർ തുരുത്തിപ്പുറം പ്രദേശത്തുനിന്ന‌ു പിടിച്ച ഒമ്പതു വവ്വാലുകളെ പുണെ വൈറോളജി ഇൻസ‌്റ്റിറ്റ്യൂട്ടിലേക്ക‌് പരിശോധനയ‌്ക്ക‌് കൊണ്ടുപോയി. മറ്റിടങ്ങളിൽനിന്ന‌ു പിടിച്ച വവ്വാലുകളിൽനിന്ന‌ു ശേഖരിച്ച സ്രവങ്ങളും പരിശോധനയ‌്ക്കയച്ചു. അങ്ങനെ പരിശോധിച്ച 36 സാമ്പിളുകളിൽ 12 എണ്ണത്തിലാണ‌് വൈറസ‌് സാന്നിധ്യം സ്ഥിരീകരിച്ചത‌്. കോഴിക്കോട്ടുണ്ടായ നിപാ ബാധയെ തുടർന്ന‌് 52 വവ്വാലുകളെ പിടികൂടി പരിശോധിച്ചതിൽ പത്തെണ്ണത്തിലാണ‌് വൈറസ‌് സാന്നിധ്യം കണ്ടെത്തിയത‌്.\nനാഷണൽ ഇൻസ‌്റ്റിറ്റ്യൂട്ട‌് ഓഫ‌് വൈറോളജി


പാകിസ്താനെതിരെ കൂടുതല് നടപടികള് ആഗ്രഹിക്കുന്നില്ലെന്ന് ഇന്ത്യ; ...\nപാകിസ്താനെതിരെ കൂടുതല് നടപടികള് ആഗ്രഹിക്കുന്നില്ലെന്ന് ഇന്ത്യ; പക്വതയോടെയുള്ള തീരുമാനമെന്ന് നയതന്ത്രപ്രതിനിധികള്\nഅതേസമയം വിദേശകാര്യമന്ത്രി സുഷമാ സ്വരാജ് പ്രധാന ഏഷ്യന് രാജ്യങ്ങളിലെ വിദേശകാര്യ മന്ത്രിമാരുമായി ഫോണില് ചര്‍ച്ച നടത്തി.\n27 Feb, 2019 at 01:31 AM\nബലാകോട്ടിലെ തിരിച്ചടിക്ക് ശേഷം പാകിസ്താനെതിരെ കൂടുതല് നടപടികള്‍ക്ക് ആഗ്രഹിക്കുന്നില്ലെന്ന് ഇന്ത്യ വിദേശ നയതന്ത്ര പ്രതിനിധികളോട് വ്യക്തമാക്കിയതായി സൂചന. ഇന്ത്യയുടേത് പക്വതയോടെയുള്ള തീരുമാനമെന്ന് വിദേശ നയതന്ത്ര പ്രതിനിധികള് അഭിപ്രായപ്പെട്ടു. അതേസമയം വിദേശകാര്യമന്ത്രി സുഷമാ സ്വരാജ് പ്രധാന ഏഷ്യന് രാജ്യങ്ങളിലെ വിദേശകാര്യ മന്ത്രിമാരുമായി ഫോണില് ചര്‍ച്ച നടത്തി.\nജയ്ഷെ മുഹമ്മദ് ഭീകര ക്യാമ്പുകളിലെ വ്യോമാക്രമണം സംബന്ധിച്ച ഔദ്യോഗിക സ്ഥിരീകരണത്തിന് ശേഷം വിദേശകാര്യ സെക്രട്ടറി വിവിധരാജ്യങ്ങളിലെ അംബാസിഡര്‍മാരുമായി കൂടിക്കാഴ്ച നടത്തിയിരുന്നു. യു.എന് സ്ഥിരാംഗ രാജ്യങ്ങളായ അമേരിക്ക, ബ്രിട്ടന്, റഷ്യ, ചൈന , ഫ്രാന്‍സ് എന്നീ രാജ്യങ്ങളിലെ പ്രതിനിധികളുമായും ഇന്ത്യ ചര്‍ച്ച നടത്തുകയുണ്ടായി. പുല്‍വാമ ആക്രമണത്തിന് ശേഷവും വിദേശ നയതന്ത്ര പ്രതിനിധികളുമായി സമാനമായ ചര്‍ച്ച രാജ്യം നടത്തിയിരുന്നു. ബലാകോട്ടയിലെ തിരിച്ചടിക്ക് ശേഷം കൂടുതല് നടപടികള്‍ക്ക് രാജ്യം ആഗ്രഹിക്കുന്നില്ലെന്ന് ഇന്നലെ നടത്തിയ കൂടിക്കാഴ്ചയില് ഇന്ത്യ അറിയിച്ചതായാണ് റിപ്പോര്‍ട്ട്.\nസംയമനത്തോടെയാകും വിഷയത്തില് ഇടപെടുകയെന്നും ഇന്ത്യ വ്യക്തമാക്കി. ഇന്ത്യയുടേത് പക്വതയോടെയുള്ള തീരുമാനമെന്നാണ് ഇതിനോട് നയതന്ത്ര പ്രതിനിധികള് പ്രതികരിച്ചത്. തിരിച്ചടിക്ക് ശേഷം വിദേശകാര്യ സെക്രട്ടറി നടത്തിയ വാര്‍ത്താസമ്മേളനവും ഇത് തെളിയിക്കുന്നതാണെന്നും നയതന്ത്രപ്രതിനിധികള് അഭിപ്രായപ്പെട്ടു. അതേസമയം വിദേശകാര്യമന്ത്രി സുഷമാ സ്വരാജ് അയല്‍രാജ്യങ്ങളിലെ വിദേശമന്ത്രിമാരുമായി നിലവിലെ സാഹചര്യങ്ങളില് ചര്‍ച്ച നടത്തി. അമേരിക്കന് സെക്രട്ടറി ഓഫ് സ്റ്റേറ്റ് മൈക്കല് പോംപെയുമായി ചര്‍ച്ച നടത്തിയതായി ഇന്നലെ നടന്ന സര്‍വകക്ഷിയോഗത്തില് സുഷമാ സ്വരാജ് അറിയിച്ചിരുന്നു.\nപാകിസ്താനെതിരെ നയതന്ത്ര നീക്കം സജീവമാക്കി ഇന്ത്യ\nIndiaBalakot Surgical Strike


തീപിടിക്കാന് സാധ്യത, ഇന്ത്യയിലും ഈ കാറുകളെ തിരികെവിളിക്കുന്നു! | Hyundai Kona Recall Due To Battery Issue\nMumbai, First Published Dec 5, 2020, 12:23 PM IST\nനിരവധിയിടങ്ങളില് വാഹനത്തിന് തീപിടിച്ചതായി റിപ്പോര്‍ട്ടുകള് വന്നിട്ടുണ്ട്.\nകോന എസ് യു വിയെ തിരിച്ചു വിളിച്ചു പരിശോധിക്കാൻ ദക്ഷിണ കൊറിയൻ നിർമാതാക്കളായ ഹ്യുണ്ടായ് മോട്ടോർ ഇന്ത്യ ലിമിറ്റഡ് (എച്ച് എം ഐ എൽ). ബാറ്ററി സംവിധാനത്തിലെ തകരാറിനെ തുടര്‍ന്നാണ് നടപടിയെന്ന് കാര് ടോഖ് റിപ്പോര്‍ട്ട് ചെയ്യുന്നു. 2019 ഏപ്രിൽ ഒന്നിനും 2020 ഒക്ടോബർ 31നുമിടയ്ക്കു നിർമിച്ച 456 ഓളം വാഹനങ്ങളാണ് തിരിച്ചുവിളിക്കുക എന്നാണ് റിപ്പോര്‍ട്ടുകള്.\nവാഹനത്തിലെ ഹൈവോൾട്ടേജ് ബാറ്ററി സംവിധാനമാണു പരിശോധിക്കുക. പരിശോധനയിൽ തകരാർ കണ്ടെത്തിയാല് ആ പ്രശ്നം സൗജന്യമായി പരിഹരിച്ചു നൽകുമെന്നാണു ഹ്യുണ്ടേയിയുടെ വാഗ്ദാനം. പരിശോധന ആവശ്യമുള്ള കോന ഉടമകളെ നേരിട്ടു വിവരം അറിയിക്കും. വാഹനങ്ങളെ അംഗീകൃത ഡീലർഷിപ്പുകളിലേക്കു തിരിച്ചുവിളിച്ച് പരിശോധിച്ച് തകരാര് പരിഹരിക്കാനാണ് ഹ്യുണ്ടായിയുടെ നീക്കം.\nനേരത്തെ 2017 സെപ്റ്റംബറിനും 2020 മാർച്ചിനുമിടയിൽ നിർമിച്ച 77,000 കോനകളെ ആഗോളവ്യാപകമായി തിരിച്ചുവിളിക്കാന് കമ്പനി തീരുമാനിച്ചിരുന്നു. അമേരിക്കയിലെ നാഷണൽ ഹൈവേ ട്രാഫിക് സേഫ്റ്റി അഡ്മിനിസ്ട്രേഷന് തിരിച്ചുവിളിക്കൽ നോട്ടീസ് സമർപ്പിക്കാനുള്ള നടപടി അവസാനഘട്ടത്തിലായിരുന്നു.\n2019 ൽ കാനഡ, ഓസ്ട്രേലിയ എന്നിവിടങ്ങളിൽ ഉൾപ്പെടെ 16 ഓളം കോന ഇവികൾ ആഗോളതലത്തിൽ തീപിടിച്ചതായി റിപ്പോർട്ട് ചെയ്തിട്ടുണ്ട്. ദക്ഷിണ കൊറിയൻ നഗരമായ ഡേഗുവിൽ ഭൂഗർഭ സ്ഥലത്ത് പാർക്ക് ചെയ്‍തിരുന്ന ഒരു കോന വാഹനത്തിന് തീപിടിച്ചതായും റിപ്പോർട്ട് പുറത്തുവന്നിട്ടുണ്ട്. എൽജിയാണ് കോനക്കുവേണ്ട ബാറ്ററികൾ നിർമിച്ച് നൽകുന്നത്. തീപിടിത്തത്തിന്റെ കാരണം ഹ്യൂണ്ടായുമായി ചേർന്ന് സംയുക്തമായി അന്വേഷിച്ചുവരികയാണെന്നാണ് റിപ്പോര്‍ട്ടുകള്.\nദക്ഷിണ കൊറിയയിൽ മാത്രം 25,564 വാഹനങ്ങളാണ് തിരിച്ചുവിളിക്കുന്നത്. ബാറ്ററി തകരാർ കാരണം കഴിഞ്ഞ വർഷം ഷാങ്ഹായിലെ പാർക്കിങ് സ്ഥലത്ത് ടെസ്ല മോഡൽ എസിന് തീ പിടിച്ചതായി റിപ്പോർട്ട് ഉണ്ടായിരുന്നു. ഇതേ മോഡലിന് ഹോങ്കോങ്ങിലും തീ പിടിക്കുന്നതായി റിപ്പോർട്ടുകൾ ഉണ്ട്. ഫെബ്രുവരിയിൽ, പോർഷെ അതിന്‍റെ പുതിയ ടയ്‌കാൻ ഇലക്ട്രിക് കാറുകളിലൊന്ന് യുഎസ് ഉപഭോക്താവിന്‍റെ ഗാരേജിൽവച്ച് തീപിടിച്ചതായി സ്ഥിരീകരിച്ചിട്ടുണ്ട്. വൈദ്യുത കാറുകളുടെ വിപണിയിൽ കൂടുതൽ മുതൽമുടക്കാൻ ഹ്യുണ്ടായി ശ്രമിക്കുന്നതിനിടെയാണ് പുതിയ പ്രശ്‌നം ഉയർന്ന് വന്നിരിക്കുന്നത്. ടെസ്‌ല, പോർഷെ പോലുള്ള നിർമാതാക്കളും മുൻ‌കാലങ്ങളിൽ ബാറ്ററി തകരാറുകാരണം തിരിച്ചുവിളിക്കലും അന്വേഷണവും നടത്തിയിട്ടുണ്ട്.\nLast Updated Dec 5, 2020, 12:27 PM IST\nകോന എസ് യു വി\nഹ്യുണ്ടായി കോന തകരാര്


April 3, 2013 സനാതനം\nതിരുമാന്ധാംകുന്ന് കേശാദിപാദം (ഭാഗം -20)\nഅതലതല വിതലസുതലങ്ങളും ലോകങ്ങള്\nഅതുല ഗുണ നിര്‍ഗ്ഗുണോരസ്സും തൊഴുന്നേന്\nലോകങ്ങള് പതിന്നാലെന്നു പ്രസിദ്ധമാണ്. ഭൂമിമുതല് സത്യലോകംവരെ മുകളിലോട്ടുള്ളവയാണ് യഥാര്‍ത്ഥത്തില് ലോകങ്ങള്. ഭൂമിയ്ക്കുതാഴെയുള്ളവ തലങ്ങള് മാത്രമാകുന്നു. ഇവയെല്ലാം ഉണ്ടാകുന്നതും നിലനില്ക്കുന്നതും ശിവനിലാണെന്നറിഞ്ഞുകൊള്ളണം. പ്രകൃതിയുടെ ഗുണങ്ങളായ സത്വം, രജസ്സ്, തമസ്സ് എന്നിവയുടെ ഏറ്റക്കുറച്ചിലനുസരിച്ചാണ് ലോകങ്ങള് വ്യത്യാസപ്പെട്ടിരിക്കുന്നത്. ഭൂലോകത്തിനു മുകളിലേക്കു പോകുന്തോറും സാത്വികഗുണം അനുക്രമം ഏറിവരുന്നു. അതിനാല് രജസ്സും തമസ്സും ആനുപാതികമായി കുറഞ്ഞുപോകുന്നു. സാത്വികഗുണം കണ്ണാടിപോലെ നിര്‍മ്മലമാണ്. അതു ആത്മപ്രകാശത്തിനു ഒരിക്കലും തടസ്സമുണ്ടാക്കുകയില്ല. അതിനാല് ഉപരിലോകങ്ങളിലേക്കു കടക്കുന്തോറും ജ്ഞാനാനന്ദങ്ങള് ഏറിവരുന്നു. ഇതിനുവിപരീതമാണ് തലങ്ങളുടെ അവസ്ഥ. തമോഗുണ പ്രധാനമായ വസ്തുപരതയിലേക്ക് ജീവന്റെ ഇറങ്ങിവരലാണ് അതല വിതല സുതല തലാതല രസാതല മഹാതല പാതാളങ്ങള്. തമസ്സ് ഏറിവരുന്നതിനനുസരിച്ച് ജീവന് താഴേക്കുതാഴേക്കു പതിക്കുന്നു. ആലസ്യം, ജഡത, ഭയം, അജ്ഞാനം മുതലായവ തമോഗുണത്തിന്റെ പ്രകൃതങ്ങളാകുന്നു. അതിനാല് തമസ്സ് ഏറിവരുന്തോറും ഈ വകയെല്ലാം വര്‍ദ്ധിച്ചുവരും. അങ്ങനെ വസ്തുപരത പെരുകി ജീവന്റെ സ്ഫുരണം ഉള്ളിലുണ്ടെന്നുപോലും അറിയാന് കഴിയാത്ത അവസ്ഥവന്നു ചേരും. നമുക്കുചുറ്റും കാണുന്ന ജഡപദാര്‍ത്ഥങ്ങളില് ആത്മസ്ഫുരണമുണ്ട്. പക്ഷേ വസ്തുപരതയുടെ ആധിക്യംമൂലം അതുമറഞ്ഞുപോയിരിക്കുന്നു എന്നുമാത്രം.\nഉപരിലോകങ്ങളിലേക്കും അധോലകങ്ങള് അഥവാ തലങ്ങളിലേക്കുമുള്ള ജീവന്റെ ഗതാഗതം ഭൗതികജഗത്തിലെ യാത്രപോലെ ദേശബദ്ധമല്ല. മേല്പറഞ്ഞവിധം ത്രിഗുണങ്ങള്‍ക്കുണ്ടാകുന്ന ഏറ്റക്കുറച്ചിലനുസരിച്ച് ബോധമണ്ഡലത്തില് സംജാതമാകുന്ന അവസ്ഥാവിശേഷങ്ങളാകുന്നു. മുകളിലേക്ക് താഴേക്ക് തുടങ്ങിയപരാമര്‍ശങ്ങളും യഥാക്രമം ഉദാത്തം അഥവാ സാത്വികം അനുദാത്തം അഥവാ രജസ്തമോ ഭൂഷിതം എന്നീ അര്‍ത്ഥങ്ങളെയാണു ആവഹിക്കുന്നത്. അതിനാല് വിവിധ ലോകങ്ങളിലേക്കു ജീവനെ നയിക്കുന്നത് ജീവന് സമാഹരിക്കുന്ന സംസ്‌കാരമാണന്നു വ്യക്തമാണ്. ഭൗതികമായ ജടിലമായ പ്രവൃത്തികള് രജസ്തമസ്സുകളെ വര്‍ദ്ധിപ്പിച്ച് വസ്തുപരതേറ്റി വസ്തുസ്വഭാവ പ്രധാനമായ അധോലോകങ്ങളിലേക്ക് ജീവിനോക്കൂട്ടികൊണ്ടുപോകുന്നു. എന്നാല് ലോകകല്യാണകരമായ നിസ്വാര്‍ത്ഥകര്‍മ്മങ്ങള്, നിലവിലുള്ള രജസ്സിനെയും തമസ്സിനെയും ദുര്‍ബലമാക്കി സാത്വികഭാവംകൊണ്ടു ജീവനെ നിറയ്ക്കുന്നു. സാത്വികത ഏറുന്നതിനനുസരിച്ച് ഭാവപ്രധാനമായ ഉപരിലോകങ്ങളിലേക്ക് ജീവന് കടന്നുചെല്ലാനാകുന്നു. ഇക്കൂട്ടത്തില് ഭൂര്‍ഭുവ സ്വര്‍ല്ലോകങ്ങള് ഒരു സമൂഹമാണ്. സ്വര്‍ഗ്ഗലോകംവരെ ഉയര്‍ന്നുചെന്നാലും വീണുപോകാനുള്ള സാദ്ധ്യത കുറയുന്നില്ല. ജീവന്മാര് സ്വര്‍ഗ്ഗാനുഭവം നേടി പുണ്യം ക്ഷയിക്കുമ്പോള് മര്‍ത്ത്യലോകത്തിലേക്കു വീഴുന്നു എന്നു ഉപനിഷത്ത് വ്യക്തമാക്കിയിരിക്കുന്നു. അതിനാല് മഹര്‍ഷിമാര് സ്വര്‍ഗ്ഗലോകംപോലും ആഗ്രഹിക്കുന്നില്ല. സ്വര്‍ഗ്ഗത്തിനപ്പുറം കടന്നാല് മഹര്‍ലോകമായി അവിടെ എത്തിയാല് പിന്നെ താഴത്തേക്കുവരലില്ല അതിനാല് മഹര്‍ലോകമെത്തിയാലേ ഉയര്‍ച്ചക്കു സ്ഥിരതയുണ്ടായെന്നു കരുതാനാകൂ.\nആദ്ധ്യാത്മികസാധന ഓരോരുത്തര്‍ക്കും ആവശ്യമായിത്തീരുന്നത് അതിനാലാകുന്നു. കര്‍മ്മയോഗം, ഭക്തിയോഗം, രാജയോഗം, ജ്ഞാനയോഗം എന്നിങ്ങനെ സാധനാമാര്‍ഗ്ഗങ്ങള് പലതുണ്ട്. ജീവനില് നിക്ഷിപ്തമായിരിക്കുന്ന വസ്തുപരതയുടെ അംശങ്ങളെ പരിഹരിച്ച് ഭാവപരതവളര്‍ത്താന് അവ ഉപയുക്തമാക്കുന്നു.\n* കൂടുതല് വിവരങ്ങള്‍ക്ക് പാദപൂജ നോക്കുക.\nബ്രഹ്മചര്യം, ഗാര്‍ഹസ്ഥ്യം, വാനപ്രസ്ഥം, സന്യാസം എന്ന ചതുരാശ്രമവ്യവസ്ഥ ആചാര്യന്മാര് ഏര്‍പ്പെടുത്തിയത് ഇതിനുവേണ്ടിയാണ്. ബാല്യത്തില് ഉപനയനാനന്തരം ബ്രഹ്മചര്യാശ്രമത്തില് പ്രവേശിക്കുന്നു. ജീവിതമെന്തെന്നും എന്തിനെന്നും എങ്ങനെ ജീവിക്കണമെന്നും പഠിക്കുന്നത് അവിടെയാണ്. ഈശ്വരാഭിമുഖമായ ജീവിതമാണ് ബ്രഹ്മചര്യം. അതു കേവലമായ പുസ്തകജ്ഞാനമല്ല. ആചാര്യനോടൊപ്പം പ്രവര്‍ത്തിച്ചും ജീവിച്ചും പഠിക്കലാണ്. അതാണു ഗുരുകുലസമ്പ്രദായം. ജീവിക്കാന് ആരംഭിക്കുന്നതിനുമുമ്പേ ബ്രഹ്മചര്യാശ്രമം പകരുന്ന ജീവിതവിജ്ഞാനം നേടണം. ബ്രഹ്മചര്യാശ്രമം ബാല്യത്തില്‍തന്നെയാകണമെന്നു നിശ്ചയിച്ചത് അതുകൊണ്ടാണ്. പത്തിരുപതുവര്‍ഷക്കാലം ഗുരുവിനോടൊപ്പം ഇങ്ങനെ ജീവിച്ചു വേദശാസ്ത്രാദികള് പഠിച്ച ഒരു യുവാവ് ഒരിക്കലും പ്രസ്തുത സംസ്‌കൃതിയില് നിന്ന് വഴുതിപ്പോവുകയില്ല. അതിനാല് ഗാര്‍ഹസ്ഥ്യവും വാനപ്രസ്ഥവും സന്യാസവും ഈശ്വരാഭിമുഖമായ പ്രവൃത്തിയായിത്തന്നെ മുന്നേറുന്നു. അതിന്റെ ഫലമാണ് ഉപരിലോകപ്രാപ്തി. ഇങ്ങനെ സമ്പൂര്‍ണ്ണമായ പ്രപഞ്ച ദര്‍ശനവും വ്യക്തമായ ജീവിതലക്ഷ്യവും അതുനേടാന് ജീവന്മാരെ പ്രാപ്തരാക്കുന്ന കര്‍മ്മപദ്ധതിയും ഭാരതത്തിനുണ്ടായി. ഇതാണു ഭാരതീയസംസ്‌കാരത്തിന്റെ ആധാരം. സംസ്‌കാരമെന്ന പദത്തിന്റെ അര്‍ത്ഥംതന്നെ ശുദ്ധീകരണമെന്നാണ്. വസ്തുപരതയെ കഴുകിക്കളയുന്നതാണ് ജീവന്റെ ശുദ്ധീകരണം. അതിനുപയോഗപ്പെടുന്നത് പുത്തന് പരിഷ്‌ക്കാരങ്ങളില്‍പ്പെട്ട കള്‍ച്ചറല്ലെന്നും മറക്കാതിരിക്കുക.\nനിര്‍ഗ്ഗുണോരസ്സ് പരമാത്മഭാവമാകുന്നു. സത്വരജസ്തമസ്സുകളുടെ സ്പര്‍ശംപോലുമില്ലാത്തതാണു നിര്‍ഗ്ഗുണമായ പരമാത്മാവ്. ഇതിനു വിപരീതമായി സഗുണമാണ് മേല്പറഞ്ഞ പതിന്നാലു ലോകങ്ങള്. നിര്‍ഗ്ഗുണമായ പരമാത്മാവില് നിന്നാണ് സഗുണമായ ലോകങ്ങളുണ്ടാകുന്നത്. പക്ഷേ അത് പാലില്‍നിന്നു തൈരുണ്ടാകുന്നത്‌പോലെയുള്ള പരിണാമമല്ല. മറിച്ച് രജ്ജുവില് സര്‍പ്പം കാണപ്പെടുന്നവിധമുള്ളതാണ്. കയറിലെസര്‍പ്പം കാണുന്നയാളിന്റെ മനസ്സിലെ രജോഗുണം പ്രവര്‍ത്തിക്കകൊണ്ടുതോന്നുന്നതാണ്. സമ്പൂര്‍ണ്ണമായ ഇരുട്ടിലും തികഞ്ഞ പകല്‍വെളിച്ചത്തിലും ഈ വിധമൊരു ഭ്രമം ഉണ്ടാവുക സാദ്ധ്യമല്ല. പൂര്‍ണ്ണമായ ഇരുട്ടില് യാതൊന്നും കാണാനാകായ്കകൊണ്ടും പകല്‍വെളിച്ചത്തില് കയറിന്റെ യാഥാര്‍ത്ഥ്യം പ്രകടമായിപ്പോകുന്നതുകൊണ്ടുമാണ് പാമ്പിനെ ആരോപിക്കാന് കഴിയാത്തത്. അതിനാല് തമസ്സുമാത്രമോ സത്വം മാത്രമോ ആയാല് രജസ്സിനു പതിന്നാലു ലോകങ്ങളെ സൃഷ്ടിക്കാനാവുകയില്ലെന്നു നേരത്തേ ഉപപാദിച്ചു. അങ്ങനെ ശിവന്റെ പരമാത്മഭാവത്തിനു യാതൊരു ഭേദവും വരാതിരിക്കേ അതലാദികളായ തലങ്ങളും ഭൂമിതുടങ്ങിയ ലോകങ്ങളും ജീവന് അനുഭവപ്പെടുന്നു. ഉരസ്സ് ഓരോ സമയവും അതുലഗുണവും നിര്‍ഗ്ഗുണവുമാണെന്നു പ്രതിപാദിച്ചിരിക്കുന്നത് അതുകൊണ്ടാണ്. അതുലഗുണമെന്ന വിശേഷണത്തിനു മഹനീയം എന്നും അര്‍ത്ഥം പറയാം. അതും ഇവിടെ യോജിക്കുന്നു. ഉള്ളതെന്നോ ഇല്ലാത്തതെന്നോ രണ്ടും കൂടിച്ചേര്‍ന്നതെന്നോ പറയാന് കഴിയാത്ത അനിര്‍വചനീയമായ മായയാണ് ഇതിനെല്ലാമാസ്പദം. ശിവന്റെ തന്നെ ചൈതന്യമാണു മായയെന്നു നേരത്തേ വിശദീകരിച്ചു. ആചാര്യസ്വാമികള് ഭാഷ്യങ്ങളിലൂടെ സ്ഥാപിച്ചമായാതത്ത്വം ഇവിടെ പ്രകടമായി പ്രകാശിക്കുന്നു.


FIFA World Cup 2022: How to apply for Hayya Card | Indian Express Malayalam\nfifa world cup 2022 how to apply for hayya card\nUpdated: June 22, 2022 10:04:20 pm\nഫിഫ ലോകകപ്പ് ഫുട്ബോളിന്റെ കിക്കോഫിന് മാസങ്ങള് മാത്രമാണുള്ളത്. ഖത്തറില് നടക്കുന്ന ലോകപ്പിലേക്ക് ഉറ്റുനോക്കുകയാണ് ഫുട്ബോള് ലോകം. സാങ്കേതിക മികവില് തിളങ്ങുന്ന കായിക മാമാങ്കത്തില് ഒഴിവാക്കാനാവാത്ത ഘടകമാണ് ഹയ്യ കാര്‍ഡ്. ഇത് കൈവശമുണ്ടെങ്കില് മാത്രമെ സ്റ്റേഡിയത്തിലെത്തി ഇഷ്ടരാജ്യവും താരവുമെല്ലാം പന്തു തട്ടുന്നത് കാണാന് സാധിക്കുകയുള്ളു. എന്താണ് ഹയ്യ കാര്‍ഡെന്നും എങ്ങനെ അപേക്ഷിക്കാമെന്നും പരിശോധിക്കാം.\nഎന്താണ് ഹയ്യ കാര്‍ഡ്?\nലോകകപ്പിനെത്തുന്ന കാണികള്‍ക്ക് ഖത്തറിലേക്കും മത്സരങ്ങള് നടക്കുന്ന സ്റ്റേഡിയങ്ങളിലേക്കുമുള്ള പ്രവേശനത്തിനും രാജ്യത്തെ യാത്രകള്‍ക്കുമെല്ലാം ഹയ്യാ കാര്‍ഡ് ഉപയോഗിക്കാം. കാര്‍ഡ് ലഭിച്ചവര്‍ക്ക് ഖത്തറിലേക്കുള്ള എന്‍ട്രി പെര്‍മിറ്റ് മാത്രമല്ല ലഭിക്കുക. ബസ്, മെട്രോ തുടങ്ങിയ പൊതുഗതാഗത സൗകര്യങ്ങളും സൗജന്യമാണ്.\nഹയ്യ കാര്‍ഡിന് എങ്ങനെ അപേക്ഷിക്കാം?\nഖത്തര് ലോകകപ്പിനുള്ള ഹയ്യ കാര്‍ഡ് ലഭിക്കുന്നതിനായി ഖത്തര് 2022 ( Qatar 2022) എന്ന വെബ്സൈറ്റില് പ്രവേശിക്കുക. പ്രസ്തുത വെബ്സൈറ്റ് വഴി ഹയ്യ ഖത്തര് 2022 (Hayya Qatar 2022) പോര്‍ട്ടലിലേക്ക് പ്രവേശനം ലഭിക്കും. നേരിട്ടും ഈ പോര്‍ട്ടലിലേക്ക് പ്രവേശിക്കാവുന്നതാണ്.\nപോര്‍ട്ടലില് കാണുന്ന ‘അപ്ലൈ ഫോര് ഹയ്യ’ (Apply For Hayya) എന്ന ഓപ്‍ഷന് തിരഞ്ഞെടുക്കുക.\nതുടര്‍ന്ന് നിങ്ങളുടെ ടിക്കറ്റിന്റെ വിവരങ്ങള് ചേര്‍ക്കുക. നിലവില് ടിക്ക് ലഭിച്ചവര്‍ക്ക് മാത്രമാണ് ഹയ്യ കാര്‍ഡിനായി അപേക്ഷിക്കാനായി സാധിക്കുകയുള്ളു. അല്ലാത്തവരുടെ കാര്യം സംബന്ധിച്ചുള്ള വിവരങ്ങള് ലഭ്യമായിട്ടില്ല.\nനിങ്ങളുടെ ടിക്കറ്റ് ഏത് തരത്തിലാണൊ അത് അനുസരിച്ചാണ് വിവരങ്ങള് നല്‍കേണ്ടത്. ഫിഫയുടെ മാച്ച് ഹോസ്പിറ്റാലിറ്റി പാക്കേജാണ് എടുത്തതെങ്കില് അത് പ്രകാരമായിരിക്കണം തുടര്‍ന്നുള്ള വിശദാംശങ്ങള് കൊടുക്കേണ്ടത്.\nഇനി നല്‍കേണ്ടത് അപേക്ഷിക്കുന്നയാളുടെ വ്യക്തിഗത വിവരങ്ങളാണ്. ഫോട്ടോ, പാസ്പോര്‍ട്ട് തുടങ്ങിയവ നല്‍കുക.\nമുകളിലത്തെ സ്ക്രീന്‍ഗ്രാബില് കാണുന്നത് പാസ്പോര്‍ട്ട് നമ്പര്, ജനന തീയതി, ഏത് രാജ്യം തുടങ്ങിയ വിവരങ്ങള് നല്‍കുക.\nഇനി നല്‍കേണ്ടത് നിങ്ങളെ ബന്ധപ്പെടാനുള്ള ഫോണ്‍നമ്പറിന്റെ വിവരങ്ങളാണ്. ശേഷം അപേക്ഷ സബ്മിറ്റ് ചെയ്യാവുന്നതാണ്.\nഅപേക്ഷ കൊടുത്തു കഴിഞ്ഞാല്, ഇത് സംബന്ധിച്ചുള്ള വിവരങ്ങള് സംബന്ധിച്ച് നിങ്ങൾക്ക് ഒരു ഇമെയിൽ ലഭിക്കും. അപേക്ഷയ്ക്ക് അംഗീകാരം ലഭിച്ചോ, ഇല്ലയോ തുടങ്ങിയ വിവരങ്ങള് ഇമെയില് സന്ദേശത്തിലുണ്ടാകും. ഖത്തറില് തന്നെയുള്ളവര്‍ക്ക് ഒരു മണിക്കൂറിനുള്ളില് തന്നെ മെയില് ലഭിച്ചേക്കും. വിദേശ രാജ്യത്തു നിന്നുള്ളവര്‍ക്ക് അഞ്ച് ദിവസം വരെ കലാതാമസം നേരിട്ടേക്കാം.\nഹയ്യ കാര്‍ഡ് ഹയ്യ ആപ്ലിക്കേഷനിലൂടെയാണ് ലഭിക്കുക. ആന്‍ഡ്രോയിഡിലും ഐഒഎസിലും ആപ്ലിക്കേഷന് ലഭ്യമാണ്. ഖത്തറിലുള്ളവര്‍ക്ക് ഹയ്യ കാര്‍ഡ് പ്രത്യേക സെന്ററുകളില് നിന്ന് നേരിട്ട് കൈപ്പറ്റാവുന്നതാണ്.\nWeb Title: Fifa world cup 2022 how to apply for hayya card


കേരള ക്ലബിന്റെ ഉദ്ഘാടനം തോമസ് നിര്‍വഹിച്ചു | us news\nകേരള ക്ലബിന്റെ ഉദ്ഘാടനം തോമസ് നിര്‍വഹിച്ചു\nമനോരമ ലേഖകൻ November 08, 2019 12:12 PM IST\nഷിക്കാഗോ ∙ ഷിക്കാഗോയിലും, പരിസരത്തും താമസിക്കുന്ന 60 കുടുംബങ്ങളുടെ കൂട്ടായ്മയായ 'കേരള ക്ലബി'ന്റെ ഉദ്ഘാടനം തോമസ് ചാഴിക്കാടന് എം.പി. നിര്‍വഹിച്ചു.\nതികച്ചും വ്യത്യസ്തമായ പ്രവര്‍ത്തനങ്ങള് ആണ് കേരള ക്ലബ് ലക്ഷ്യമിടുന്നത്. മറ്റു സംഘടനകളോ ക്ലബുകളോ ചെയ്യുന്ന പരിപാടികള് ക്ലബിന്റെ പ്രവര്‍ത്തന പരിധിയില് വരില്ല. ഇതിലെ അംഗങ്ങള്‍ക്കു മാത്രം ഉള്ള പ്രവര്‍ത്തനങ്ങളും, പരിപാടികളും ആണ് ഉദ്ദേശിക്കുന്നത്. കാരണം അംഗങ്ങള് എല്ലാവരും തന്നെ മറ്റു സാമൂഹിക സാംസ്കാരിക സംഘടനകളിലും, സമുദായ സംഘടനകളിലും പ്രവര്‍ത്തിക്കുന്നവര് ആണ്.\nഅതോടൊപ്പം സമൂഹത്തിനോ, വ്യക്തികള്‍ക്കോ, ആവശ്യമെന്നു കണ്ടാല് സഹായങ്ങള് ചെയ്യുവാനും താല്‍പര്യം ഉണ്ട്. ക്ലബിലെ അംഗങ്ങള് തികച്ചും ഫാമിലി ഓറിയന്റഡ് ആണ്.\nഅംഗങ്ങളായ കുടുംബങ്ങള് തമ്മില് സുഹൃത്ബന്ധം മെച്ചപ്പെടുത്തുകയാണു പ്രധാന ലക്ഷ്യം. ഒന്നിച്ചു കൂടുവാനും ഭക്ഷണം പാകം ചെയ്ത് ഒന്നിച്ച് കഴിക്കുവാനും, കുട്ടികള് കോളേ‌ജില് പോയിക്കഴിഞ്ഞ് ഒറ്റയ്ക്കാകുന്ന മാതാപിതാക്കള്, മക്കളുടെ കല്യാണം കഴിഞ്ഞതിനുശേഷം ഒറ്റയ്ക്കിരിക്കുന്ന മാതാപിതാക്കല്ലാം എന്നിവര്‍ക്കെല്ലാം ഒന്നിച്ചു കൂടാനുള്ള വേദിയാണിത്\nഅംഗങ്ങള് ഒരുമിച്ചുള്ള ഉല്ലാസയാത്ര തുടങ്ങിയവയും പ്രവര്‍ത്തന പദ്ധതിയില് ഉണ്ട്. കമ്മിറ്റിയെ തിരഞ്ഞെടുക്കുന്നത് നറുക്കെടുപ്പിലൂടെയായിരിക്കും. ക്ലബിന്റെ പ്രവര്‍ത്തനങ്ങളും, ഉദ്ദേശശുദ്ധിയും, അറിഞ്ഞ ചാഴിക്കാടന് ഇതിലെ അംഗങ്ങളെ പ്രകീര്‍ത്തിച്ചു. ക്ലബിന്റെ പ്രഥമ കമ്മിറ്റി അംഗങ്ങളായ ബെന്നി വച്ചാച്ചിറ, അച്ചന്‍കുഞ്ഞ് മാത്യു, സാജന് താമരപള്ളി, സാബു അച്ചേട്ട്, ജോസഫ് മാത്യു, വര്‍ഗീസ് ജോണ്, റോയി മുളകുന്നം എന്നിവരെ അദ്ദേഹം അഭിനന്ദിച്ചു. ടെസ ചുങ്കത്തിന്റെ പ്രാര്‍ത്ഥനാ ഗാനത്തോടു കൂടിയ യോഗത്തില് ബെന്നി വാച്ചാച്ചിറ അധ്യക്ഷത വഹിച്ചു. റോയി മാത്യു നന്ദി പറഞ്ഞു


സത്യവും സത്യസന്ധതയും ഭയക്കുന്നവർ രാഹുൽ ഗാന്ധിയെ ഭയക്കുന്നു : രമേശ് ചെന്നിത്തല. – Veekshanam\nസത്യവും സത്യസന്ധതയും ഭയക്കുന്നവർ രാഹുൽ ഗാന്ധിയെ ഭയക്കുന്നു : രമേശ് ചെന്നിത്തല.\nസത്യവും സത്യസന്ധതയും ഭയക്കുന്നവർ രാഹുൽ ഗാന്ധിയെ ഭയക്കുന്നുവന്നു മുൻ പ്രതിപക്ഷ നേതാവ് രമേശ് ചെന്നിത്തല. ഈ സർക്കാർ രാഹുൽഗാന്ധിയെ വല്ലാതെ ഭയപ്പെടുന്നു. രാഹുൽ ഗാന്ധിയുടെ ഓരോ നീക്കങ്ങളും അറിയുവാൻ അവർ ആഗ്രഹിക്കുന്നു എന്ന് ഇതിലൂടെ നമുക്ക് മനസ്സിലാക്കാൻ കഴിയും എന്നും അദ്ദേഹം പറഞ്ഞു. ബിജെപി ആർഎസ്എസ് ജനവിരുദ്ധ നടപടികൾക്കെതിരെയും നിങ്ങൾ വ്യാപിക്കുന്ന വിദ്വേഷത്തിനെത്തിരെയും മുന്നിൽ നിന്ന് പൊരുതുവാൻ രാഹുൽഗാന്ധി എന്നും ഉണ്ടാകുമെന്നും അദ്ദേഹം ഫേസ്ബുക് കുറിപ്പിൽ കുറിച്ചു.\nഫേസ്ബുക് കുറിപ്പിന്റെ പൂർണ്ണ രൂപം വായിക്കാം :\nപെഗാസസ് ഫോൺ ചോർത്തൽ വിവാദത്തിൽ ഞെട്ടിക്കുന്ന വിവരങ്ങളാണ് ലോകമാധ്യമങ്ങൾ പുറത്തുവിടുന്നത്. ശ്രീ രാഹുൽ ഗാന്ധിയുടെ ഫോണുകളും ചോർത്താൻ ശ്രമം നടത്തി എന്ന വിവരം വളരെ ഗൗരവത്തോടു കൂടി കാണേണ്ടേ ഒന്നാണ്. തെരഞ്ഞെടുപ്പ് സമയത്ത് എതിർ കക്ഷികളുടെ തെരഞ്ഞെടുപ്പ് യുക്തികളും തന്ത്രങ്ങളും മനസ്സിലാക്കുവാൻ വേണ്ടി ബിജെപി ചെയ്യുന്ന ഈ ചാര പ്രവർത്തി നേരിട്ട് നിന്ന് പൊരുതാൻ കഴിയാതെ പിന്നിൽ നിന്നും കുത്തുന്നതിന് തുല്യമാണ്. ഒരു കാര്യം ഉറപ്പാണ്. ഈ സർക്കാർ രാഹുൽഗാന്ധിയെ വല്ലാതെ ഭയപ്പെടുന്നു.\nരാഹുൽ ഗാന്ധിയുടെ ഓരോ നീക്കങ്ങളും അറിയുവാൻ അവർ ആഗ്രഹിക്കുന്നു എന്ന് നമുക്ക് മനസ്സിലാക്കാൻ കഴിയുന്നു. ഒരു വ്യക്തിയെ എന്തിനാ ഇത്ര പേടി? രാഹുൽ ഗാന്ധിയുടെ രാഷ്ട്രീയ മുതൽക്കൂട്ട് സത്യവും സത്യസന്ധതയും ആണ്. അതിനെയാണ് ബിജെപി ആർഎസ്എസ് ഭയക്കുന്നത്. ഒരു കാര്യം മോദി സർക്കാരിനെ ഓർമിപ്പിക്കാൻ ആഗ്രഹിക്കുന്നു. നിങ്ങൾ എത്ര തളച്ചിടാൻ ശ്രമിച്ചാലും രാഹുൽഗാന്ധി എന്ന പടക്കുതിര കുതിച്ചു പായും. ബിജെപി ആർഎസ്എസ് ജനവിരുദ്ധ നടപടികൾക്കെതിരെയും നിങ്ങൾ വ്യാപിക്കുന്ന വിദ്വേഷത്തിനെത്തിരെയും മുന്നിൽ നിന്ന് പൊരുതുവാൻ രാഹുൽഗാന്ധി എന്നും ഉണ്ടാകും . ഈ യുദ്ധം ജയിക്കുവാൻ രാഹുൽഗാന്ധിക്ക് എല്ലാ പിന്തുണയുമായി ഞങ്ങൾ കോൺഗ്രസുകാർ എന്നും അദ്ദേഹത്തിനൊപ്പം നിന്ന് കരുത്ത് നൽകും.\nപ്രതിരോധ പ്രവര്‍ത്തനങ്ങള്‍ക്ക് ആവശ്യമായ വസ്തുക്കള് കൈമാറി\nപ്രക്ഷോഭം ശക്തമാക്കി കർഷക സംഘടനകൾ ; വ്യാഴാഴ്ച മുതല് പാര്‍ലമെന്റിന് മുന്നില് പ്രക്ഷോഭം


WHO 'പൊതുസ്ഥലങ്ങളിലും വഴികളിലും അണുനാശിനി തളിക്കുന്നതുകൊണ്ട് വൈറസിനെ പ്രതിരോധിക്കാൻ കഴിയില്ല'; ലോകാരോഗ്യ സംഘടന\n‘പൊതുസ്ഥലങ്ങളിലും വഴികളിലും അണുനാശിനി തളിക്കുന്നതുകൊണ്ട് വൈറസിനെ പ്രതിരോധിക്കാൻ കഴിയില്ല’; ലോകാരോഗ്യ സംഘടന\nBy : 24 Web Desk May 17, 2020 comments\nപൊതുസ്ഥലങ്ങളിലും വഴികളിലും അണുനാശിനി തളിക്കുന്നതുകൊണ്ട് പുതിയ കൊറോണ വൈറസിനെ അകറ്റാനാകില്ലെന്ന് ലോകാരോഗ്യസംഘടന. മാത്രമല്ല, ആരോഗ്യപരമായ ചില അപകടങ്ങൾ ഇത് വരുത്തിവയ്ക്കുമെന്നും ലോകാരോഗ്യസംഘടന(WHO)മുന്നറിയിപ്പ് നൽകുന്നു.\nപൊതുസ്ഥലങ്ങളിലെ മാലിന്യങ്ങളും അവശിഷ്ടങ്ങളും അണുനാശിനിയെ നിർവീര്യമാക്കുകയാണ് ചെയ്യുന്നത്. അതുകൊണ്ട് തന്നെ ഇത്തരം സ്ഥലങ്ങളിൽ അണുനാശിനി തളിച്ചോ പുകച്ചോ കൊറോണവൈറസിനെയോ മറ്റു രോഗാണുക്കളെയോ അകറ്റാമെന്നത് തെറ്റിദ്ധാരണയാണെന്നും ലോകാരോഗ്യസംഘടന പറയുന്നു.\nമാത്രമല്ല, എല്ലാ പ്രതലത്തിലും ഒരേ അളവിലും രീതിയിലും അണുനാശിനി തളിക്കുന്നത് പ്രായോഗികമല്ല. രോഗാണുക്കളെ നിഷ്‌ക്രിയമാക്കാനെടുക്കുന്ന സമയം വരെ അണുനാശിനിയുടെ ഫലം നിലനിൽക്കാനുള്ള സാധ്യത കുറവാണെന്നും ലോകാരോഗ്യസംഘടന പറയുന്നു. തെരുവുകളും പൊതുവഴികളും രോഗാണുക്കളുടെ സംഭരണശാലകളല്ലെന്നും ഡബ്ല്യുഎച്ച്ഒ വ്യക്തമാക്കുന്നു.\nവൈറസ് ബാധിതനായ ഒരു വ്യക്തിയുടെ ശരീരസ്രവങ്ങളിലൂടെ രോഗം പകരുന്നത് തടയാൻ അണുനാശിനി പ്രയോഗംകൊണ്ട് സാധിക്കില്ലെന്നും ഡബ്ല്യുഎച്ച്ഒ പുറത്തിറക്കിയ പ്രത്യേക കുറിപ്പിൽ സൂചിപ്പിക്കുന്നു. ക്ലോറിനും സമാനമായ രാസവസ്തുക്കളും കണ്ണ്, ത്വക്ക്, ശ്വാസകോശം, ആമാശയം എന്നിവയ്ക്ക് അസ്വസ്ഥത ഉണ്ടാക്കാനിടയുണ്ടെന്നും കുറിപ്പിൽ പറയുന്നു. പകരം, തുണിയോ മറ്റോ ഉപയോഗിച്ച് അണുനാശിനി പുരട്ടുകയാണ് വേണ്ടതെന്നും ലോകാരോഗ്യസംഘടന പറയുന്നു.\nStory highlight: ‘Spraying of disinfectants in public places and ways cannot prevent the virus’; WHO\nRead more on: WHO\nനൂറ് കോടി വാക്‌സീന്: കൂട്ടായ പരിശ്രമത്തിന്റെ ഫലമെന്ന് മോദി; അഭിനന്ദിച്ച് ലോകാരോഗ്യ സംഘടന\nകൊവാക്സിന് ലോകാരോഗ്യ സംഘടനയുടെ അംഗീകാരം ഉടൻ\nകൊവിഡിന്റെ ഉത്ഭവം കണ്ടെത്താന് വീണ്ടും ലോകാരോഗ്യ സംഘടന; എതിര്‍ത്ത് ചൈനയും\nആഗോളതലത്തിൽ പ്രതിവർഷം പത്ത് കോടി ആളുകൾ ഹെപ്പറ്റൈറ്റിസ് എ ബാധിതരാകുന്നു: ലോകാരോഗ്യ സംഘടന\nബൂസ്റ്റർ ഡോസുകൾ നിർത്തിവെക്കണമെന്ന് ലോകാരോഗ്യ സംഘടന\nഡെൽറ്റാ വകഭേദം തടയാൻ ഊർജ്ജിത ശ്രമം വേണം: ലോകാരോഗ്യ സംഘടന\nമുല്ലപ്പെരിയാറിൽ ജലനിരപ്പ് കൂടി; നാളെ ഉന്നതതലയോഗം\nഭീകരവാദം വളർത്തുന്നവരോട് ചർച്ചയ്ക്ക് തയാറല്ല; അമിത് ഷാ\nതെറ്റുപറ്റി, ചെറിയാന് ഫിലിപ്പിനോട് അകല്‍ച്ചയില്ലെന്ന് ഉമ്മന്‍ചാണ്ടി; അത്ഭുത മനുഷ്യനെന്ന് ചെറിയാന് ഫിലിപ്പ്\nസംസ്ഥാനത്ത് ഇന്ന് 6664 പേര്‍ക്ക് കൊവിഡ്; ടിപി ആർ 10.88 %,53 മരണം\nപെഡ്രിക്ക് വീണ്ടും പരുക്ക്\nമുജീബ് റഹ്മാന് അഞ്ച് വിക്കറ്റ്; റാഷിദിനു നാല്: അഫ്ഗാനിസ്ഥാന് 130 റൺസ് ജയം\nപ്ലസ് വൺ പ്രവേശനം; സപ്ലിമെന്ററി അലോട്ട്മെന്റിന് അപേക്ഷ ക്ഷണിച്ചു\nസൈബർ അധിക്ഷേപം; ഷമിക്ക് പിന്തുണയുമായി കൂടുതൽ താരങ്ങൾ\nടി-20 ലോകകപ്പിൽ പാകിസ്താൻ വിജയിക്കാൻ സാധ്യത: ഷെയിൻ വോൺ\nഇന്നത്തെ പ്രധാന വാർത്തകൾ (25-10-2021)


25 March, 2020 11:43:07 AM\nറോം: ഇറ്റലിയിൽ ചൊവ്വാഴ്ച മാത്രം കോവിഡ് ബാധിച്ച് മരിച്ചത് 743 പേർ. രാജ്യത്ത് 6,820 പേരാണ് കോവിഡ് 19 ബാധിച്ച് മരിച്ചത്. ഇതോടെ കോവിഡ് ബാധിച്ച് ലോകത്താകെ മരിച്ചവരുടെ എണ്ണം 18,891 ആയി. കോവിഡ് ബാധിതരുടെ ആകെ എണ്ണം നാലു ലക്ഷം കടന്നു. 4,22,566 പേര്‍ക്ക് കോവിഡ് ബാധിച്ചതായാണ് സ്ഥിരീകരണം.\nഇറ്റലിയില് ആശുപത്രിയിലെത്തുന്നവര്‍ക്കു മാത്രമാണ് പരിശോധന നടത്തിയിട്ടുള്ളത്. ഈ സാഹചര്യത്തിൽ ആശുപത്രിയിൽ എത്താത്ത നിരവധി പേർക്കും രോഗബാധ ഉണ്ടായേക്കാമെന്നാണ് കരുതുന്നത്. 6.4 ലക്ഷം പേര്‍ക്ക് രോഗം ബാധിച്ചിട്ടുണ്ടാകുമെന്ന് സിവില് പ്രൊട്ടക്ഷന് ഏജന്‍സിയുടെ മേധാവി ആഞ്ജലോ ബൊറേല്ലി പറയുന്നു.\nചൈനയില് 3227 പേരാണ് മരിച്ചത്. സ്‌പെയിനില് 2992 മരണങ്ങളാണ് റിപ്പോര്‍ട്ട് ചെയ്തിട്ടുള്ളത്. സ്‌പെയിനില് ചൊവ്വാഴ്ച മാത്രം 680 പേര് മരിച്ചു. ഇറാനില് 1934 പേര് മരിച്ചതായാണ് റിപ്പോര്‍ട്ട്. ഫ്രാന്‍സില് മരണം 1100 ആയി. ഫ്രാന്‍സില് 240 എന്ന സംഖ്യയില് നിന്നാണ് മരണ സംഖ്യ അധിവേഗം വര്‍ധിച്ചത്. യുഎസില് മരണസംഖ്യ 775 ആയി.\nബ്രിട്ടനില് മരണം 422 ആയി ഉയര്‍ന്നു. ചൊവ്വാഴ്ച മാത്രം 87 പേര്‍ക്കാണ് ജീവഹാനി സംഭവിച്ചത്.\nകോവിഡ് വ്യാപനത്തിന്റെ പശ്ചാത്തലത്തില് ന്യൂസിലന്‍ഡില് അടിയന്തരാവസ്ഥ പ്രഖ്യാപിച്ചു. ന്യൂസിലന്‍ഡില് ആകെ 205 പേര്‍ക്കാണ് കോവിഡ് ബാധ റിപ്പോര്‍ട്ട് ചെയ്തത്.യുഎസില് പതിനായിരത്തോളം പേര്‍ക്കാണ് പുതുതായി രോഗം സ്ഥിരീകരിച്ചത്. മൂന്നു മാസമായി വിലക്കേർപ്പെടുത്തിയിരുന്ന ഹുബെയ് പ്രവിശ്യയും തലസ്ഥാനനഗരിയായ വുഹാനും തുറക്കും. ഇവിടെ 5.6 കോടി ജനങ്ങളാണുള്ളത്.\nപാക്കിസ്ഥാൻ ഹൈക്കമ്മീഷനിലെ രണ്ട് ഉദ്യോഗസ്ഥരോട് രാജ്യം വിടണമെന്ന് ഇന്ത്യ\nചാര്‍ട്ടേര്‍ഡ് വിമാനങ്ങള്: പ്രവാസികളെ ചൂഷണം ചെയ്ത് ട്രാവല് ഏജന്‍സികളുടെ തട്ടിപ്പ്\nകുളിമുറിയില്‍നിന്നും നഗ്നയായി പുറത്തിറങ്ങിയ യുവതി മകളുടെ ഓണ്‍ലൈന് ക്ലാസ് വീഡിയോയില്\nഇന്ത്യ - ചൈന അതിർത്തി പ്രശ്നം: മധ്യസ്ഥതയ്ക്ക് തയ്യാറാണെന്ന് അറിയിച്ച് ട്രംപ്\nസൈന്യത്തോട് യുദ്ധസജ്ജരായിരിക്കാന് ചൈനീസ് പ്രസിഡന്‍റ്\nമാസ്ക് ഉപയോഗവും സാമൂഹിക അകലം പാലിക്കലും ഒഴിവാക്കുന്നു: ജർമനിയില് ആശങ്ക\nആഗോളതലത്തിൽ കോവിഡ് ബാധിതരുടെ എണ്ണം 55 ലക്ഷത്തിലേക്ക്; മരണം 3,46,685\nആയിരം പേരുടെ ചരമക്കുറിപ്പ് ഒന്നാം പേജിൽനിന്ന്; ഇന്ന് ന്യൂയോർക്ക് ടൈംസ് ഇറങ്ങിയത് ഇങ്ങനെ\nലാൻഡിങ്ങിനിടെ പാക് യാത്രാ വിമാനം തകർന്നുവീണു; വിമാനത്തിലുണ്ടായിരുന്നത് 107 പേർ\nഗൾഫിൽ കോവിഡ് ബാധിച്ച് മരിച്ച മലയാളികളുടെ എണ്ണം 100 കടന്നു; ഇന്നലെ പൊലിഞ്ഞത് ഏഴ് ജീവൻ\nതകിടം മറിഞ്ഞ് അമേരിക്ക; തൊഴിലില്ലായ്മ വേതനത്തിന് അപേക്ഷിച്ച് 3.86 കോടി ആളുകള്\nസുതാര്യമായ പിപിഇ കിറ്റിന് താഴെ അടിവസ്ത്രം മാത്രം: നഴ്സിന് സസ്പെൻഷൻ\nഅമേരിക്കയിൽ കോവിഡ് ബാധിതര് 16 ലക്ഷത്തിലേക്ക്; 94,962 പേരുടെ ജീവന് പൊലിഞ്ഞു\nകോവിഡിനെ ചെറുക്കാൻ ഹൈഡ്രോക്സിക്ലോറോക്വിൻ: വിമർശനങ്ങൾ തള്ളി ട്രംപ്\nഅമേരിക്കയിൽ കോവിഡ് ബാധിതരുടെ എണ്ണം 15,70,583 ആയി; മരണം 93,533\nആറ് ജീവനക്കാർക്ക് കോവിഡ്: ഓപ്പോയുടെ ഗ്രേറ്റര് നോയ്ഡയിലുള്ള ഫാക്ടറി അടച്ചു\nഅംബോ ആഞ്ഞുവീശി: ഫിലിപ്പീൻസിൽ5മരണം; ലക്ഷം പേർക്ക് വീടുകൾ നഷ്ടമായി\nകിം ജോംഗ് ഉൻ രാജ്യത്തെ ചാരസംഘടനാ തലവനെയും സുപ്രീം ഗാർഡ് കമാൻഡറെയും മാറ്റി\nഅമേരിക്കയിൽ ശക്തമായ ഭൂചലനം: റിക്ടർ സ്കെയിലിൽ 6.4 തീവ്രത; നാല് തുടർ ചലനങ്ങള്\nകോവിഡ് ബാലാവകാശ പ്രതിസന്ധി സൃഷ്ടിക്കും; പ്രതിദിനം 6000 കുട്ടികൾ മരിച്ചേക്കും - യുനിസെഫ്\nകൊറോണ വൈറസ് ഒരിക്കലും വിട്ടുപോകില്ല; മുന്നറിയിപ്പുമായി ലോകാരോഗ്യ സംഘടന\nകോവിഡിന് വാക്സിന് കണ്ടെത്താനായില്ലെങ്കില്? കരുതിയിരിക്കണം - ബോറിസ് ജോണ്‍സണ്\nഒരു മാസത്തിനുശേഷം വുഹാനില് വീണ്ടും കോവിഡ് പടരുന്നു; ഷുലാനില് ലോക്ക്ഡൗണ്\nറദ്ദാക്കിയ ദോഹ-തിരുവനന്തപുരം വിമാനം നാളെ വൈകിട്ട് ഏഴിന് പുറപ്പെടും\nകുവൈത്തിൽ കോവിഡ് ബാധിതരുടെ എണ്ണം വർദ്ധിക്കുന്നു; മരണസംഖ്യ 58 ആയി\nആമസോണിലെ 600 ജീവനക്കാര്‍ക്ക് കോവിഡ് വൈറസ് ബാധ\nദോഹ - തിരുവനന്തപുരം രണ്ടാം വിമാനം റദ്ദാക്കി; യാത്രക്കാര് ആശങ്കയില്\nമോസ്കോയിൽ കോവിഡ് 19 ആശുപത്രിയിലുണ്ടായ അഗ്നിബാധയില് ഒരു മരണം\nഅമേരിക്കയിൽ കോവിഡ് ബാധിതരുടെ എണ്ണം 13,47,000 പിന്നിട്ടു; മരണം 80,000 കടന്നു\nഅമേരിക്കയിൽ കോവിഡ് മരണം 75,000 കടന്നു; 9,82,393 പേർ ചികിത്സയിൽ\nകോവിഡ് ബാധിതയായ യുവതി ദുബായില് കുഞ്ഞിന് ജന്മം നല്‍കി\nഇന്‍റലിജൻസ് മുൻ മേധാവി മുസ്തഫ അൽ ഖാദിമി ഇറാഖ് പ്രധാനമന്ത്രി\nലോക്ക്ഡൗണ് നിയന്ത്രണങ്ങൾ നീക്കുന്നതില് മുന്നറിയിപ്പുമായി ലോകാരോഗ്യ സംഘടന\nകോവിഡ് ഭീഷണിക്കിടെ ബുദ്ധന്‍റെ സന്ദേശങ്ങൾക്ക് പ്രാധാന്യമേറെ - യുഎൻ സെക്രട്ടറി ജനറൽ\nമയക്കുമരുന്ന് മാഫിയ തലവന്റെ ആഡംബര വില്ല ലേലത്തിൽ വിറ്റു; പണം കോവിഡ് പ്രതിരോധത്തിന്\nഭൂമിയിലെ മാലാഖമാരെ ആദരിച്ച് പാരീസിലെ ഈഫൽ ടവർ ധവളപ്രഭയില്\nകിം ജോങ് ഉൻ തിരിച്ചെത്തിയതിൽ സന്തോഷം -ട്രംപ്\nനടിയും പോപ് ഗായികയുമായ മഡോണയ്ക്ക് കോവിഡ് സ്ഥിരീകരിച്ചു\nപാക്കിസ്ഥാൻ ദേശീയ അസംബ്ലി സ്പീക്കർ അസാദ് ഖൈസെറിന് കോവിഡ്


കീഴാറ്റൂര് മീത്തലെ ഭാഗം മഞ്ഞക്കണ്ടത്തില് കാര്‍ത്ത്യായനി (69) നിര്യാതയായി - Kannur Varthakal\nHome / Kannur / Obit / കീഴാറ്റൂര് മീത്തലെ ഭാഗം മഞ്ഞക്കണ്ടത്തില് കാര്‍ത്ത്യായനി (69) നിര്യാതയായി\nകീഴാറ്റൂര് മീത്തലെ ഭാഗം മഞ്ഞക്കണ്ടത്തില് കാര്‍ത്ത്യായനി (69) നിര്യാതയായി\nതളിപ്പറമ്പ്: കീഴാറ്റൂര് മീത്തലെ ഭാഗം മഞ്ഞക്കണ്ടത്തില് കാര്‍ത്ത്യായനി (69) നിര്യാതയായി. ഭര്‍ത്താവ്: പരേതനായ കെ.പി. രഘുനാഥ്. മക്കള്: രാജേഷ് (ദുബൈ), ധനേഷ്, ബിന്ദു. മരുമക്കള്: സജീവ് (ദുബൈ), മമിത (കണ്ണൂര്), ഗീത ( ചുഴലി). സഹോദരങ്ങള്: ലക്ഷ്മണന്, ചന്ദ്രമതി, പരേതയായ ജാനകി.


കരയുമെന്ന് ഭയന്ന് അമ്മ നവജാത ശിശുവിനെ കൊന്ന് ലോക്കറില് വച്ച് പൂട്ടി\nടോക്കിയോ: 2014 ല് ബ്രസീലില് വെച്ച് നടക്കുന്ന ഫുട്‌ബോള് ലോകകപ്പില് ഏഷ്യന് രാജ്യമായ ജപ്പാന് യോഗ്യത നേടി. ഇന്നലെ നടന്ന യോഗ്യതാ മത്സരത്തില് ഓസ്‌ട്രേലിയയെ (1-1) സമനിലയില് തളച്ചാണ് ജപ്പാന് യോഗ്യത നേടിയത്.\nഇതോടെ ഏഷ്യന് രാജ്യങ്ങളില് ലോകകപ്പിന് യോഗ്യത നേടുന്ന ആദ്യ രാജ്യമാകാന് ജപ്പാന് സാധിച്ചു. നേരത്തെ ആതിഥേയരായ ബ്രസീല് ലോകകപ്പിന് യോഗ്യത നേടിയിരുന്നു.\nഓസ്‌ട്രേലിയക്കെതിരെ യുള്ള മത്സരത്തില് ഇഞ്ചുറി ടൈമില് കിട്ടിയ പെനാല്‍റ്റിയാണ് ജപ്പാന് സമനില നേടിക്കൊടുത്തത്. മത്സരത്തിന്റെ രണ്ടാം പകുതിയില് 82 ാം മിനിട്ടില് തോമസ് ഓര് നേടിയ ഗോളിലൂടെ ആദ്യം ഓസ്‌ത്രേലിയയായിരുന്നു മുന്നിലെത്തിയത്.\nഈ ഗോളില് വിജയം ഉറപ്പിച്ചിരുന്ന ഓസ്‌ട്രേലിയക്ക് പക്ഷേ കളി തീരാന് പത്ത് മിനിട്ട് ശേഷിക്കേ പെനാല്‍റ്റി വില്ലനായെത്തി. കെയ്‌സുകെ ഹോണ്ടയുടെ പെനാല്‍റ്റി ഗോളില് ജപ്പാന് വിജയവും നേടി. നേരത്തെ ജോര്‍ദ്ദാനോട് തോറ്റതിനാല് ഓസ്‌ട്രേലിയയുമായുള്ള മത്സരം ജപ്പാന് നിര്‍ണ്ണായകമായിരുന്നു. ഗ്രൂപ്പിലെ രണ്ടാം സ്ഥാനക്കാരായ ഓസ്‌ട്രേലിയയ്ക്ക് ആറു കളികളില്‍നിന്ന് ഏഴു പോയന്റാണുള്ളത്.\n1998 ലാണ് ജപ്പാന് ആദ്യമായി ലോകകപ്പ് ഫുട്‌ബോളില് കളിച്ച് തുടങ്ങിയത്. തുടര്‍ച്ചയായി അഞ്ചാം തവണയാണ് ജപ്പാന് ലോകകപ്പില് പന്ത് തട്ടാനൊരുങ്ങുന്നത്.\nഫുട്‌ബോളില് സ്വന്തമായൊരു ശൈലി ഉണ്ടാക്കിയെടുക്കുന്നതില് വിജയിച്ച ഏഷ്യന് രാജ്യമായിരുന്നു ജപ്പാന്. 2002 ല് കൊറിയക്കൊപ്പം ഫുട്‌ബോള് ലോകകപ്പിന് വേദിയൊരുക്കാന് ജപ്പാനുമുണ്ടായിരുന്നു.


High Court asked the Center to state its position on the Silver Line project\n'ജനങ്ങളെ ഭയപ്പെടുത്തിയല്ല നടപ്പാക്കേണ്ടത്'; സിൽവർ ലൈനിൽ ഹൈക്കോടതി\nസർവ്വെ നടത്തുന്നതിൽ തെറ്റില്ലെന്നും ബാക്കി കാര്യങ്ങൾ കൂടി വ്യക്തമാക്കണമെന്നും കോടതി\nUpdated: January 12, 2022 3:27:27 pm\nകൊച്ചി: സിൽവർ ലൈൻ പദ്ധതിയിൽ കേന്ദ്രം നിലപാട് വ്യക്തമാക്കണമെന്ന് ഹൈക്കോടതി. കോടതിയെ ഇരുട്ടിൽ നിർത്തരുതെന്നും ജസ്റ്റിസ് ദേവൻ രാമചന്ദ്രൻ അഭിപ്രായപ്പെട്ടു. പദ്ധതിയിൽ കേന്ദ്രം നിലപാട് അറിയിക്കണം. തിടുക്കം കാട്ടരുതെന്നു സംസ്ഥാന സർക്കാരിനോട് ആവശ്യപ്പെട്ട കോടതി സർവേ തുടരാമെന്നും വ്യക്തമാക്കി.\nസ്ഥലം ഏറ്റെടുക്കലും സർവ്വെയും ചോദ്യം ചെയ്തുള്ള ഭൂഉടമകളുടെ ഹർജിയാണ് കോടതി പരിഗണിച്ചത്.സർവേ ചട്ടപ്രകാരമേ കല്ലുകൾ സ്ഥാപിക്കാവൂയെന്നു കോടതി നിർദേശിച്ചു. പദ്ധതിയെക്കുറിച്ച് കേന്ദ്ര സർക്കാർ വ്യക്തമാക്കണം. എങ്കിലെ വിശ്വാസ്യത ഉണ്ടാവൂ. എല്ലാ കാര്യങ്ങളും സുതാര്യമാവണം. ഇരുട്ടിൽ നിർത്തി ഇത്രയും വലിയ പദ്ധതിയുമായി മുന്നോട്ട് പോകാനാവില്ല.\nപല വീടുകളുടെയും മുൻപിൽ കുറ്റികൾ വച്ചിട്ടുണ്ട്. അത് നിയമ വിരുദ്ധമാണ്. വീട്ടിലേക്കുള്ള വഴി തടസപ്പെടുത്തി. നിയമ പ്രകാരം മാത്രമേ മുന്നോട്ട് പോകാനാവൂ. 2000 പോസ്റ്റുകൾ സ്ഥാപിച്ചതായി റെയിൽ ഡെവലപ്മെന്റ് കോർപ്പറേഷൻ അറിയിച്ചു.\nഒരുപക്ഷേ സംസ്ഥാന സര്‍ക്കാര് നടപ്പാക്കുന്ന ഏറ്റവും വലിയ പദ്ധതിയാണിത്. ജനങ്ങളെ ഭയപ്പെടുത്തിയും ഭീഷണിപ്പെടുത്തിയും ഇത്രയും വലിയ പദ്ധതി നടപ്പാക്കരുത്. പദ്ധതി നടപ്പാക്കാനുള്ള സംസ്ഥാനത്തിന്റെ തിടുക്കം കൊണ്ടാണ് ഈ കേസുകളെല്ലാം ഫയല് ചെയ്യുന്നത്. പദ്ധതി നടപ്പാക്കാനുള്ള ശ്രമങ്ങളില് നിയമം ലംഘിക്കാനാവില്ല.\nനിയമ വിരുദ്ധമായാണ് കല്ലിട്ടിരിക്കുന്നത്. അത് മാറ്റാൻ എന്ത് നടപടി സ്വീകരിക്കുമെന്നും റെയിൽ ഡെവലപ്മെന്റ് കോർപ്പറേഷൻ വ്യക്തമാക്കണം. പോസ്റ്റുകൾ നിയമപരമായാണ് ഇടുന്നതെന്ന് സർക്കാർ അറിയിച്ചു.\nസർവേ നടത്തുന്നതിൽ തെറ്റില്ലെന്നും ബാക്കി കാര്യങ്ങൾ കൂടി വ്യക്തമാക്കണമെന്നും കോടതി നിർദേശിച്ചു. കേന്ദ്ര സർക്കാരിനു വേണ്ടി അഡീഷണൽ സോളിസിറ്റർ ജനറലിനോട് ഹാജരാവാൻ കോടതി നിർദേശിച്ചു.\nRead More: സംസ്ഥാനത്ത് 76 പേർക്ക് കൂടി ഒമിക്രോൺ; പത്തനംതിട്ടയിലെ നഴ്‌സിങ് കോളേജിൽ ക്ലസ്റ്റർ\nWeb Title: High court asked the center to state its position on the silver line project


'ഇനി ഞാനും ജനങ്ങളുടെ കൂടെ പ്രതിഷേധത്തിനുണ്ടാകും'; അസമില് ബി.ജെ.പി നേതാക്കളുടെ രാജി തുടരുന്നു | The NRI News\n‘ഇനി ഞാനും ജനങ്ങളുടെ കൂടെ പ്രതിഷേധത്തിനുണ്ടാകും’; അസമില് ബി.ജെ.പി നേതാക്കളുടെ രാജി തുടരുന്നു\nDecember 14, 2019 12:26 pm NRI Desk India\nഗുവാഹത്തി: പൗരത്വ ഭേദഗതി നിയമത്തിനെതിരായ പ്രക്ഷോഭം ശക്തമാകുന്നതിനിടെ അസമില് ബി.ജെ.പി നേതാക്കള് കൂട്ടത്തോടെ പാര്‍ട്ടി വിടുകയാണ്. ഭരണകക്ഷിയിലെ പ്രധാന പാര്‍ട്ടികളായ ബി.ജെ.പിയും അസം ഗണ പരിഷത്തും നിയമത്തെച്ചൊല്ലി ഇടഞ്ഞു നില്‍ക്കുകയാണ്.\nഇതിനു പിന്നാലെയാണ് നേതാക്കളുടെ പാര്‍ട്ടി വിടലും. മുതിര്‍ന്ന ബി.ജെ.പി നേതാവും അസം പെട്രോ കെമിക്കല് ലിമിറ്റഡ് ചെയര്‍മാനുമായ ജഗദീഷ് ഭുയന് പാര്‍ട്ടി അംഗത്വത്തില് നിന്നും രാജി വെച്ചു. ‘പൗരത്വനിയമം അസം ജനതയ്ക്കെതിരാണ്.\nഞാന് രാജിവെക്കുന്നു. ഇന്നു മുതല് പൗരത്വനിയമ വിരുദ്ധ പ്രക്ഷോഭത്തില് ഞാനും ഭാഗമാണ്.’- രാജിയ്ക്കു ശേഷം അദ്ദേഹം പറഞ്ഞു. നേരത്തെ അസമിലെ പ്രശസ്തന നടനും അസം സിനിമ വികസന കോര്‍പ്പറേഷന് ചെയര്‍മാനുമായ ജതിന് ബോറയും രവി ശര്‍മ്മയും ബി.ജെ.പി\nവിട്ടിരുന്നു. മുന് സ്പീക്കര് പുലകേഷ് ബോഹ്റയും ബി.ജെ.പിയില് നിന്ന് രാജിവെച്ചിട്ടുണ്ട്. ബി.ജെ.പി എം.എല്.എയായ പദ്മ ഹസാരികയും രാജി പ്രഖ്യാപിച്ചിട്ടുണ്ട്.\nഅസം ജനതയുടെ വികാരം മാനിക്കാതെയാണ് പൗരത്വ ഭേദഗതി നിയമവുമായി കേന്ദ്രസര്‍ക്കാരും ബി.ജെ.പി നേതൃത്വവും മുന്നോട്ടുപോയതെന്നാണ് സംസ്ഥാനത്തെ ബി.ജെ.പി നേതാക്കളില് ഭൂരിഭാഗം പേരുടേയും അഭിപ്രായം.\nTags: BJP, ബി.ജെ.പി നേതാക്കള്


Janam TV Web Desk Jun 24, 2019, 10:14 pm IST\nയുഎഇയിലെ ഏറ്റവും വലിയ ക്ഷീര-ജ്യൂസ് കമ്പനിയായ അൽ റവാബി ജൈവവാതക നിർമാണ രംഗത്തേക്ക് കടക്കുന്നു. ഈ രംഗത്തെ മുൻനിര ജർമൻ കമ്പനിയായ മെലെ ബയോഗ്യാസുമായി ചേർന്നാണ് ജൈവ വാതകം, വളം നിർമാണമുൾപ്പടെയുള്ള അഞ്ചുകോടി ദിർഹത്തിന്റെ പദ്ധതി ആരംഭിക്കുന്നത്.\nദുബായിൽ നടന്ന ചടങ്ങിൽ ജൈവ വാതകം, കന്നുകാലി വളം എന്നിവ നിർമിക്കാനുള്ള കരാറിൽ അൽ റവാബി ചെയർമാൻ അബ്ദുല്ല സുൽത്താൻ അൽ ഒവൈസും സിഇഒ ഡോ. അഹമ്മദ് അൽ തിഗാനിയും ജർമൻ കമ്പനിയായ മെലെ അധികൃതരും ഒപ്പു വെച്ചു . യു എ ഇ പരിസ്ഥിതി, കാലാവസ്ഥാ വ്യതിയാന വകുപ്പ് മന്ത്രി ഡോ.താനി ബിൻ അഹമ്മദ് അൽ സുവൈദി ചടങ്ങിൽ സംബന്ധിച്ചു. ജൈവവാതകത്തിനു പുറമെ 1.3 മെഗാവാട്ട് വൈദ്യുതി, 1.4 മെഗാവാട്ട് താപോർജം ഉൽപാദിപ്പിക്കും, പത്ത് ടൺ ജൈവ വളം, അമ്പത് ടൺ കന്നുകാലി വളം എന്നിവയ്ക്കു പുറമെ 150 മെട്രിക് ക്യൂബ് ജലവും ഈ മാലിന്യങ്ങളിൽ നിന്ന് ശുദ്ധീകരിച്ചെടുക്കാൻ കഴിയും. ദുബായിലെ അൽ ഖവാനീജിൽ സ്ഥിതി ചെയ്യുന്ന അൽ റവാബി ഫാമിൽ 13500 പശുക്കളാണ് ഉള്ളത്. ഇവിടത്തെ മാലിന്യങ്ങൾ മുഴുവൻ സംസ്കരിക്കുന്ന പദ്ധതിയാണിത്. ദുർഗന്ധവും 80% കുറയും. അമോണിയ ഭൂമിയിലേക്ക് ഇറങ്ങുന്നത് 90% തടഞ്ഞ് ഭൂഗർഭജലം സംരക്ഷിക്കാനും ഈ പദ്ധതിയിലൂടെ കഴിയുമെന്ന് അൽ റവാബി അധികൃതർ അറിയിച്ചു. ജൈവവാതക നിർമാണ രംഗത്തേക്കു കടക്കുന്ന ഗൾഫ് മേഖലയിലെ ആദ്യ കമ്പനിയായി ഇതോടെ അൽ റവാബി.


ശബരിമലയില് പ്രക്ഷോഭത്തിനൊരുങ്ങുന്ന ബിജെപി നേതാക്കളെ കരുതല് തടങ്കലില് വെക്കാന് പോലീസ് പദ്ധതിയിടുന്നു; ദേശീയ നേതാക്കളെ ശബരിമലയിലെത്തിക്കാന് ബിജെപിയും തയ്യാറെടുക്കുന്നു - Malayalam Daily News\nNov 18, 2018 Sep 18, 2021 സ്വന്തം ലേഖകന്\nസംഘര്‍ഷ സാധ്യതയുള്ള ശബരിമലയില് പ്രക്ഷോഭത്തിനൊരുങ്ങുന്ന ബിജെപി നേതാക്കളെ കരുതല് തടങ്കലില് വെക്കാന് പോലീസ് പദ്ധതി തയ്യാറാക്കുമ്പോള് മറുവശത്ത് കേന്ദ്ര സംസ്ഥാന നേതാക്കളെ ശബരിമലയിലെത്തിക്കാന് ബിജെപിയും തയ്യാറെടുക്കുന്നതായി റിപ്പോര്‍ട്ട്. ഇതിന്റെ ഭാഗമായി കേന്ദ്രമന്ത്രി അല്‍ഫോണ്‍സ് കണ്ണന്താനം നാളെ പമ്പയിലെത്തും. ശബരിമലയില് എത്താന് ശ്രമിച്ച നേതാക്കളെ അറസ്റ്റ് ചെയ്തതിന് പിന്നാലെയാണ് മന്ത്രിമാരും എംഎല്‍എമാരും അടക്കം ദേശീയ നേതാനേതാക്കളെ ശബരിമലയിലെത്തിക്കാന് ബിജെപി തീരുമാനിച്ചിരിക്കുന്നത്. മാസപൂജക്കും ചിത്തിര ആട്ട വിശേഷ നാളിലും ശബരിമലയില് പ്രക്ഷോഭം നടത്തിയവരുടെ അറസ്റ്റ് തുടരുമെന്ന് ഉന്നത പൊലീസ് ഉദ്യോഗസ്ഥര് വിശദമാക്കിയതിന് പിന്നാലെയാണ് നേതാക്കളെ ഇറക്കി സംഘര്‍ഷാവസ്ഥ നിലനിര്‍ത്താന് ബിജെപി ശ്രമം. സന്നിധാനത്തേക്ക് എത്താന് ശ്രമിച്ച കെപി ശശികലയേയും കെ സുരേന്ദ്രനേയും പൊലീസ് നേരത്തെ അറസ്റ്റ് ചെയ്തിരുന്നു.\nസുപ്രീംകോടതി വിധി ലംഘിക്കുകയും പ്രക്ഷോഭങ്ങള്‍ക്കും നേതൃത്വം നല്‍കിയ നേതാക്കള് വീണ്ടും ശബരിമലയിലേക്ക് പോവുന്നതില് മുന്‍കരുതല് നടപടിയെന്ന നിലയ്ക്കാണ് കെ സുരേന്ദ്രനെ അറസ്റ്റ് ചെയ്യുന്നതെന്നും പൊലീസ് അറിയിച്ചിരുന്നു.\nഅതിനിടയില് ശബരിമലയില് ഭക്തര് നേരിടുന്ന പ്രശ്‌നങ്ങള് പഠിക്കാന് പ്രതിപക്ഷ എംഎല്‍എമാരുടെ സംഘം പമ്പയിലെത്തി. മുന് മന്ത്രിമാരായ തിരുവഞ്ചൂര് രാധാകൃഷ്ണന്, അടൂര് പ്രകാശ്, വിഎസ്. ശിവകുമാര് എന്നിവരാണ് കോണ്‍ഗ്രസ് സംഘത്തിലുള്ളത്.\nകെഎസ്ആര്‍ടിസി, ശുചിമുറി ബ്ലോക്ക്, ക്ലോക്ക് റൂം, സ്‌നാനഘട്ടം തുടങ്ങിയവ കോണ്‍ഗ്രസ് നേതാക്കളുടെ സംഘം സന്ദര്‍ശിച്ചു. സുരക്ഷയുടെ പേരില് പൊലീസ് നടത്തുന്ന ഇപ്പോഴത്തെ നിയന്ത്രണങ്ങള് പമ്പയിലെയും നിലയ്ക്കലിലെയും സന്നിധാനത്തെയും അസൗകര്യങ്ങള് മറച്ചുപിടിക്കാനാണെന്ന് എംഎല്‍എമാര് ആരോപിച്ചു.\nപ്രതിഷേധം ലക്ഷ്യമിട്ട് സന്നിധാനത്ത് എത്താന് വീണ്ടും ബിജെപി നേതാക്കള്; സുരക്ഷ ശക്തമാക്കി പോലീസ്\nപ്രതിഷേധം ലക്ഷ്യമിട്ട് ശബരിമലയിലെത്താന് ബിജെപി നേതാക്കളുടെ നീക്കം. ഓരോ ദിവസവും ഒരോ നേതാക്കള് എന്ന രീതിയില് പട്ടിക തയ്യാറാക്കി സന്നിധാനത്തെത്തി പ്രതിഷേധം സംഘടിപ്പിക്കാന് ബിജെപി നീക്കം നടത്തുന്നുവെന്നാണ് സൂചന.\nകഴിഞ്ഞ ദിവസങ്ങളില് കെപി ശശികലയും കെ സുരേന്ദ്രനും പൊലീസ് നിയന്ത്രണം മറികടന്ന് സന്നിധാനത്തേക്ക് പോകാന് ശ്രമിച്ചത് ബിജെപി പദ്ധതിപ്രകാരമാണെന്നാണ് സൂചന. കെ സുരേന്ദ്രനെ കോടതി പതിനാല ദിവസത്തേക്ക് റിമാന്റ് ചെയ്തതിനാല് പകരം ആരെത്തുമെന്ന കാര്യത്തില് ഇതുവരെ വ്യക്തതയില്ല.\nശബരിമല മണ്ഡല മകര വിളക്ക് കഴിയും വരെ സന്നിധാനത്ത് തമ്പടിച്ച് പ്രതിഷേധത്തിന് നേതൃത്വം കൊടുക്കാനായിരുന്നു ബിജെപി നീക്കം. സംസ്ഥാന നേതാക്കള് ഊഴം വെച്ച് ശബരിമലയിലെത്തി പ്രതിഷേധങ്ങള്‍ക്ക് നേതൃത്വം കൊടുക്കാനാണ് തീരുമാനം.\nഎന്നാല് പൊലീസ് കര്‍ശന സുരക്ഷയും നിയന്ത്രണവും ഏര്‍പ്പെടുത്തിയതോടെ നേതാക്കള്‍ക്ക് ഇതുവരെ സന്നിധാനത്തെത്താനായിട്ടില്ല. പ്രതിഷേധത്തിന് എത്തുന്നവരാണെന്ന് സംശയമുളളവരെ കസ്റ്റഡിയിലെടുക്കുമെന്ന് പൊലീസ് നേരത്തെ മുന്നറിയിപ്പ് നല്‍കിയിരുന്നു. ഭക്തരെ മാത്രമേ സന്നിധാനത്തേക്ക് കടത്തിവീടൂ എന്നാണ് പൊലീസ് നിലപാട്. സന്നിധാനത്ത് പൊലീസ് രാജാണ് എന്നതുള്‍പ്പെടെയുളള വിമര്‍ശനം ബിജെപി ഉന്നയിക്കുന്നതും ഇതുമൂലമാണ്.\nചിത്തിര ആട്ടവിശേഷ സമയത്തും തുലാമാസ പൂജക്കും നട തുറന്നപ്പോള് സന്നിധാനത്ത് താമസിച്ച് പ്രതിഷേധങ്ങള് ഏകോപിപ്പിക്കാന് ബിജെപിക്കും ആര്‍എസ്എസിനും കഴിഞ്ഞിരുന്നു. ഇതിന് സമാനമായി മണ്ഡല മകരവിളക്ക് കാലത്തും പ്രതിഷേധം സംഘടിപ്പിക്കാനാണ് ബിജെപി നീക്കം നടത്തുന്നത്.\nഇരുമുടിക്കെട്ടുമായി സന്നിധാനത്തെത്തി മൂന്ന് ദിവസം വരെ നേതാക്കള് തങ്ങാനായിരുന്നു ബിജെപി നീക്കം എന്നാല് പൊലീസ് സന്നിധാനത്ത് ആരെയും തങ്ങാന് അനുവദിക്കില്ലെന്ന കര്‍ശന നിലപാടിലാണ്.\nബിജെപി കോര്‍കമ്മിറ്റി യോഗത്തില് കേന്ദ്ര നേതൃത്വത്തിന്റെ നിര്‍ദേശപ്രകാരം സമയക്രമം നിശ്ചയിച്ച് സംസ്ഥാന നേതാക്കളും, ജില്ലാ ഭാരവാഹികളും, മണ്ഡലങ്ങളില് നിന്നുളള പ്രതിനിധികളും സന്നിധാനത്തെത്തി സ്ത്രീപ്രവേശനം തടയാനായിരുന്നു നീക്കം. . പ്രായപരിധി എത്താത്ത വനിതാ നേതാക്കള് പമ്പയിലും പ്രതിഷേധങ്ങള്‍ക്ക് നേതൃത്വം കൊടുക്കാനും നീക്കമുണ്ടായിരുന്നു.


ലില്ലി2– കഥ – Boolokam\nഅവര് പ്രാതല് കഴിച്ച് കുറച്ച് നേരം വിശേഷങ്ങള് പങ്കിട്ടു. മെഡിക്കല് ക്യാമ്പിനുള്ള ഒരുക്കങ്ങള് അന്വേഷിക്കാന് ജയന്തും ഋഷിയും പോകുന്നെന്ന് പറഞ്ഞു. സൂരജ് വല്ലാതെ തളര്‍ന്നിരുന്നു. മാത്രമല്ല, മരുന്നുകളുടേയും രോഗങ്ങളുടേയും ഇടയിലേയ്ക്ക് പോകാന് താല്പര്യം തോന്നിയില്ല. അയാള് ഉറങ്ങാന് തീരുമാനിച്ചു. പീറ്ററും മേരിയും സ്കൂളിലേയ്ക്ക് പോയിക്കഴിഞ്ഞാല് വീട്ടില് അയാള് ഒറ്റയ്ക്കാകും . അതോര് ത്തപ്പോള് അയാള്‍ക്ക് ഒരേ സമയം സങ്കോചവും ആനന്ദവും തോന്നി.\n” ബോറഡിക്കുമ്പോള് തിരിച്ചടിക്കാന് ബാഗില് സാധമുണ്ട്. ” ജയന്ത് പറഞ്ഞു.\n” തണുത്ത വെള്ളവും ഐസും ടച്ചിങ്ങ്സും ഫ്രിജ്ജിലുണ്ട്” തുടര്‍ച്ച പോലെ പീറ്റര് പറഞ്ഞു.\nസൂരജ് എന്ത് മറുപടി പറയണമെന്നറിയാതെ കുഴങ്ങി. എല്ലാവരുടേയും മുന്നില് താനൊരു മുഴുക്കുടിയനായത് പോലെ.\nഏകാന്തതയിലേയ്ക്ക് ഉപേക്ഷിക്കപ്പെട്ടപ്പോള് അയാള് ആദ്യമൊന്ന് പകച്ചു. ജനലിലൂടെ നോക്കിയാല് പുഴ കാണാമായിരുന്നു. വെയില് വീണ് പട്ടുനാട പോലെ തിളങ്ങിക്കൊണ്ട് അതൊഴുകുന്നു. വീടിനുള്ളില് അപ്പോഴും തണുപ്പുണ്ട്. അയാള് കുറച്ച് നേരം പുറത്തിറങ്ങി വെയില് കാഞ്ഞു. ജയന്തിന്റെ ബാഗില് നിന്നും സിഗരറ്റ് എടുത്ത് വലിച്ചു. പിന്നീട് ഉറങ്ങാന് കിടന്നു.\nഋഷി വിളിച്ചപ്പോഴാണ് ഉണര്‍ന്നത്. നേരം ഉച്ചയായിരിക്കുന്നു. ജയന്തും പീറ്ററും സ്വീകരണമുറിയില് സംസാരിച്ചിരിക്കുന്നു. മേരി അടുക്കളയില് തിരക്കിലാണ്.\n‘ എന്തൊരുറക്കമാ ചങ്ങാതീ ? ” ജയന്ത് ചോദിച്ചു\n” നല്ല ക്ഷീണമുണ്ടായിരുന്നു ”\nപീറ്ററിനെ കൂടുതല് പരിചപ്പെട്ടത് അപ്പോഴാണ്. കോട്ടയത്തുകാരാണ് പീറ്ററും മേരിയും . സെമിനാരിയിലെ പഠനം പാതിവഴിയില് ഉപേക്ഷിച്ച് സാമൂഹ്യപ്രവര്‍ത്തനവുമായി നടക്കുമ്പോഴാണ് അവര് പരിചയപ്പെടുന്നതും പ്രണയത്തിലാകുന്നതും . വീട്ടുകാരുടെ എതിര്‍പ്പ്, പള്ളിക്കാരുടെ എതിര്‍പ്പ് എന്നിങ്ങനെ തുടര്‍ന്നപ്പോള് അവര് ഹൈദരാബാദിലേയ്ക്ക് വണ്ടി കയറി.\nഅദ്ധ്യാപനം ഉപജീവനമാര്‍ഗ്ഗമായി സ്വീകരിച്ചു.\n” ഇവിടെ മലയാളി ടീച്ചര്‍മ്മാര്‍ക്ക് നല്ല മാര് ക്കറ്റ് ഉണ്ട്. ഇപ്പോഴും . ഇരുപത് വര്‍ഷമായി ഞങ്ങള് ഇവിടേ വന്നിട്ട്. അന്ന് ഹൈദരാബാദ് ഇത്ര വളര്‍ന്നിട്ടില്ല. മെഹബൂബ് നഗര് വെറും ഓണം കേറാമൂല. ഞങ്ങള് ഗ്രാമത്തില് താമസമാക്കി. സ്വസ്ഥമായി ജീവിക്കാമല്ലോ. അടുത്തുള്ള ആ പള്ളി അന്ന് ആരും ശ്രദ്ധിക്കാതെ കിടക്കുകയായിരുന്നു. ഞങ്ങള് മുന്‍കൈ എടുത്ത് നന്നാക്കിയെടുത്തതാണ്. ഇപ്പോള് ഫാ.ദാനിയേലാണ് ചുമതല. ..” പീറ്റര് തന്റെ ഭൂതകാലത്തെ കെട്ടഴിച്ച് വിട്ടു. ഇരുപത് വര്‍ഷങ്ങള് ക്കിപ്പുറവും അയാള് എല്ലാം കൃത്യമായി ഓര്‍ത്തിരിക്കുന്നത് അതിശയപ്പെടുത്തുന്നതായിരുന്നു.\n” ക്രിസ്മസ് അടുക്കുകയല്ലേ. കാര്യമായ പരിപാടികള് ആലോചിക്കുന്നുണ്ട്’ പീറ്റര് ഉപസംഹരിക്കുമ്പോഴേയ്ക്കും മേരിയുടേ അറിയിപ്പ് വന്നു. ഉച്ചയൂണ് തയ്യാറായിരിക്കുന്നു.\nപഴയ കഥകള് പറഞ്ഞിരുന്ന് അവര് ഊണ് കഴിച്ചു. വെളിച്ചെണ്ണയൊഴിച്ച അവിയലും നാടന് മട്ടില് പൊരിച്ച മീനും കണ്ണിമാങ്ങാ അച്ചാറുമെല്ലാം കൂട്ടി കഴിച്ചപ്പോള് സൂരജിന് വല്ലാത്ത ആശ്വാസം തോന്നി. ഹൈദരാബാദിലെ ഉപ്പും മുളകും വാരിയിട്ട ആന്ധ്രാമീല്‍സ് കഴിച്ച് മടുത്തിരിക്കുകയായിരുന്നു. വല്ലപ്പോഴും കേരളാ ഹോട്ടലില് പോകുമ്പോഴാകട്ടെ ആന്ധ്രയും കേരളവും കലര്‍ന്ന വിചിത്രമായ സ്വാദുള്ള കറികളാണ് കിട്ടുക. അന്യായ വിലയും .\n” സൂരജിന് അവിയല് ഇഷ്ടമായെന്ന് തോന്നുന്നു ” പീറ്റര് പറഞ്ഞു.\n” സ്വര്‍ഗ്ഗം കിട്ടിയത് പോലെയുണ്ട് ..മേരിച്ചേച്ചിയുടേ പാചകം ഉഗ്രന് ”\n” അയ്യോ..ഞാന് ചോറ് മാത്രമേ വച്ചുള്ളൂ..കറികളൊക്കെ ലില്ലിയാ വച്ചത് ”\n” ആരാ ലില്ലി? ” ഋഷി ചോദിച്ചു.\n” അടുത്തുള്ളൊരു കുട്ടിയാ..മേരിയുടെ നാട്ടുകാരിയാ. വന്നിട്ട് കുറച്ച് നാളേയായിട്ടുള്ളൂ”\n” എന്നിട്ട് ആളെയിതുവരെ കണ്ടില്ലല്ലോ ”\n” അവള് സ്കൂളിലേയ്ക്ക് പോയി. പിന്നെ ഒരു അനാഥാലയത്തിന്റെ ചുമതല കൂടി അവള്‍ക്കാണ് ”\nലില്ലിയെ കാണാന് കഴിയാത്തതില് ഋഷിയ്ക്ക് സങ്കടമുണ്ടെന്ന് തോന്നി.\nലില്ലിയുടെ രൂപം മനസ്സില് വരച്ചെടുക്കാന് ശ്രമിക്കുകയായിരുന്നു സൂരജ്. മേരിയോളം പ്രായമുള്ള ഒരു അച്ചായത്തിയെയാണ് കിട്ടിയത്.\nഊണ് കഴിഞ്ഞ് അവര് പുറത്തേയ്ക്കിറങ്ങി. വീടിന് പിന്നില് വിശാലമായ പറമ്പുകളാണ്. കരിമ്പ് കൃഷിയുണ്ട് അവിടെ. വെയിലിന് നേര്‍ത്ത തണുപ്പുണ്ടായിരുന്നു. പീറ്ററിനെ കണ്ട് ചില ഗ്രാമീണര് ബഹുമാനത്തോടെ വന്ദനം പറഞ്ഞു.\nപീറ്റര് ഗാരു, അവര് വിളിച്ചു. ജയന്ത് ഗാരു, ഋഷി ഗാരു, സൂരജ് ഗാരു എന്ന് തങ്ങളേയും അവര് വിളിക്കുമായിരിക്കും . അയാള് തമാശയോടെ ഓര്‍ത്തു.


പുനലൂര് നെല്ലിപ്പള്ളിയില് പുനരുദ്ധരിച്ച റോഡില് രാസവസ്തു വീണ് ടാര് ഇളകി \nഹോം Punalur പുനലൂര് നെല്ലിപ്പള്ളിയില് പുനരുദ്ധരിച്ച റോഡില് രാസവസ്തു വീണ് ടാര് ഇളകി\nപുനലൂര് നെല്ലിപ്പള്ളിയില് പുനരുദ്ധരിച്ച റോഡില് രാസവസ്തു വീണ് ടാര് ഇളകി\nപുനലൂര് : ഒരുമാസംമുന്‍പ് പുനരുദ്ധരിച്ച റോഡില് പൊടുന്നനെ ടാര് ഇളകി. പുനലൂര്-മൂവാറ്റുപുഴ സംസ്ഥാനപാതയില് പുനലൂര് നെല്ലിപ്പള്ളിയില് കഴിഞ്ഞദിവസമാണ് സംഭവം. ഇതുവഴി വാഹനത്തില് കൊണ്ടുപോയ രാസവസ്തു റോഡില് വീണതാകാം കാരണമെന്ന് മരാമത്തുവകുപ്പ് അധികൃതര് പറഞ്ഞു.\nനെല്ലിപ്പള്ളിയില് ബി.ബി.എസ്റ്റേറ്റ് ഓഫീസ് മുതല് ഹൈസ്കൂള് ജങ്ഷന്‍വരെയുള്ള ഭാഗത്താണ് ടാര് ഇളകിയത്. മണ്ഡലകാലം പ്രമാണിച്ച് ഒരുമാസംമുന്‍പ് ടാര് ചെയ്ത റോഡാണിത്. റോഡിന്റെ മധ്യത്തായി നേര്‍രേഖയില് ഇടവിട്ടാണ് ടാര് ഇളകിയത്. ടാര് ഉരുകി കുമിളയായി മാറിയിട്ടുണ്ട്. ടാറിനടിയിലെ ചല്ലിയും തെളിഞ്ഞു.\nമരാമത്തുവകുപ്പ് നിരത്തുവിഭാഗം പുനലൂര് അസിസ്റ്റന്റ് എന്‍ജിനീയര് കഴിഞ്ഞദിവസം ഉച്ചയ്ക്ക് ഇതുവഴി പോയപ്പോഴാണ് റോഡിന്റെ തകര്‍ച്ച ശ്രദ്ധയില്‍പ്പെട്ടത്. അദ്ദേഹം ഉടന് ഉയര്‍ന്ന ഉദ്യോഗസ്ഥരെ വിവരമറിയിച്ചു. തുടര്‍ന്ന് അസിസ്റ്റന്റ് എക്സിക്യുട്ടീവ് എന്‍ജിനീയര് ജലജ സ്ഥലത്തെത്തി പരിശോധിച്ചു.\nടാറിങ്ങിന്റെ പിഴവുമൂലമല്ല ടാര് ഇളകിയതെന്നും ഉച്ചവരെ റോഡിന് തകരാര് ഉണ്ടായിരുന്നില്ലെന്നും അവര് പറഞ്ഞു. ടാങ്കര് ലോറിയില് കൊണ്ടുപോയ ആസിഡുപോലെ എന്തെങ്കിലും വസ്തു റോഡില് വീണതാകാം കാരണമെന്ന് അവര് പറഞ്ഞു. ടാര് ഇളകിയ ഭാഗങ്ങളില് പെട്ടെന്നുതന്നെ റോഡ് തകരാന് ഇടയുണ്ടെന്നും സംഭവം അന്വേഷിക്കുമെന്നും അവര് കൂട്ടിച്ചേര്‍ത്തു.


Witnesess of Nandadevi avalanche shares experience | പാറകളും പൊടി പടലങ്ങളും വെള്ളവും എല്ലാം ചേർന്ന് താഴേക്ക് പതിച്ചു:അറിയിക്കാൻ സമയം കിട്ടിയില്ലെന്ന് ദൃക്സാക്ഷികൾ - Malayalam Oneindia\nUpdated: Sun, Feb 7, 2021, 20:34 [IST]\nഡെറാഡൂൺ: ഉത്തരാഖണ്ഡിലെ നന്ദാദേവി ഹിമാനിയിലുണ്ടായ മിന്നൽ പ്രളയത്തെക്കുറിച്ച് ദൃക്സാക്ഷിയുടെ വെളിപ്പെടുത്തൽ. ആരെയും വിവരമറിയിക്കാൻ സമയം ലഭിച്ചില്ലെന്നും അതിന് മുമ്പുതന്നെ മഞ്ഞിടിച്ചിൽ സംഭവിച്ചെന്നുമാണ് ദൃക്സാക്ഷി നൽകുന്ന വിവരം. പാറകളും പൊടി പടലങ്ങളും വെള്ളവും എല്ലാം ചേർന്ന് നദീ താഴ്വാരത്തേക്ക് പതിക്കുകയായിരുന്നുവെന്നാണ് ദൃക്സാക്ഷി സഞ്ജയ് സിംഗ് റാണയെ ഉദ്ധരിച്ച് റോയിറ്റേഴ്സ് റിപ്പോർട്ട് ചെയ്യുന്നത്. ഇവയെല്ലാം പെട്ടെന്ന് താഴേക്ക് പതിച്ചുവെന്നും ആരെയും വിവരമറിയിക്കാൻ സമയം ലഭിച്ചില്ലെന്നും റെയ്നി ഗ്രാമവാസിയായ ഇവർ പറയുന്നു. ഞാൻ പോലും ഒഴുകിപ്പോകുമെന്ന് തോന്നിയെന്നും സിംഗ് കൂട്ടിച്ചേർത്തു.\nഅത് രാഹുലിന് മാത്രമെ കഴിയൂ; അധ്യക്ഷ സ്ഥാനത്തേക്ക് തിരിച്ചെത്തണമെന്ന് ഭൂപേഷ് ബാഗല്\nഞായറാഴ്ച പുലർച്ചെയുണ്ടായ മഞ്ഞ് പാളി അടർന്നുവീണതിനെ തുടർന്ന് അണക്കെട്ട് തകരുകയായിരുന്നു. ഇതോടെ പ്രദേശത്ത് നിന്ന് ജനങ്ങളെ നിർബന്ധപൂർവ്വം ഒഴിപ്പിക്കുകയായിരുന്നു. ഉത്തരാഖണ്ഡിൽ ഉണ്ടായ വെള്ളപ്പൊക്കത്തിൽ 150 ഓളം പേരെ കാണാതായിട്ടുണ്ട്. അഞ്ച് പേർ മരിച്ചതായി സ്ഥിരീകരിച്ചിട്ടുണ്ട്. ഇതോടെ ഐടിബിപിക്ക് പുറമേ ഇന്ത്യൻ സേനകളെയും രക്ഷാപ്രവർത്തനത്തിനായി ഈ മേഖലയിൽ വിന്യസിച്ചിട്ടുണ്ട്. ദില്ലിയിൽ നിന്നും ഗാസിയാബാദിൽ നിന്നുമുള്ള ദേശീയ ദുരന്ത നിവാരണ സേനയെ എയർലിഫ്റ്റ് ചെയ്താണ് ദുരന്ത ബാധിത പ്രദേശത്തേത്ത് എത്തിച്ചത്.\nവാർത്താ ഏജൻസിയായ റോയിട്ടേഴ്സിനോട് സംസാരിച്ച ഒരു സാക്ഷി ഒരു നദിയുടെ താഴ്‌വരയിൽ ഒരു ഹിമപാതം അലറുന്നതായി പൊടി, പാറ, വെള്ളം എന്നിവയുടെ മതിൽ റിപ്പോർട്ട് ചെയ്തു. "ഇത് വളരെ വേഗത്തിൽ വന്നു, ആരെയും അലേർട്ട് ചെയ്യാൻ സമയമില്ല," റെയ്‌നി ഗ്രാമത്തിന്റെ മുകൾ ഭാഗത്ത് താമസിക്കുന്ന സഞ്ജയ് സിംഗ് റാണ ഫോണിലൂടെ റോയിട്ടേഴ്‌സിനോട് പറഞ്ഞു. "ഞങ്ങൾ പോലും അടിച്ചുമാറ്റപ്പെടുമെന്ന് എനിക്ക് തോന്നി."\nഇതുവരെ അഞ്ച് പേർ മരിച്ചതായി സ്ഥിരീകരിച്ചിട്ടുണ്ടെങ്കിലും ഒരു വലിയ ദുരന്തത്തിൽ സംസ്ഥാനം ഉറ്റുനോക്കുന്നതിനാൽ 150 ലധികം പേരെ കാണാനില്ല. എൻ‌ഡി‌ആർ‌എഫ് ഉദ്യോഗസ്ഥരെ ഡൽഹിക്കടുത്തുള്ള ഗാസിയാബാദിൽ നിന്ന് വിമാനം കയറ്റി, സൈന്യത്തെയും വ്യോമസേനയെയും സർവീസിൽ പ്രവേശിപ്പിച്ചതിനാൽ സർക്കാർ അതിന്റെ എല്ലാ വിഭവങ്ങളും തിരച്ചിലിനും രക്ഷാപ്രവർത്തനത്തിനുമായി വിന്യസിച്ചു. എല്ലാ തത്സമയ അപ്‌ഡേറ്റുകളും ഇവിടെ പിന്തുടരുക.\nMassive flood in uttarakhand, 150 people are missing\n" എത്ര പേരെ കാണാതായെന്നോ മരണമടഞ്ഞെന്നോ ഇതുവരെയും സ്ഥിരീകരിക്കാനായിട്ടില്ല. എന്നാൽ 100നും 150 ഇടയിൽ ആളുകൾ മരിച്ചതെന്ന് കരുതുന്നതായാണ് ഉത്തരാഖണ്ഡ് ചീഫ് സെക്രട്ടറി ഓം പ്രകാശിനെ ഉദ്ധരിച്ച് വാർത്താ ഏജൻസിയായ എഎൻഐ റിപ്പോർട്ട് ചെയ്യുന്നത്.\nഅടുത്തുള്ള ജലവൈദ്യുത പദ്ധതിയിൽ ജോലി ചെയ്യുന്ന ആളുകളെയാണ് കാണാതായിട്ടുള്ളതെന്നാണ് പ്രദേശവാസികൾ ചൂണ്ടിക്കാണിക്കുന്നത്. അതുപോലെ ഗ്രാമവാസികളിൽ പലരും നദിക്കരയിൽ വിറക് തേടുകയോ അവരുടെ കന്നുകാലികളെ\nWitnesess of Nandadevi avalanche shares experience


ദീപികയ്ക്ക് രൺവീറിനോട് കടുത്ത പ്രണയം തോന്നാനുള്ള കാരണം ഇതാണ്! - metromatinee.com Lifestyle Entertainment & Sports\nബോളിവുഡിലെ പ്രീയ താര ജോഡികളാണ് റണ്‍വീര് സിംഗും ദീപിക പദുക്കോണും.ആര് വർഷത്തെ പ്രണയത്തിനൊടുവിലാണ് ഇരുവരും വിവാഹിതരായത്.വലിയ ആഘോഷത്തോടെയാണ് ഇവരുടെ വിവാഹം സോഷ്യൽ മീഡിയ ഏറ്റെടുത്തത്.നിരവധി ചിത്രങ്ങളിൽ ഒരുമിച്ചഭിനയിച്ച താര ദമ്പതികൾ ബോളിവുഡിന് പ്രീയങ്കരരാണ്. ഇരുവരുടേയും വാർത്തകൾ സോഷ്യൽ മീഡിയ വളരെ ആഘോഷമാക്കാറുമുണ്ട്.ഇപ്പോളിതാ താൻ രൺവീറിനെ പ്രണയിക്കാനുണ്ടായ കാരണം വ്യക്തമാക്കുകയാണ് ദീപിക.\nകഴിഞ്ഞ ദിവസം ഒരു മാധ്യമത്തിന് നല്‍കിയ അഭിമുഖത്തില് റണ്‍വീറിനോട് പ്രണയം തോന്നിയതിനെക്കുറിച്ചും അതിന്‍റെ കാരണത്തെക്കുറിച്ചും താരം തുറന്നു പറഞ്ഞത്. തന്‍റെ മനസില് എന്താണോ തോന്നുന്നത് അതിനോട് സത്യസന്ധത പുലര്‍ത്തുന്ന വ്യക്തിയാണ് റണ്‍വീറെന്നാണ് ദീപിക പറയുന്നത്.\nമനസില് തോന്നുന്ന വികാരമെന്തായാലും അത് സത്യസന്ധമായി പറയുകയും പ്രകടിപ്പിക്കുകയും ചെയ്യും. അക്കാര്യത്തില് ഒരു അഭിനയവുമില്ല. കരിയറിലും ജീവിതത്തിലും ഉയര്‍ച്ചയും താഴ്ചയുമുണ്ടാകും. എന്‍റെ ജീവിതത്തിലും അങ്ങനെയുണ്ടായിട്ടുണ്ട്. അപ്പോഴെല്ലാം റണ്‍വീര് എന്നോട് ഒരു പോലെയാണ് പെരുമാറിയിട്ടുള്ളത്. റണ്‍വീറിന്‍റെ ഈ സ്വഭാവഗുണങ്ങളാണ് എന്നെ അദ്ദേഹത്തോട് അടുപ്പിച്ചതെന്നും ദീപിക പറയുന്നു.\ndeepika padukone talks about why she loves ranveer sing


കരള് പിളര്‍ത്തിയ കാണാക്കിനാവുകള് - മലയാളം ഇ മാഗസിൻ.കോം\nകരള് പിളര്‍ത്തിയ കാണാക്കിനാവുകള്\nരചനകളിലൂടെ വിസ്മയങ്ങള് തീര്‍ത്ത, മലയാളികള് ഹൃദയത്തോട് ചേര്‍ത്തു നിര്‍ത്തിയ കോഴിക്കോട്ടുകാര് പലരുമുണ്ട്. അവരില് പുത്തഞ്ചേരിക്കാരന് ഗിരീഷ് പാട്ടിലൂടെ മലയാളിയെ തീവ്രമായി പ്രണയിപ്പിച്ചും, നൊമ്പരപ്പെടുത്തിയും, ഉല്ലസിപ്പിച്ചും, ഭക്തിയില് ആറാടിപ്പിച്ചുമെല്ലാം ഒരുനാള് കടന്നു പോയി. ഇന്നിപ്പോള് തീവ്രമായ മനുഷ്യ ബന്ധങ്ങളുടെയും ജീവിതാനുഭവങ്ങളിലൂടെയും മലയാളി പ്രേക്ഷകനെ കുറച്ചു ദൂരം കൈപിടിച്ചു നടത്തിയ ടി.എ.റസാഖും വിടപറഞ്ഞിരിക്കുന്നു. ജീവിതാനുഭവങ്ങളെ തീവ്രതയോടെ തിരശ്ശീലയിലേക്ക് അവിടെ നിന്നും പ്രേക്ഷകന്റെ മനസ്സിലേക്ക് പറിച്ചു നട്ട അപൂര്‍വ്വം തിരക്കഥാകൃത്തുക്കളില് ഒരാള്. റസാഖിന്റെ രചനകള്‍ക്കൊപ്പം നടന്നവര് കണ്ടതും അനുഭവിച്ചതും പച്ചമനുഷ്യരുടെ ജീവിതാവസ്ഥകളായിരുന്നു. ജീവിതാനുഭവങ്ങളും ചിന്തകളും ആ തൂലികയിലൂടെ പെരുമഴക്കാലമായി പെയ്തിറങ്ങിയും കാണാക്കിനാവിലെ ദുരന്തമായും ഗസലിന്റെ നൊമ്പരമായും താലോലമായും സമൂഹത്തിനായി പകര്‍ന്നു നല്‍കിയത് വലിയ സന്ദേശങ്ങള്. ജാതിയും മതവും മറന്ന് മനുഷ്യരുടെ ഉള്ളിലെ നന്മകളെയും മാനവികതയേയും ഉയര്‍ത്തിപ്പിടിക്കാനുള്ള ശ്രമങ്ങള് എന്നും റസാഖിന്റെ ഭാഗത്തു നിന്നും ഉണ്ടായി.\nമലബാറിലെ മുസ്ലിം ജീവിതത്തിന്റെ നേര് ചിത്രങ്ങള് വരച്ചു കാട്ടിയവയായിരുന്നു പല രചനകളും. പ്രണയവും വിരഹവും പ്രമേയമാകുമ്പോളും അവ പൈങ്കിളിയാകാതെ ഇരിക്കുവാനും മത-സാമൂഹിക വിഷയങ്ങളില് ദുരാചാരങ്ങളേയും, കഠിനമായ നിഷ്ഠകളേയും യാഥാസ്തിതികകളേയുംകൈകാര്യം ചെയ്യുമ്പോള് ഒരിക്കലും അവഹേളന പരമാകാതിരിക്കുവാനും ഉള്ള സൂക്ഷമത പാലിച്ചിരുന്നു. മതങ്ങള്‍ക്കിടയില് പെട്ട് നിസ്സഹായ മനുഷ്യ ബന്ധങ്ങളുടെ കഥകള് പറഞ്ഞ രചനകളില് കാണാക്കിനാവ് മികച്ച് നില്‍ക്കുന്നു.\nശക്തമായ സ്ത്രീ കഥാപാത്രങ്ങള് ടി.എ.റസാഖിന്റെ രചനകളുടെ പ്രത്യേകതയാണ്. അന്തരിച്ച പ്രശസ്ത നടി ശ്രീവിദ്യയുടെ ജീവിതത്തിലെ മികച്ച കഥാപാത്രങ്ങളില് ഒന്ന് അദ്ദേഹത്തിന്റെ ഗസല് എന്ന ചിത്രത്തിലെ തങ്ങളുടെ ഭാര്യയുടേത്. പെരുമഴക്കാലത്തിലെ റസിയ എന്ന കഥാപാത്രം മീരാജാസ്മിന്റെയും ഗംഗ എന്ന കഥാപാത്രം കാവ്യാമാധവന്റേയും അഭിനയ ജീവിതത്തിലെ നാഴികക്കല്ലുകളായി. ഗസലില് മോഹിനി അവതരിപ്പിച്ച കഥാപാത്രവും ഏറെ ശ്രദ്ധിക്കപ്പെട്ടിരുന്നു.\nപെരുമഴക്കാലവും, കാണാക്കിനാവും, ഗസലും താലോലവും ഘോഷയാത്രയും എല്ലാം കരള് പിളര്‍ത്തുന്ന, ഉള്ളില് നോവൂറുന്ന ഓര്‍മ്മകളായി ഇന്നും നിറഞ്ഞു നില്‍ക്കുന്നു. കരള് കാര്‍ന്നു തിന്ന അസുഖത്താല് പ്രാണന് കവര്‍ന്നെടുക്കപ്പെട്ട് റസാഖ് യാത്രയാകുമ്പോള് പുത്തന്റെ വരികളിലെ നൊമ്പരപ്പെടുത്തുന്ന ഏതോ ഗാനം അകലെനിന്ന് ആരോ നെഞ്ചുരുകി പാടുന്നതായി തോന്നുന്നു.


അമ്മ എട്ട് മാസം പ്രായമുള്ള കുഞ്ഞിനെ കഴുത്തറുത്ത് കൊന്നു; സംഭവം ഡല്‍ഹിയില്•ഇ വാർത്ത | evartha\nഅമ്മ എട്ട് മാസം പ്രായമുള്ള കുഞ്ഞിനെ കഴുത്തറുത്ത് കൊന്നു; സംഭവം ഡല്‍ഹിയില്\nevartha Desk April 21, 2018, 1:01 pm April 21, 2018\nന്യൂഡല്‍ഹി: ഡല്‍ഹിയില് അമ്മ എട്ട് മാസം പ്രായമുള്ള കുഞ്ഞിനെ കഴുത്തറുത്ത് കൊന്നു. തുടര്‍ന്ന് അമ്മ ആത്മഹത്യക്ക് ശ്രമിച്ചു. യുവതിയെ ആശുപത്രിയില് പ്രവേശിപ്പിച്ചിരിക്കുകയാണ്.അമന് വിഹാറില് വെള്ളിയാഴ്ചയായിരുന്നു സംഭവം.\nഒരു ആള്‍ദൈവത്തില് യുവതി വിശ്വസിച്ചിരുന്നതായും ഇയാള് ഇവരുടെ വീട്ടില് നിത്യസന്ദര്‍ശകനായിരുന്നതായും റിപ്പോര്‍ട്ടുകളുണ്ട്. യുവതി നേരത്തെയും കുഞ്ഞിനെ കൊലപ്പെടുത്താന് ശ്രമിച്ചിട്ടുണ്ടെന്ന് ബന്ധുക്കള് പറഞ്ഞു.\nകുഞ്ഞ് മരിച്ച് കിടന്നിരുന്നതിന്റെ സമീപത്തായി രക്തത്തില് കുളിച്ച നിലയിലായിരുന്നു യുവതി കിടന്നിരുന്നത്. ഭര്‍ത്താവാണ് ഇരുവരെയും ആദ്യം കണ്ടത്.\nസംഭവത്തില് യുവതിക്കെതിരെ കേസെടുത്തതായി പൊലീസ് അറിയിച്ചു. അന്വേഷണം പുരോഗമിക്കുകയാണ്.


നാട്ടുകാർക്കൊപ്പം കൂട്ടുകൂടി കാട്ടിൽ നിന്നെത്തിയ കുട്ടിത്തേവാങ്ക്; കൗതുകക്കാഴ്ച്ച കണ്ണൂര് നിന്ന് – Media Mangalam\nനാട്ടുകാർക്കൊപ്പം കൂട്ടുകൂടി കാട്ടിൽ നിന്നെത്തിയ കുട്ടിത്തേവാങ്ക്; കൗതുകക്കാഴ്ച്ച കണ്ണൂര് നിന്ന്\nMMNetwork Desk June 7, 2021\nകണ്ണൂർ: പരിസരവാസികൾക്ക് കൗതുകമായി കാട്ടിൽ നിന്ന് വഴിതെറ്റി എത്തിയ കുട്ടിത്തേവാങ്ക്. മനുഷ്യവാസ മേഖലകളിൽ ഇവയെ കാണുന്നത് ചുരുക്കമായി മാത്രമായതിനാൽ കാണാൻ കാഴ്ചക്കാരും വളരെയേറെയായിരുന്നു. വെള്ളാടിനടുത്ത് പാറേമൊട്ടയിലാണ് റോഡരികിലെ തേക്കിൽ ഞായറാഴ്ച രാവിലെ കണ്ടെത്തിയ ഇതിന്റെ വലതുകൈയിൽ പരുക്കേറ്റ പാടുമുണ്ടായിരുന്നു.\nആവേശം കേറിയ ജനങ്ങൾക്കൊപ്പം തേവാങ്കും മരത്തിൽ ആടിക്കളിക്കാനും ഗോഷ്ടികൾ കാണിക്കാനും തുടങ്ങി. നാട്ടുകാർ വിവരമറിയിച്ചതിനെ തുടർന്ന് വനം വകുപ്പിന്റെ റെസ്ക്യു പ്രവർത്തകരെത്തി വൈകുന്നേരത്തോടെ കൊണ്ടുപോയി. കഴിഞ്ഞ വർഷം മാർച്ചിൽ പത്തനംതിട്ടയിലും ജനവാസ മേഖലയിൽ ഒരു കുട്ടിത്തേവാങ്കിനെ കണ്ടെത്തിയിരുന്നു.\nവംശനാശഭീഷണി നേരിടുന്നതും ഷെഡ്യൂൾ ഒന്നിൽപ്പെട്ടതുമായ കുട്ടിത്തേവാങ്ക് വാനരയിനത്തിൽപ്പെട്ട സസ്തനിയാണ്. വൻകാടുകളിൽ ഈറ്റക്കൂട്ടങ്ങൾക്കിടയിലും വൻ മരങ്ങളിലുമാണ് ഇതിന്റെ വാസ സ്ഥലം. കുരങ്ങുവർഗത്തിൽപ്പെട്ട ഏറ്റവും ചെറിയ ജീവിയായ ഇതിന് പകൽ കാഴ്ചയില്ല. രാത്രിയാണ് ഇര തേടുന്നത്. നീർതീനി എന്നും അറിയപ്പെടുന്ന ഇവ മിശ്രഭുക്കാണ്.\nendangered species found near residential area gray slender loris kuttithevank കുട്ടിത്തേവാങ്ക്\nമാസ്ക് ഇല്ലാതെ യാത്ര ചെയ്തത് തടഞ്ഞ തമിഴ്‍നാട് പൊലീസിനെ കയ്യേറ്റം ചെയ്ത് ഡിഎംകെ പ്രവർത്തകരും അഭിഭാഷകയും; ഇരു കൂട്ടർക്കും നേരെ കർശന നടപടി സ്വീകരിക്കുമെന്ന് സ്റ്റാലിൻ\nഭർത്താവിന് പിന്നാലെ മകളെയും കോവിഡ് കവർന്നതറിഞ്ഞത് പത്ത് ദിവസങ്ങൾക്ക് ശേഷം; മകൻ ഗുരുതരാവസ്ഥയിൽ; വിതുമ്പി കരയുന്ന അമ്മയുടെ മുഖം വേദനയാവുമ്പോൾ..\nടി20 ലോകകപ്പ് 2021; ലോകകപ്പാണ് പ്രധാനം കല്യാണം അല്ലെന്ന് റഷീദ് ഖാൻ\nഷാറൂഖിന്റെ വീട്ടിൽ നടന്നത് റെയ്ഡ് അല്ല; വീട്ടിൽ എത്തിയത് നോട്ടീസ് നൽകാൻ; വിശദീകരണവുമായി സമീര് വാങ്കഡെ\nപട്ടിയെ ആക്രമിക്കുന്ന പ്രേതം; ഞെ‌ട്ടിപ്പിക്കുന്ന വീഡിയോ പങ്കുവെച്ച് യുവതി\n‘ഇനിയും എനിക്ക് അവനെ നഷ്ടപ്പെടുത്താന് കഴിയില്ല’; മരിച്ചുപോയ ഭര്‍ത്താവിന്റെ ചാരം ദിവസം അഞ്ച് നേരം ഭക്ഷിച്ച് യുവതി\nഓട്ടുമണിയും തൂക്ക് വിളക്കും മോഷ്ടിച്ചു; യുവാവിനെ പോലീസ് അറസ്റ്റ് ചെയ്തു


ഉപയോക്താക്കള്‍ക്ക് മുന്നറിയിപ്പുമായി എസ്ബിഐ ; പുതിയ നിയമങ്ങള് പ്രാബല്യത്തില് വരുന്നു – East Coast Daily Malayalam\nവിവിധ ജില്ലകളിലായി കോവിഡ് നിരീക്ഷണത്തിൽ കഴിയുന്നവരുടെ എണ്ണം\nസംസ്ഥാനത്ത് ഇന്ന് സമ്പർക്കത്തിലൂടെ കോവിഡ് ബാധിച്ചവരുടെ എണ്ണം\nഉപയോക്താക്കള്‍ക്ക് മുന്നറിയിപ്പുമായി എസ്ബിഐ ; പുതിയ നിയമങ്ങള് പ്രാബല്യത്തില് വരുന്നു\nOct 2, 2020, 05:40 am IST\nദില്ലി : ഉപയോക്താക്കള്‍ക്ക് മുന്നറിയിപ്പുമായി സ്റ്റേറ്റ് ബാങ്ക് ഓഫ് ഇന്ത്യ. ഇന്നു മുതല് (ഒക്ടോബര് 1) പുതിയ നിയമങ്ങള് പ്രാബല്യത്തില് വരുകയാണെന്ന് എസ്ബിഐ അറിയിച്ചു. പ്രതിമാസ ശരാശരി ബാലന്‍സ് കുറയ്ക്കുമെന്ന് എസ്ബിഐ പ്രഖ്യാപിച്ചു. മെട്രോ, നഗര കേന്ദ്രങ്ങളില് അക്കൗണ്ടുള്ള ആര്‍ക്കും എഎംബി 3,000 രൂപയും ഗ്രാമീണ ശാഖകള്‍ക്ക് 1000 രൂപയും ആയിരിക്കും. ഈ തുക നിലനിര്‍ത്താന് സാധിക്കാത്തതിനാല് ചാര്‍ജും കുറയ്ക്കും.\nഒരു ഉപഭോക്താവ് മെട്രോ, അര്‍ബന് സെന്റര് ബ്രാഞ്ചുകളില് എഎംബിയായി 3,000 രൂപ നിലനിര്‍ത്താന് സാധിക്കാതിരിക്കുകയും 50 ശതമാനം കുറയുകയും ചെയ്താല്, വ്യക്തിക്ക് 10 രൂപയും ജിഎസ്ടിയും ഈടാക്കും. അക്കൗണ്ട് ഉടമ 50-75 ശതമാനത്തില് കൂടുതല് കുറയുകയാണെങ്കില്, അവന് / അവള്‍ക്ക് 12 രൂപ പിഴയും ജിഎസ്ടിയും നല്‍കേണ്ടിവരും. അക്കൗണ്ടില് 75 ശതമാനത്തിലധികം കുറയുകയാണെങ്കില്, അത് 15 രൂപയും ജിഎസ്ടിയും ഉടമയ്ക്ക് പിഴ ഈടാക്കും.\nഒക്ടോബര് 1 മുതല് ആരംഭിക്കുന്ന മറ്റ് പ്രധാന കാര്യങ്ങളെ കുറിച്ച് എല്ലാ എസ്ബിഐ ഉപഭോക്താക്കള്‍ക്കും പ്രധാന അറിയിപ്പായി എസ്ബിഐ ട്വീറ്റ് ചെയ്തു.\nഉദാരവത്ക്കരിച്ച പണമടയ്ക്കല് പദ്ധതിയില് ടിസിഎസ് ഒരു സാമ്പത്തിക വര്‍ഷത്തില് ഒരു ഉപഭോക്താവ്7ലക്ഷം രൂപയ്ക്ക് മുകളിലായി ഈടാക്കുമെന്നും ഒക്ടോബര് 1 മുതല് പ്രാബല്യത്തില് വരുമെന്നും എസ്ബിഐ ട്വീറ്റ് ചെയ്തു. സാമ്പത്തിക വര്‍ഷത്തില് എല്ലാ എല്‍ആര്‍എസ് പണവും (വിദ്യാഭ്യാസ വായ്പ വിതരണം ഉള്‍പ്പെടെ) ചേര്‍ത്താണ് എഫ്7ലക്ഷം രൂപയുടെ പരിധി നിര്‍ണ്ണയിക്കുന്നത്. വിദേശ ടൂര് പ്രോഗ്രാം പാക്കേജുകള്‍ക്കായി പണമടച്ചാല്, തുക7ലക്ഷത്തില് കുറവാണെങ്കില് പോലും എല്ലാ പണമടയ്ക്കലിനും ടിസിഎസ് ബാധകമാണെന്ന് എസ്ബിഐ ട്വീറ്റ് ചെയ്തു:\nഉദാരവത്ക്കരിച്ച പണമടയ്ക്കല് പദ്ധതിയ്ക്ക് കീഴില്, അംഗീകൃത ഡീലര്‍മാര്‍ക്ക് അനുവദനീയമായ കറന്റ് അല്ലെങ്കില് ക്യാപിറ്റല് അക്കൗണ്ട് ഇടപാടുകള്‍ക്കോ അല്ലെങ്കില് ഇവ രണ്ടും കൂടിച്ചേരുന്നതിനോ ഒരു സാമ്പത്തിക വര്‍ഷത്തില് (ഏപ്രില്-മാര്‍ച്ച്) 2,50,000 യുഎസ് ഡോളര് വരെ റെസിഡന്റ് വ്യക്തികള്‍ക്ക് പണമടയ്ക്കല് അനുവദിക്കാം. കോര്‍പ്പറേറ്റുകള്, പങ്കാളിത്ത സ്ഥാപനങ്ങള്, എച്ച്യുഎഫ്, ട്രസ്റ്റുകള് എന്നിവയ്ക്ക് ഈ പദ്ധതി ലഭ്യമല്ല. പ്രായപൂര്‍ത്തിയാകാത്തവര് ഉള്‍പ്പെടെ എല്ലാ റസിഡന്റ് വ്യക്തികള്‍ക്കും ഈ പദ്ധതി ലഭ്യമാണ്.\nവീട്ടിലെ പൂജാമുറി; ഇക്കാര്യങ്ങള് ശ്രദ്ധിച്ചില്ലെങ്കില് അത് ഗുണത്തേക്കാള് ഏറെ ദോഷം\nപാക്കിസ്ഥാനില് 17 കാരിയായ ഹിന്ദു പെണ്‍കുട്ടിയെ മൂന്ന് പേര് ചേര്‍ന്ന് ഭീഷണിപ്പെടുത്തി ബലാത്സംഗം ചെയ്തു ; പെണ്‍കുട്ടി സ്വയം ജീവനൊടുക്കി\nDec 2, 2020, 10:24 pm IST\nകോണ്‍ടാക്ട്‌ലെസ് ഡെബിറ്റ് കാര്‍ഡ് പുറത്തിറക്കി എസ്ബിഐ ; ഉപയോഗത്തെ കുറിച്ച് അറിയാം\nഎസ്ബിഐയുടെ ഓൺലൈൻ സേവനങ്ങൾ ഇന്ന് തടസപ്പെടും\nNov 22, 2020, 06:45 am IST\nDec 5, 2020, 07:12 pm IST\nDec 5, 2020, 07:08 pm IST